text:
ཞོགས་ལྗང་གི་གོང་གཏུག་ཡི་གེ
ཞོགས་ལྗང་།
མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་ལ།
ཁོ་བོའི་མིང་ལ་འབྲུག་དཀར་རྒྱལ་ལམ་འབྲུག་ལོ་ཟེར་ཞིང་། པིར་མིང་ལ་ཞོགས་ལྗང་ཟེར། ཀན་སུའུ་ཞིང་ཆེན་ཀན་ལྷོ་ཁུལ་བསང་ཆུ་རྫོང་རྒན་གྱ་ཁུལ་ཚོ་ཁ་གྱ་སྡེ་བའི་མི་ཡིན། ཕྱི་ལོ་༢༠༡༥ ལོའི་ཟླ་ ༣ པའི་ཚེས་༡༩ ཉིན་རེབ་གོང་རྫོང་སྤྱི་བདེ་ལས་ཁུངས་ཀྱི་འཛིན་བཟུང་བྱས་ཤིང་། ཚེས་༢༠ ཉིན་གནས་དེའི་ལྟ་སྲུང་ཁང་དུ་བཀག་ཉར་བྱས། ཕྱི་ལོ་ ༢༠༡༥ ལོའི་ཟལ་ ༥ པའི་ཚེས་ ༥ ཉིན་དངོས་སུའཛིན་བཟུང་གསལ་བརྡ་བསྒྲགས་འབྱོར་བྱུང་། ཕྱི་ལོ་ ༢༠༡༥ ལོའི་ཟླ ༧ པའི་ ༢༡ ཉིན་རྨ་ལྷོ་ཁུལ་མི་དམངས་ཁྲིམས་ཁང་ནས་ཁྲིམས་ར་ཚོགས་ཤིང་། ངས་རང་གི་བྱས་པ་ཁྲིམས་འགལ་མིན་པའི་དག་སེལ་བྱས་པ་བརྒྱུད། ཁྲིམས་ཁང་གིས་གྲོས་སྡུར་ཕྱིར་སྣུར་ཟླ་ངོ་བདུན་ལྷག་བྱས་རྗེས། ཕྱི་ལོ་ ༢༠༡༦ ལོའི་ཟླ་ ༢ པའི་ཚེས་ ༡༧ ཉིན་རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གིས་ཁྲིམས་ར་ཐེངས་གཉིས་པ་ཚོགས་ཏེ། དུས་བཀག་བཙོན་འཇུག་ལོ་གསུམ་དང་། ལོ་གཉིས་ལ་ཆབ་སྲིད་ཐོབ་ཐང་བླངས་པའི་ཐག་བཅད་ཁྱབ་བསྒྲགས་བྱས། ད་རེས་ཀྱི་ཁྲིམས་བཅད་འཇུག་འབྲས་འདིར་ཁོ་བོ་མི་སྒེར་ནས་ངོས་ལེན་ཡེ་ནས་མེད་པས། ཁྱེད་མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ལ་ཞུ་གཏུག་ཡི་གེ་འདི་བྲིས་ཏེ། རྒྱུ་འབྲས་དྲང་གཞག་འོང་བའི་རེ་བ་སྙིང་ལ་བཅངས་ཡོད།
རྨ་ལྷོ་ཁུལ་མི་དམངས་ཁྲིམས་ཁང་གིས་ངས་བྲིས་པའི་ནང་དོན་འདི་དག་གི་ཐད་ནས་རྒྱལ་ཁབ་ཁ་བྲལ་སྐུལ་སློང་བྱས་པའི་ཉེས་མིང་འདོགས་ཀྱིན་འདུག
༡༽ ཆོས་ལུགས་དད་མོས་རང་དབང་སྐོར་གྱི་དྲ་རྩོམ། ༢༽ གསུམ་པའི་བཅུ་དྲུག་ཉིན། ཉེན་རྟོག་པ་དང་དམག་མིས་ངའི་མགྲོན་ཁང་དུ་མེ་མདའ་བཙུགས་ནས་ང་ལ་དྲག་བཤེར་བྱས་པའི་གནས་ཚུལ་བྲིས་རྩོམ། ༣༽  > ཀྱི་ཚན་པ་ཐུང་ཐུང་ཞིག་དྲ་ཐོག་ན་འཁྱར་གྱིན་པ་བརྒྱུད་བསྐུར་བྱས་པ། ༤༽ ཀྲུང་གོའི་སྲིད་གཞུང་གིས་བོད་རང་བཙན་དང་མ་འབྲེལ་གནད་དོན་སྐོར་ལ་གོང་ས་མཆོག་དང་གྲོས་མོལ་བྱེད་རྒྱུ་ཡིན་ཞེས་པའི་གསར་འགྱུར་བརྒྱུད་བསྐུར། ༥༽ རྒྱ་མི་ཉེན་རྟོག་པ་འགས་རྒྱ་མི་མང་ཚོགས་ལ་རྒྱ་སྲང་ནས་གཅར་རྡུང་བྱེད་ཀྱིན་པའི་ནང་ལོག་གི་བརྙན་ཐུང་ཞིག་དྲ་ཐོག་ན་འཁྱར་གྱིན་པ་བརྒྱུད་བསྐུར་བྱས་པ། ༦༽ སྐུ་ཞབས་ཝང་ལི་ཞུང་གི  > སོགས་དེབ་དྲུག་ཁ་པར་དུ་ཉར་བ་བཅས་གཙོར་བཟུང་འདུག
གནད་དོན་སྔ་མ་བཞིའི་ཐད་ནས་ཁོ་བོས་སྔོན་མར་་དག་སེལ་སྒྲུབ་བྱེད་བཏང་ཟིན་མོད། ཐེངས་འདིའི་ཉེས་དོན་ཐག་གཅོད་ཡི་གེའི་སྟེང་དུ་ང་རང་གིས་རྩ་ཁྲིམས་སོགས་ལས་དྲངས་པའི་སྒྲུབ་བྱེད་དག་ལ་ཁུངས་ཕེར་ཅི་ཡང་མི་འདུག་ཅེས་ཐག་གཅོད་གཏན་འབེབ་བྱས་འདུག ཀྲུང་གོའི་  > སུ་གཏན་འབེབ་བྱས་པ་དག་ཀྱང་ཁུངས་ཕེར་གྱི་སྒྲུབ་བྱེད་མིན་ཚེ། འབྲིང་རིམ་མི་དམངས་ཁྲིམས་ཁང་གིས་གཞི་འཛིན་ས་དེ་ཁོ་བོས་རྟོགས་དཀའ་མོད། རེ་བ་ཏིལ་ཙམ་གྱི་ཆེད་དུ། ངས་ཡང་བསྐྱར་རང་གི་བྱས་པ་ཁྲིམས་འགལ་མིན་པའི་སྒྲུབ་བྱེད་དང་བཅས། བསམ་ཚུལ་ལྷུག་བརྗོད་བྱེད་རྒྱུ་ཡིན་པས། ཁྱེད་ཞིང་ཆེན་མཐོ་རིམ་མི་དམངས་ཁྲིམས་ཁང་གིས་ཐུགས་གཞིག་ཟབ་བཞེས་གནང་རོགས་ཞུ།
༡༽ ཆོས་ལུགས་དད་མོས་རང་དབང་ནི་ཀྲུང་གོའི་  > སུ་གཏན་འབེབ་བྱས་པའི་སྤྱི་དམངས་ཀྱི་ཐོབ་ཐང་གལ་ཆེན་ཞིག་རེད། ངས་རང་གི་བྲིས་རྩོམ་དུ་རྩ་ཁྲིམས་ཀྱིས་གཏན་འབེབ་བྱས་པའི་ཐོབ་ཐང་འདི་ཉིད་གཞིར་བྱས་ཏེ། སྐུ་འབུམ་གྱི་མེ་ཏོག་མཆོད་མཇལ་སྐབས་མཚོན་ཆ་ཐོགས་པའི་དམག་མང་གི་དམ་དྲག་ལ་རང་གི་ལྟ་ཚུལ་བརྗོད་པ་དང་། ཆོས་ལུགས་དད་མོས་རང་དབང་གི་རྒྱུན་ཤེས་འདི་ཉིད་རང་གི་ཀློག་མཁན་དག་ལ་ངོ་སྤྲོད་ཙམ་བྱས་པ་ཡིན། སྤྱི་དམངས་ཤིག་ཡིན་པའི་ཆ་ནས། ཁྲིམས་ཀྱི་ཐོབ་ཐང་ལྟར་སྤྱི་ཚོགས་ཀྱི་སྣང་ཚུལ་ལ་དཔྱད་བརྗོད་སྤེལ་རྒྱུ་ནི་སོ་སོའི་རང་དབང་གི་ཐོབ་ཐང་རེད་ལ། ཁྲིམས་ལུགས་ཀྱི་རྒྱུན་ཤེས་དག་གཞན་ལ་ངོ་སྤྲོད་བྱེད་ནི་འོས་འགན་རེད། ངས་རྩ་ཁྲིམས་ལྟར་རང་གི་ཐོང་ཐང་དང་འོས་འགན་ལག་ལེན་དོན་འཁྱོལ་བྱས་པ་ལས། ཁོ་ཚོས་བཤད་པའི་ཁ་བྲལ་སོགས་ནི་ཅི་ཡང་གླེང་མེད། ཡང་གཅིག་བཤད་ན། ངས་ཆབ་སྲིད་དང་ཆོས་ལུགས་ཀྱི་སྤྱིར་བཏང་འབྲེལ་བར་གཞིགས་ཏེ། ཆབ་སྲིད་ཀྱིས་ཆོས་ལུགས་སྒེར་གཅོད་བྱས་པའི་མཇུག་འབྲས་དང་ཆོས་ལུགས་ཀྱི་དབང་ཆས་ཆབ་སྲིད་སྒེར་གཅོག་བྱས་པའི་མཇུག་འབྲས་ལ་རང་གི་བསམ་ཚུལ་བརྗོད་རྒྱུ་ཡིན་ཞེས་གསལ་བོར་བྲིས་ཡོད་ལ། སྔ་མ་ནི་ད་རེས་ཀྱི་རྩོམ་འདི་དང་། རྗེས་པ་ད་དུང་འབྲི་རྒྱུར་ལུས་ཡོད། གསལ་བོར་བཤད་ན། འདི་ནི་སྤྱིར་བཏང་དཔྱད་རྩོམ་ཐུང་ཐུང་ཞིག་ཡིན་པ་ལས། ‘’རྒྱལ་ཁབ་ཁ་བྲལ ’’ ཞེས་པའི་ཆབ་སྲིད་ཀྱི་ཞྭ་མོ་ཆེན་པོ་དེར་འབྲེལ་བ་ཅི་ཡང་མེད། རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གིས་ངའི་རྩོམ་ལས་ “….. འདི་ནི་བོད་མིའི་ཆོས་ལུགས་དང་མོས་རང་དབང་ལ་རྡོག་བརྫིས་བཏང་བ་ཙམ་མ་ཡིན་པར། ཀྲུང་གོའི་སྤྱི་དམངས་ཡོངས་ཀྱི་ཆོས་ལུགས་དང་མོས་རང་ལ་རྡོག་བརྫིས་བཏང་བ་རེད་’’ ཅེས་པའི་སྐད་ཆ་དུམ་ཞིག་དྲངས་ནས་ང་ལ་རྒྱལ་ཁབ་ཁ་བྲལ་གྱི་བསམ་ཚུལ་འདུག་པར་ཉེས་འདོགས་བྱས་འདུག བསམ་ཤེས་དག་གིས་བལྟས་ན་འདི་ན་ཤིན་ཏུ་དགོད་བྲོ་བ་ཞིག་མ་རེད་དམ། ངས་འདིར་ཁ་བྲལ་ཞེས་པའི་ཟུར་ཙམ་ཡང་གླེང་མེད་པར་མ་ཟད། རྒྱ་བོད་གཉིས་ལ་དབྱེ་བ་མ་ཕྱེས་པར་གཞི་གཅིག་ཏུ་སྦྱར་ནས་གླེང་ཡོད་ན། ཁོ་ཚོས་བཤད་པའི་ཁ་བྲལ་ནི་གང་ཞིག་གང་ལས་འབྲེལ་བར་བསྟན་པ་ཆ་མ་འཚལ། སྐབས་དེའི་དྲ་ཐོག་ཏུ་སྐུ་འབུམ་གྱི་མེ་ཏོག་མཆོད་པའི་གནས་ཚུལ་གྱིས་ཁྱབ་འདུག་པ་དང་། གནས་མཇལ་བ་མང་མང་གིས་སོ་སོའི་ལྟ་ཚུལ་དག་གཅིག་རྗེས་གཉིས་འཐུད་ཀྱིས་དྲ་བའི་གང་སར་སྤེལ་གྱིན་འདུག་པ་ནི་ཁྱེད་ཚོས་ཤེས་གསལ་ལྟར་རེད། ངས་གནས་ཚུལ་དེ་དག་ལ་བལྟས་རྗེས་གཞི་ནས་རང་གི་བསམ་ཚུལ་བྲིས་པ་ཡིན་ལ། བར་བཅུག་འདྲ་པར་དག་ནི་གཞན་གྱི་བར་སྟོང་ལས་བླངས་པ་ཤ་སྟག་ལས། རང་གིས་པར་དུ་བཏབ་པ་གཅིག་ཀྱང་མེད། ཁོ་བོ་བླ་བྲང་དུ་སྡོད་པའི་མི་ཞིག་གིས་རང་གི་པར་མིག་སྐུ་འབུམ་དུ་བསྐོར་མི་ཐུབ་པ་ཕལ་བའི་མི་སུས་ཀྱང་གསལ་རྟོགས་ཐུབ། ཡང་གཅིག་བཤད་ན། ངས་སྐབས་དེའི་གནས་ཚུལ་རྩོམ་དུ་བྲིས་ཏེ་རང་གི་ལྟ་ཚུལ་གསོང་བོར་བརྗོད་པ་ནི་ངའི་རྩོམ་འབྲི་རང་དབང་གི་ཐོབ་ཐང་རེད། ཐོབ་ཐང་འདི་ཉིད་རྩ་ཁྲིམས་སུ་བཏན་འབེབ་བྱས་ཏེ་འགན་སྲུང་ཁག་ཐེག་བྱས་ཡོད་པ་རེད། སྤྱིར་བཏང་གི་རིག་གནས་ཁྱབ་ཁོངས་ཀྱི་སྣང་ཚུལ་འདི་འདྲ་ཞིག་ཛ་དྲག་ཆེ་བའི་ཆབ་སྲིད་ཀྱི་སྣང་ཚུལ་དུ་གྱུར་ཏེ། རྒྱལ་ཁབ་ཁ་བྲལ་ལ་སྐུལ་སློང་བྱེད་པའི་གནས་ཚུལ་དུ་འགྱུར་ན། འདྲ་པར་སོགས་སྐུ་འབུམ་གྱི་གནས་བབ་དྲ་ཐོག་ཏུ་སྤེལ་མཁན་མི་རིགས་སོ་སོའི་ཕྱོགས་ཡོང་མགྲོན་མཇལ་པ་དེ་དག་ནི་ཐད་ཀར་ཁ་བྲལ་གྱི་སྦྱོར་བ་རྩོམ་མཁན་དུ་ཨེ་འགྱུར་རམ། འདི་ལྟར་རིགས་པས་དེད་ན་ཁ་བྲལ་པ་དང་ཁ་བྲལ་སྐུལ་སློང་བྱེད་མཁན་དུ་མི་འགྱུར་བའི་སྤྱི་དམངས་ཉུང་ཚོད་འདུག་པས། རྣམ་རྟོག་ཐལ་དྲགས་པའི་སྦྱོར་བ་འདིས་སྒེར་གཅོད་ཀྱི་རྒྱ་དམ་པོ་ཞིག་མི་བཟོ་འམ། འདི་ཉིད་ཀྲུའུ་ཞི་ཞིས་ཅིན་ཕིན་སོགས་ཀྱིས་གཏན་འབེབ་ལག་ལེན་བསྟར་གྱིན་པའི་ “རང་དབང་། དམངས་གཙོ། འདྲ་མཉམ། དྲང་གཞག་ཁྲིམས་སྐྱོང་། ….” སོགས་ཀྱི་སྤྱི་ཚོགས་རིང་ལུགས་ཀྱི་རྩ་བའི་རིན་ཐང་ལྟ་ཚུལ་དང་རྒྱབ་འགལ་དུ་གྱུར་པ་མ་ཡིན་ནམ། བསམ་བཞིན་གོང་རིམ་གྱི་གཏན་འབེབ་ལ་གཏོར་བརླག་བཟོས་འདྲར་སྣང་བའི་གནས་ཚུལ་འདི་འདྲར་ཕྱོགས་བཞིའི་རྒྱལ་ཁབ་དག་གིས་མི་འཕྱའམ། མི་རབས་རྗེས་མ་དག་གིས་མི་ཁྲེལ་ལམ། ཁྱེད་མཐོ་རིམ་མི་དམངས་ཁྲིམས་ཁང་གིས་བརྩད་ཞིབ་ཐུགས་གཞིག་གནང་རོགས།
༢༽ གསུམ་པའི་བཅུ་དྲུག་ཉིན་གྱི་དགོང་མོ་ང་རང་རེབ་གོང་མགྲོན་ཁང་དུ་ཡོད། མཚན་གུང་ལ་ཉེན་རྟོག་པའི་ལྭ་བ་གྱོན་མཁན་ཞིག་དང་དམག་ལྭ་གྱོན་མཁན་གཉིས་ཀྱིས་ལག་ཏུ་མེ་མདའ་ཐོགས་ཏེ་ནང་དུ་འཛུན་འོང་ནང་ཞིབ་བཤེས་བྱེད་དགོས་ཟེར། ངས་ཁོ་ཚོར་དཔང་ཡིག་སྟོན་པའི་རེ་བ་ཞུས་པར། ཁོ་ཚོས་མེ་མདའ་ངའི་སྟེང་དུ་བཙུགས་ཏེ་སྐད་གསེང་མཐོན་པོས་རྫིག་རྫིག་བྱེད། མེ་མདེའི་མདེལ་ཁུང་རང་ལ་གཏད་པའི་འཇིགས་སྐྲག་དེ་འདྲ་ནི་ངས་ཐོག་དང་པོར་མྱངས་པ་ཡིན། སྨྲ་བསམ་བརྗོད་ལས་འདས་པའི་འཇིགས་སྣང་དེ་ལ་བརྟེན་ནས་ངས་རེབ་གོང་གི་བདེ་འཇགས་ལ་འཁང་ར་བྱས་པ་ཡིན། ཉེན་རྟོག་པ་དང་ནག་ཚོགས་གང་ཡིན་མི་ཤེས་པའི་གནས་ཚུལ་གྱི་འོག་ནས་ངས་ཡི་གེ་དེ་བྲིས་ནས་བདེ་སྲུང་མི་སྣ་དང་སྤྱི་ཚོགས་ཀྱི་སྲུང་སྐྱོབ་ཐོབ་པར་རེ་བ་བྱས་ཡིན། གལ་ཏེ། མཚན་མོ་དེར་ང་ལ་དྲག་བཤེར་བྱེད་མཁན་ཉེན་རྟོག་པ་དང་དམག་མི་ངོ་མ་ཡིན་ཚེ། ཁྲིམས་ལུགས་ལྟར་ན་དཔང་ཡིག་མེད་པར་གཞན་ལ་བསྔོག་བཤེར་བྱེད་པ་ཁྲིམས་འགལ་རེད་པས། གནོད་ཐེབས་མི་སྣ་ང་རེད་ལ། ཁྲིམས་ཁང་གི་འགེབ་སྲུང་བྱ་ཡུལ་ང་རེད། གལ་ཏེ། དེ་དག་ནག་ཚོགས་ཡིན་ཚེ། ལྷག་ཏུ་གནོད་ཐེབས་མི་སྣ་ང་རེད་ལ། ཁྲིམས་ཁང་གི་སྲུང་བྱ་ང་རེད། ཡིན་ནའང་། བསམ་ཡུལ་ལས་འདས་པ་ཞིག་ལ། ཁྲིམས་ཁང་གིས་ང་ལ་ཁ་བྲལ་ལ་སྐུར་སློང་བྱེད་མཁན་ཞེས་པའི་ཉེས་མིང་ཞིག་བཏགས་པར་མ་ཟད། ༼གོང་ཞུས་ནང་དོན་ཁག་གིས་རང་རེའི་དམག་དང་ཉེན་རྟོག་པའི་འཆར་ཅན་ཞིབ་བཤེར་ལས་དོན་དེ་འཁྱོག་པར་བརྗོད་ནས་མི་དམངས་དངངས་སྐྲག་སྐྱེ་གཞི་རུ་བསྒྱུར་འདུག་པས། ཅུང་དྲག་པོའི་བསྙད་འདོགས་སྐུར་འདེབས་དང་། སྐུལ་སློང་གི་རང་བཞིན་ཅན་རེད།༽ 上述內容將我軍警例行檢查歪曲成製造民眾恐慌的原因,存在較強的捏造,煽動性質. ཞེས་ངས་རྫུན་བཟོ་བྱས་པར་བསྙད་བཏགས་འདུག རྫུན་བཟོ་ཡིན་མིན་ཁྱོད་ཚོས་ཉིད་དེའི་བརྙན་མིག་ལ་བསྐྱར་ཞིབ་བྱོས་དང་གསལ་བོ་རེད། སྐུལ་སློང་གི་རང་གཞིན་ཟེར་བ་ནི་ཧ་མི་གོ་བའི་གསང་བ་ཞིག་རེད། ཁ་བྲལ་ལ་སྐུལ་སློང་རེད་ཟེར་ན། ངས་ཁ་བྲས་གྱི་ཚིག་ཟུར་ཙམ་ཡང་བྲིས་མེད་པར་མ་ཟད། སྐུལ་སློང་ནི་དེ་བས་ཀྱང་ངོ།།
ངས་རང་ལ་གནོད་འཚེ་ཐེབས་པའི་གནས་ཚུལ་ཞིག་བྲིས་པས་ཀྱང་གཏད་སོ་མེད་པའི་ཉེས་མིང་ཞིག་ཏུ་འགྱུར་ན། ངས་གནས་ཚུལ་དེ་ལ་བརྟེན་ནས་ཁྲིམས་ཁང་ལ་གཏུག་ཡིག་ཅིས་(ཅིག)བྲིས་ཚེ། ང་རང་ཐད་ཀར་ཁ་བྲལ་བྱེད་མཁན་དུ་མི་འགྱུར་གྲང་། བསམས་ཤིང་བསམ་ན་ཤ་འདར་རྒྱག་པའི་ཁྲིམས་ཆད་འདིས་ང་རང་ཅི་བྱ་གཏོལ་བྲལ་དུ་བཏང་བས། ཁྱེད་མཐོ་རིམ་མི་དམངས་ཁྲིམས་ཁང་གིས་ང་ལ་དྲང་གཞག་གི་གནས་ལུགས་ཤིག་རྩོད་རོགས།
༣༽ “ གནམ་ས་གོ་འབྱེད།“ ཀྱི་ཚན་པ་ཐུང་ཐུང་དེ་ནི་གཞན་གྱིས་ངོ་བཤུས་བརྒྱབ་ཏེ་དྲ་ཐོག་དུ་བཞག་པ་ཞིག་རེད། ངས་དེ་བརྒྱུད་བསྐུར་བྱེད་སྐབས་ “ འདི་ལ་ཡང་ཡང་བལྟས་དེ་ཡང་ཡང་སོམས། “ ཞེས་བྲིས་ཡོད། རྒྱུ་མཚན་ནི། ངས་ཡང་བསྐྱར་མི་ཤི་ཁྲག་བཞུར་གྱི་སྐྱོ་གར་དེ་འདྲ་མཐོང་མི་འདོད། ངས་ནམ་ཡང་གཞན་གྱི་ཁྲག་དྲོན་ལ་བརྟེན་ནས་རང་གི་བདེ་སྐྱིད་བསྐྲུན་པར་ངོ་རྒོལ་བྱེད་ཀྱི་ཡོད། ཀྲུང་གོ་ནི་མི་རིགས་ང་དྲུག་གིས་གྲུབ་པའི་རྒྱལ་ཁབ་ཆེན་པོ་ཞིག་རེད། བོད་རིགས་ནི་དེའི་ཁྲོད་ཀྱི་མི་རིགས་ཆེ་ཤོས་ཤིག་རེད། ང་རང་ཀྲུང་གོའི་སྤྱི་དམངས་ཤིག་ཡིན་པ་དང་། ལྷག་པར་བོད་རིགས་ཤེས་ཡོན་པ་ཞིག་ཡིན་པའི་ངོས་ནས། ངས་རང་གི་སྤུན་ཟླ་དག་གི་རླབས་ཆེ་བའི་ཚེ་སྲོག་ལ་འགན་འཁུར་དགོས། གལ་ཏེ། བྱེད་སྟངས་འདིས་རྒྱལ་ཁབ་ཁ་བྲལ་ལ་སྐུལ་སློང་བྱས་པ་རེད་ཟེར་ན། དེ་ལས་དགོད་བྲོ་བ་ཞིག་མི་འདུག་མོད། ངས་ཉེས་ཆད་འདི་དགའ་བཞིན་སྤྲོ་བཞིན་དང་ལེན་བྱེད་རྒྱུ་ཡིན་ཏེ། ང་རང་ནམ་ཡང་རང་གི་སྤུན་ཟླའི་ཚེ་སྲོག་ལ་ཡང་ཁ་ཡ་མི་བྱེད་པའི་མི་ཞིག་བྱེད་མི་འདོད། ཐ་ན་རྒྱ་རིགས་སྤུན་ཟླ་དག་གི་ཆེད་དུ་ཡང་ངས་འདི་ལྟར་བསྒྲུབ་ཤ་སྟག་ཡིན།
༤༽ ཀྲུང་གོ་སྲིད་གཞུང་དང་གོང་ས་མཆོག་དབར་དུ་གྲོས་མོལ་བྱེད་རྒྱུ་ཡིན་པའི་གསར་འགྱུར་དེ་ནི་ནང་ཁུལ་ནས་བཏང་བ་ཞིག ངས་ཀྱང་གྲོགས་པོ་ཞིག་གི་བར་སྟོང་ལས་བརྒྱུད་བསྐུར་བྱས་པ་ཡིན། ནང་ཁུལ་ནས་བཏང་བའི་གསར་འགྱུར་ཞིག་བརྒྱུད་བསྐུར་བྱས་པས་ཀྱང་ཁྲིམས་དང་འགའ་འགྲོ་བ་ཨ་མཚར། གྲོས་མོལ་དེ་འདྲ་སྔོན་ཆད་ཀྱང་བྱས་མྱོང་སྟེ། ལོ་འགའི་ཡང་སྔོན་དུ་བོད་གཞུང་ནས་བཏང་བའི་ངོ་ཚབ་པ་ཀྲུང་གོ་ནང་ཁུལ་དུ་འོང་ནས་ཕན་ཚུན་གྲོས་མོལ་བྱས་པས། འདི་ཉིད་རྒྱལ་ཁབ་ཀྱི་གསང་བ་སོགས་དང་འབྲེལ་བ་ཅི་ཡང་མེད་པ་རྨ་ལྷོ་ཁུལ་མི་དམངས་ཁྲིམས་ཁང་གིས་ཧ་གོ་མེད་པ་འདྲ། དེ་མིན་ན། ཐག་གཅོད་འདི་འདྲ་འོང་བའི་དཔེ་མེད། བརྒྱ་ལ། རྨ་ལྷོ་ཁུལ་འབྲིང་རིམ་མི་དམངས་ཁྲིམས་ཁང་གི་བྱེད་སྟངས་ལྟར་ཐག་གཅོད་བྱས་ཚེ། ཁོ་བོ་ཙམ་པ་ཟད། ཀྲུང་གོ་སྲིད་གཞུང་གིས་ཀྱང་ཚབས་ཆེའི་བྱས་ཉེས་བསགས་འདུག་ལ། ནང་ཁུལ་གྱི་གསལ་ལམ་དག་ཀྱང་སྒོ་གཏན་དགོས་པའི་ཚད་དུ་འདུག་པས། ཁྱེད་མཐོ་རིམ་མི་དམངས་ཁྲིམས་ཁང་གིས་ཐུགས་བསམ་བཞེས་རོགས།
༥༽ བརྙན་ཐུང་དེ་ནི་མང་ལོགས་ཀྱི་ས་ཆ་ག་གེ་མོ་ནས་བྱུང་བའི་དངོས་ཚུལ་རེད། བརྒྱུད་བསྐུར་གྱི་གྲངས་ཚད་ཧ་ཅང་མཐོ། ངས་ཀྱང་རྒྱ་རིགས་གྲོགས་པོ་ཞིག་གི་པོད་ཕྲན་ལས་བརྒྱུད་བསྐུར་བྱས་པ་ཡིན། གཅར་རྡུང་མྱོང་མཁན་རྒྱ་རིགས་མང་ཚོགས་དེའི་སྡུག་བསྔལ་ལ་གདུང་སེམས་བཅངས་པ་ཡིན། གོང་ནས་བཤད་པ་བཞིན། ངས་ “རྒྱ་རིགས་སྤུན་ཟླའི་ཆེད་དུ་ཡང་འདི་ལྟར་བསྒྲུབས་པ་ཤ་སྟག་ཡིན།” འདི་རྒྱལ་ཁབ་ཁ་བྲལ་ཞེས་པར་འབྲེལ་བ་སྤུ་ཙམ་མེད། ཁྲིམས་འགལ་གྱི་ཆ་ཡང་གང་དུ་འཚོལ། རྨ་ལྷོ་ཁུང་འབྲིང་རིམ་མི་དམངས་ཁྲིམས་ཁང་གིས་བརྙན་ཐུང་འདི་ཉིད་ཀྱི་ནང་དོན་ཙམ་ལ་ཡང་བརྩད་རྒྱུས་མེད་པར། བོད་དོན་དུ་བཏགས་ནས་ངའི་མགོ་བོ་ཆུང་ཆུང་འདིར་ཁ་བྲལ་ལ་སྐུལ་ལ་སློང་ཞེས་པའི་ཉེས་མིང་ལྗིད་ཏིག་ཏིག་ཅིག་བཀལ་བས་ཁོ་བོས་ཐེག་པར་དཀའ་ན། ཁྱེད་ཞིང་ཆེན་མཐོ་རིམ་མི་དམངས་ཁྲིམས་ཁང་གིས་དཀར་འདོན་བྱེད་པར་རེ་ཞིང་སྒུག་ཡོད།
༦༽ སྐུ་ཞབས་ཝང་ལི་ཞུང་གི  > སོགས་དེབ་འགའ་ལ་ངས་བལྟས་མྱོང་བ་བདེན། ཡིན་ནའང་། ངས་དེབ་དེ་དག་ལས་ཚིག་གཅིག་ཀྱང་ལུང་འདྲེན་བྱས་མ་མྱོང་ལ། གཞན་ལ་བརྒྱུད་བསྐུར་ནི་དེ་བས་ཀྱང་ག་ལའོ།།  > ནི་དེ་འདྲའི་བཀླགས་ཀྱང་མི་རུང་བའི་དེབ་ཅིག་ཡིན་ན། རྩོམ་མཁན་ལ་ཁྲིམས་ལུགས་ཀྱི་དཀྱེལ་ཡངས་ཐོབ་འདུག་པ་ཤིན་ཏུ་ནས་ལེགས་སོང་། ངས་དེ་ལྟ་བུའི་ཁྲིམས་ལུགས་ལ་བླ་ནས་གུས། རྩོམ་མཁན་ཁོང་ལྟ་བུ་ལ་རྒྱལ་ཁབ་དང་མི་རིགས་གང་ཡིན་རུང་གཅེས་སུ་འོས། དེ་ལྟ་མོད་ཀྱང་། རྩོམ་མཁན་ལ་དཀྱེལ་ཡངས་བྱས་དེ་ཀློག་མཁན་ལ་ཉེས་ཆད་གཅོད་པ་འདི་ཁྲིམས་ལུགས་ཀྱི་དོན་ཚན་གང་དུ་གཏོགས་པ་ཁོ་བོས་ཏན་ཏན་མི་ཤེས་ལགས། ཁོ་བོ་ཁྲིམས་རྒྱུས་ཞན་དྲགས་པས་ཡིན་ན་བཟོད་གསོལ་ཞུ། གལ་ཏེ་མིན་ན།  > ཀྱི་བྱེད་ཕྱོགས་འདི་འདྲར་ཁྱེད་མཐོ་རིམ་མི་དམངས་ཁྲིམས་ཁང་གིས་གསལ་ཁ་ཡག་པོ་འབྱེད་རོགས།
ད་དུང་ཞུ་དགོས་པ་འདི་འདྲ་ཡང་ཡོད་དེ། གྲོགས་པོ་འགས་ངའི་པོད་ཕྲན་བར་སྟོང་ལས་གོང་གི་ཟིན་ཐུང་གསུམ་མཐོང་མྱོང་ཞེས་པའི་སྐད་ཆའང་ཁྲིམས་འགལ་ཡིན་པའི་བདེན་དཔང་ཡང་དག་གི་གྲས་སུ་བཅུག་འདུག དེ་དག་གིས་མཐོང་མྱོང་བ་ཙམ་གྱིས་ཁྲིམས་འགལ་དུ་འགྲོ་ན། ངས་བྲིས་པ་ཐམས་ཅན་ཟད། བྱ་བྱེའུ་འབའ་འབུ་ཚུན་ཆད་ཀྱང་ཁྲིམས་འགལ་དུ་ཨེ་མི་འགྲོ འདི་ལྟའི་མིས་འཕྱ་ཁྱིས་འགོམ་གྱི་བདེན་དཔང་དུ་བསྙད་པ་དག་ལ་བློ་ལྡན་སུ་ཞིག་དང་ལེན་བྱེད། ཡང་ཧ་མི་གོ་བ་ཞིག་ལ། ཁོ་ཚོས་ངའི་ཁ་པར་ཀུ་ཤུ་ 5S ཞིག་ཀྱང་གཞུང་བཞེས་བྱས་སོང་། དེའི་རྒྱུ་མཚན་ནི། ཟིན་ཐོ་དེ་དག་ཁ་པར་བརྒྱུད་ནས་བསྔོགས་པས་ཡིན་འདུག གལ་ཏེ། ངའི་ཟིན་རྩོམ་དེ་དག་ཁྱིམ་གྱི་གནས་ག་གེ་མོ་ཞིག་ནས་རྙེད་པ་ཡིན་ཚེ། ངའི་ཁང་ཁྱིམ་ཅ་ལག་དང་བཅས་པ་ཡང་གཞུང་བཞེས་བྱེད་རྒྱུ་ཨེ་ཡིན། རྙེད་པ་ཡིན་ཚེ། ངའི་ཁང་ཁྱིམ་ཅ་ལག་དང་བཅས་པ་ཡང་གཞུང་བཞེས་བྱེད་རྒྱུ་ཨ་ཡིན། ཁོ་ཚོར་ཁ་རྒན་ལ་ཟ་ལོབས་དང་ལག་རྒན་ལ་ལེན་ལོབས་ཡོད་ཀྱང་། ང་ལ་ “སྦྱིན་པ་” གཏོང་བྱེད་འབེལ་བོ་མེད་པས། ཁྱེད་ཞིང་ཆེན་ཁྲིམས་ཁང་གིས་དབུལ་བོའི་རྩམ་ཁུག་ལ་འགོང་བོའི་རླུང་བུ་མི་རྒྱག་པར་མཁྱེན་མཁྱེན།
མཐར། ཁོ་བོ་ཀྲུང་ཧྭ་མི་དམངས་སྤྱི་འཐུན་རྒྱལ་ཁབ་ཀྱི་སྤྱི་དམངས་ཤིག་ཡིན་པས། རང་གི་བསམ་ཚུལ་གསོང་བོར་བཤད་པའི་སྨྲ་བརྗོད་རང་དབང་གི་ཐོབ་ཐང་དང་། རང་གི་དྲན་ཚུལ་རྩོམ་དུ་འགོད་པའི་རྩོམ་འབྲི་རང་དབང་གི་ཐོབ་ཐང་།  > སུ་གཏན་འབེབ་ཁག་ཐེག་བྱས་ཡོད་ཀྱང་། ཁོ་བོར་ཁྲིམས་ལུགས་ཀྱི་མྱོང་རྒྱུས་ཞན་པས། བཤད་ཉེས་འབྲེི་ཉེས་སུ་སོང་ན་མཐོང་ལོ་བཤགས། ལྷག་ཏུ། ཡུལ་ཆེན་དང་མིང་སྲིང་དག་གིས་མིག་མཐའི་མཆི་མ་མ་སྐམ་པར་ཁོ་བོར་བལྟས་ཡོད་ལ། ཆུང་མ་དང་བུ་ཆུང་གིས་དུས་ཚོད་སྐར་ཆ་མ་སོང་བར་ཁོ་བོར་སྒུག་ཡོད་པས། ཁྱེད་མཐོ་རིམ་ཁྲིམས་ཁང་གིས་གང་མགྱོགས་ཅི་མྱུར་གྱིས་ཐག་གཅོད་ཡག་པོ་འོང་བར་རེ་ཞིང་སྒུག་ཡོད།
ཞེས་འབྲུག་ལོའམ་ཞོགས་ལྗང་དུ་འབོད་པས་གུས་ཕུལ།
ཕྱི་ལོ་ ༢༠༡༦ ལོའི་ཟླ ༢ པའི་ཚེས་ ༢༤ ཉིན།
འོད་དཀར་དྲ་ཚིགས་ཀྱིས་ཡི་གེར་ཕབ།


c: text/html

text:
བོད་སོག་ལས་ཁུངས་གནོད་འཚེ་ཆེ་བ་ཡོད་པ་ཤེས་རྟོགས་བྱུང་ཡོད།
༢༠༡༧།༠༩།༠༨ཉིན་སྤེལ། དེང་སང་ཐའེ་ཝན་གྱི་གཞུང་དམངས་གཉིས་ཀ་ནས་བོད་སོག་ལས་ཁུངས་དེ་དགོས་ངེས་ཤིག་མིན་པ་མ་ཟད། སྤྱི་ཚོགས་ལ་ཕན་པ་ལས་གནོད་འཚེ་ཆེ་བ་ཡོད་པ་ཤེས་རྟོགས་བྱུང་ཡོད་པ་རེད། ཅེས་བརྗོད་སོང་།
ཁ་སང་ཉིན་རྒྱབ་ཚོུད་༤།༦༠ཐོག བཞུགས་སྒར་ངྷ་རམ་ས་ལའི་རི་སྐེད་དུ་ཡོད་པའི་གངས་སྐྱིད་གཉའ་ཁྲི་ཚོགས་ཁང་དུ། བོད་ཀྱི་སྲིད་བྱུས་ཉམས་ཞིབ་ཁང་གིས་གོ་སྒྲིག་འོག ཐེ་ཝན་བོད་དོན་རྒྱབ་སྐྱོར་ཚོགས་པའི་གལ་ཆེན་མི་སྣ་ཁ་ཤས་ཆེད་ཕེབས་གནང་སྟེ། ཐའེ་ཝན་གྱི་སྤྱི་ཚོགས་ལས་འགུལ་དང་དམངས་གཙོའི་འཕེལ་རིམ་ཞེས་པའི་བརྗོད་བྱའི་ཐོག་མི་སྣ་གསུམ་གྱིས་གཏམ་བཤད་ལྷུག་བརྗོད་གནང་སོང་།
དེ་ཡང་གོང་ཚེས་ཉིན་གྱི་སྐོང་ཚོགས་སྐབས་སུ་དབུས་བོད་མིའི་སྒྲིག་འཛུགས་ཀྱི་བཀའ་དྲུང་དང་སྲིད་ཞུའི་ལས་བྱེད་གང་མང་ཞིག་གིས་ཚོགས་ཁང་ཡོངས་སུ་བཀང་ཞིང་། བོད་དང་ཐའེ་ཝན་འགྲོ་བ་མིའི་ཐོབ་ཐང་ཚོགས་པའི་ཚོགས་གཙོ་བཀྲ་ཤིས་ཚེ་རིང་ལགས་ཀྱིས་བོད་དང་ཐའེ་ཝན་འགྲོ་བ་མིའི་ཐོབ་ཐང་ཚོགས་པའི་བྱུང་རིམ་སྐོར་ལ་བརྗོད་པར། ཁོང་གིས་"ལོ་ངོ་ ༢༠ སྔོན་གྱི་ཐའེ་ཝན་དང་ད་ལྟའི་ཐའེ་ཝན་བར་ཧེ་བག་ཆེན་པོ་ཡོད་ཅིང་། ཐའེ་ཝན་གྱི་མི་མང་གིས་དམངས་གཙོ་དང་རང་དབང་། འགྲོ་བ་མིའི་ཐོབ་ཐང་གི་ཆེད་དུ་སྐུ་ལུས་མཆོད་མེར་ཕུལ་བ་སོགས་ཀྱི་ལས་འགུལ་ལ་དཀའ་ལས་བསྐྱོན་ཡོད་པ་རེད།
ལས་འགུལ་གང་སྤེལ་ཀྱང་དམིགས་ཡུལ་ཡོད་པའི་སྒང་སྤེལ་ན་ལས་འགུལ་ལ་ཁེ་ཕན་འདུག ངས་ཟུར་དུ་བོད་དོན་ཆེད་ཚོགས་པ་ཞིག་གསར་འཛུགས་བྱས་ན། ང་སྒེར་གྱི་དཔལ་འབྱོར་ཁོ་ནས་འདང་ཐབས་མེད་སྟབས། ངས་གནས་སྟངས་མང་པོ་ཞིག་ལ་བལྟས་ནས་ཐའེ་ཝན་འགྲོ་བ་མིའི་ཐོབ་ཐང་འོག་ལ་བོད་དང་ཐའེ་ཝན་འགྲོ་བ་མིའི་ཐོབ་ཐང་ཞེས་པའི་ཚོགས་པ་ཞིག་བཙུགས་པ་ཡིན། ང་ཚོའི་ལས་ཁུངས་ཀྱི་མདུན་རང་ལ་བོད་སོག་ལས་ཁུངས་ཡོད་པ་རེད། བོད་སོག་ལས་ཁུངས་ཀྱིས་ང་ཚོའི་ལས་ཁུངས་ལའང་གནོད་པ་བྱས་ཡོད། འོན་ཀྱང་། དེང་སང་ཐའེ་ཝན་གྱི་གཞུང་དམངས་གཉིས་ཀ་ནས་བོད་སོག་ལས་ཁུངས་དེ་དགོས་ངེས་ཤིག་མིན་པ་མ་ཟད། སྤྱི་ཚོགས་ལ་ཕན་པ་ལས་གནོད་འཚེ་ཆེ་བ་ཡོད་པ་ཤེས་རྟོགས་བྱུང་ཡོད་པ་རེད། ཅེས་འགྲེལ་བརྗོད་གནང་སོང་།
སྐབས་འདིར་ཐེ་ཝན་གྱི་བོད་དོན་རྒྱབ་སྐྱོར་བ་ཆེད་བཅར་གནང་མཁན་ནི། ཐའེ་ཝན་གྱི་འགྲོ་བ་མིའི་ཐོབ་ཐང་ཚོགས་པའི་ཚོགས་གཞོན་ཝུ་ཅཱ་ཀྲི་ཊིན་(Wu Jiazhen)ལགས་དང་ཁྲིམས་བཟོའི་ལས་རོགས་ལོའུ་ཡེན་ཁྲིན་(liu ying chun)ལགས། སྲོག་ཐོག་གི་ཉེས་ཁྲིམས་འགོག་ཐབས་ཚོགས་པའི་ཚོགས་གཙོ་ལིན་(lin hsinyi)ལགས་བཅས་ཀྱིས་སོ་སོའི་ལས་དོན་དང་འབྲེལ་བའི་སྒོ་ནས་ཐེ་ཝན་གྱི་མང་གཙོ་དང་སྤྱི་ཚོགས་ལས་འགུལ་སྐོར་གྱི་གཏམ་རྒྱས་པ་གནང་ཞིང་། ལྷག་པར་དུ་ཐེ་ཝན་ནང་དུ་བོད་དོན་རྒྱབ་སྐྱོར་ཤུགས་ཆེར་གནང་གི་ཡོད་པ་མ་ཟད། བོད་མི་སྐྱབས་བཅོལ་བའི་ཐོག་དམིགས་གསལ་ཁྲིམས་ལུགས་གཏན་འབེབས་གསལ་འདོན་དང་། བོད་སོག་ལས་ཁུངས་དེ་སྤྱི་ཟླ་ ༩ ཚེས་ ༡༩ ཉིན་ཐའེ་ཝན་གཞུང་གིས་གསལ་བསྒྲགས་བྱས་ཏེ་སྒོ་བརྒྱབ་རྒྱུ་རེད་འདུག དེ་དུས་ང་ཚོས་ཁྱོད་ཚོར་པར་རྒྱབ་ནས་སྐུར་ཡོང་ཞེས་སོགས་ཀྱི་སྐོར་ནས་གཏམ་བཤད་གནང་པ་བཅས།།
གསར་འགོད་པ་ཆོས་ཉིད།

robotstxt: allowed

filter: keep


text:
ཁམས་བྲག་མགོ་རྫོང་རྡོའི་རོ་སྒམ་རིག་གནས་ལ་ཅུང་ཙམ་དཔྱད་པ།
བྱང་ཆུབ་སྒྲོལ་མ།
1982ལོར་པེ་ཅིན་གནའ་རྫས་རྟོག་ཞིབ་མཁས་པས་བྲག་མགོ་རྫོང་མཁའ་གཉའ་ཤང་རྫིག་ར་བྱ་འཁོར་བྲག་དུང་དུ་ལོ་ངོ་ཁྲི་ལྔ་སྔོན་གྱི་གནའ་བོའི་མིའི་རིགས་ཀྱི་མགོ་རུས་རྙེད།(ད་ལྟ་རྒྱལ་ཁབ་ཀྱིས་ཉར་ཚགས་བྱས་ཡོད།) 1983ལོའི་ཟླ7པའི་ནང་། ཀྲུང་གོའི་མདོ་དབུས་མཐོ་སྒང་ཚན་རིག་ཞིབ་དཔྱད་ཚོ་ཆུང་གིས་བྲག་མགོ་རྫོང་ནང་ཁུལ་གྱི་མཁར་གཉའ་ཤང་གི་རྫིག་ར་བྱ་འཁོར་ཀྱི་བྲག་དུང་ཞིག་ཏུ་ལོ་ངོ་ཁྲི་ལྔ་སྔོན་གྱི་མིའི་རིགས་ཀྱི་མགོ་རུས་འགྱུར་རྡོ་དང་ཆ་ཚང་བའི་ཁུང་ལུང་གི་འགྱུར་རྡོ་རྙེད་བྱུང་བས། གནའ་རྫས་རྟོག་ཞིབ་ཁག་ཏུ་ཙི་ཡང་མི་དང་ཁྲོན་ནུབ་མི།བྲག་མགོ་མི་བཅས་སི་ཁྲོན་གནའ་མི་རིགས་གསུམ་དུ་རྩིས་གྱིན་ཡོད། བྲག་མགོ་རྫོང་དམངས་སྲིད་ཅུས་ཀྱི་ལས་བྱེད་འཕྲིན་ལས་ལགས་ཀྱིས་བཤད་རྒྱུར། སྐབས་དེར་མཁར་གཉའ་ནགས་ཚུགས་སུ་ཞོར་ལས་བྱེད་གྱིན་ཡོད་པས། ཀྲུང་གོའི་མདོ་དབུས་མཐོ་སྒང་ཚན་རིག་ཞིབ་དཔྱད་ཚོ་ཆུང་གི་མི་སྣས་ཁོང་དང་ལས་གྲོགས་མང་པོ་གླ་ནས་རྐོ་འདོན་བྱས་རོགས་བྱས། ཁོང་རང་གིས་བཤད་རྒྱུར་བྲག་དུང་ནང་ཆེས་གྲང་བ། དུང་ནང་དུ་འཁྱགས་པའི་ཀ་བ་ཆེན་པོ་ཞིག་ཡོད། གུང་ལུང་གི་འགྱུར་རྡོ་ཚུལ་ལངས་སྡོད་པ་ཞིག་དང་མགོ་མཁར་གཉའ་ཤང་དུ་འཁོར་ཡོད་ལ་མཇུག་བྲག་མགོ་རྫོང་ཕྱོགས་སུ་འཁོར་ཡོད། རིང་ཚད་སྨི་གསུམ་བཞི་ཙམ་ཡོད། རྗེས་མར་ཀྲུང་གོའི་མདོ་དབུས་མཐོ་སྒང་ཚན་རིག་ཞིབ་དཔྱད་ཚོ་ཆུང་གི་མི་སྣས་མུ་མཐུད་ནས་ཞིབ་དཔྱད་བྱ་བསམ་ཡང་། བྲག་དུང་དུ་སྨི10ཙམ་སོང་རྗེས་གློག་སྒྲོན་ཚང་མ་རྒྱུན་ལྡན་དུ་སྤྱོད་མི་ཐུབ་ལ་གློག་སྙིགས་གསར་པ་ཡིན་རུང་སྤྱོད་མི་ཐུབ་པས་དེའི་དུས་ཀྱི་ཆ་རྐྱེན་ལ་རྟེན་ན་ལས་ཀ་མཚམས་མི་འཇོག་ཁ་མེད་བྱུང་། ཀྲུང་གོའི་མདོ་དབུས་མཐོ་སྒང་ཚན་རིག་ཞིབ་དཔྱད་ཚོ་ཆུང་གིས་འགྱུར་རྡོ་དེ་ལྕགས་སྒམ་ཅིག་ཏུ་བཅུག་ནས་ཁྱེར་སོང་།དེས་ན་ལོ་ངོ་ཁྲི་ལྔ་སྔོན་དུ་མིའི་རིགས་ཀྱིས་བྲག་མགོ་ས་ཆ་འདི་ན་འགུལ་སྤྱོད་བྱེད་བཞིན་ཡོད་པར་ངེས། དེ་ལས་གཤིས་ཆུ་ཆུ་རྒྱུད་ལས་ཐོན་པའི་རྡོ་ཡི་རོ་སྒམ་ལས་ལོ་ངོ་སྟོང་ཕྲག་དུ་མ་སྔོན་གྱི་བྲག་མགོ་ས་ཆ་ཡི་འཕེལ་རྒྱས་མངོན་ཡོད། མ་མཐའ་ཡང་བྲག་མགོ་ཡི་ལོ་རྒྱུས་ནི་བོད་ཀྱི་ལོ་རྒྱུས་དང་ཁམས་ཀྱི་ལོ་རྒྱུས་ལ་དཔྱད་གཞི་གསར་པ་ཞིག་འདོན་བྱུང་། ལོ་རྒྱུས་ནས་ད་བར་དུ་བྲག་མགོ་ས་ཁུལ་ནི་མི་རིགས་འགྲོ་འོང་དང་འདུས་སྡོད་ཤིན་ཏུ་མང་བའི་ལམ་བརྒྱུད་མི་རིགས(走廊民族)ཤིག་རེད། ད་ལྟ་འདི་རུ་འཚོ་བའི་མི་དམངས་རྣམས་ཀྱིས་བཤད་པའི་སྐད་ཀྱང་མི་འདྲ་སྟེ། གཅིག ཟླ་ཆུའི་ཆུ་རྒྱུད་ཀྱི་ཏྲེ་ཧོར་ལ་སོགས་ཀྱི་སྐད་དཀར་མཛེས་དང་སྡེ་དགེ་བ་ཡི་སྐད་དང་ཅུང་འདྲ་བ།ཕལ་ཆེ་ཞིང་པ་ཡིན། གཉིས། ཉི་ཆུའི་ཆུ་རྒྱུད་ཀྱི་ཉི་པ། མཁར་གཉའ་ལ་སོགས་ཀྱི་སྐད་ཆ་གསེར་རྟ་ཡི་རོང་ཁུལ་གསེར་པ་སོགས་ཀྱི་སྐད་དང་ཅུང་འདྲ། ཕལ་ཆེ་ཞིང་པ་ཡིན། གསུམ། གཤིས་ཆུ་འགོ་མར་བྲག་མགོ་དང་ཐག་ཉེ་བའི་གྲོང་སྡེ་ཡི་སྐད་གོང་གི་གཉིས་དང་དབྱེ་བ་ཅུང་ཟད་ཡོད་པ། གཙོ་བོ་ཞིང་པ་ཡིན། བཞི། གཙང་དང་ལི་ཁོག་མའི་སྐད་ནི་འབྲོག་སྐད་ཡིན་ལ་སྤྱིར་བཏང་འབྲོག་པའི་ས་ཁུལ་སྐད་དང་ཕལ་ཆེ་གཅིག་མཚུངས་ཡིན། ཕལ་ཆེ་བ་འབྲོག་པ་ཡིན།ལྔ།བྲག་མགོ་ནང་ཁོངས་ཀྱི་གཤིས་ཆུ་སྨད་རྒྱུད་ཀྱི་སྐད་ནི་ད་ལྟའི་མཁས་པ་རྣམས་ཀྱིས་ཟེར་བའི་མི་ཉག་སྐད尔龚语ཡིན། ས་གནས་དེ་ཡི་མི་འགས་དེ་ལ་མི་ཉག་སྐད་ཟེར་བ་དང་། འགས་དེ་ལ་མ་སྐད་དང་ང་ཚོས་ད་ལྟ་བརྗོད་བཞིན་པའི་སྐད་དེ་བོད་སྐད་ལ་བུ་སྐད་ཟེར་བ།སྐད་འདི་རྟའུ་སྐད་དང་ཕལ་ཆེར་གཅིག་མཚུངས་ཡིན། ཐ་སྙད་མང་པོ་རྒྱལ་རོང་སོགས་ས་ཆ་མང་པོའི་སྐད་དང་གཅིག་མཚུངས་ཡིན།
ལོ་རབས80ནས་ད་བར་དུ། རྒྱལ་ཕྱི་ནང་གི་མཁས་པ་མང་པོས་ཁམས་བྲག་མགོའི་རྡོ་སྒམ་རིག་གནས་ལ་ཞིབ་འཇུག་བརྟག་དཔྱད་བྱས་ཡོད་ཀྱང་། ཕལ་ཆེ་བའི་མཁས་པ་ནི་ས་ཁུལ་དང་མི་རིགས་བརྒལ་བའི་ཞིབ་འཇུག་པ་ཡིན་པས། སྤྱིར་བྲག་མགོ་ཡི་ས་ཕྱོགས་སོ་སོ་ནས་ཐོན་པའི་རྡོ་ཡི་རོ་སྒམ་དང་ནང་གི་ཅ་དངོས་ལ་རྒྱུ་སྤུས་སོགས་ཀྱི་ཕྱོགས་ནས་ལོ་ངོ་ཁ་གྲངས་རགས་ཙམ་ཏུ་གཏན་ཁེལ་བྱེད་པ་ལས།མི་རིགས་འདུས་སྡོད་རིག་གནས་དང་བོད་ཀྱི་ལོ་རྒྱུས་རིག་གནས་སོགས་ཀྱི་ཞིབ་འཇུག་གྲུབ་འབྲས་ཕལ་ཆེ་སྟོང་ཆ་ཡིན། རྒྱུ་མཚན་ནི་མཁས་པ་འདི་ཚོས་ཕལ་ཆེ་བར་རང་གི་མི་རིགས་ཀྱི་འཕེལ་རྒྱས་ཡང་ན་གནའ་བོའི་ཡ་རབས་རྒྱལ་ཁབ་ཀྱི་འཕེལ་འགྲིབ་ལ་གཞི་ནས་བརྟག་དཔྱད་གཏོང་ཐུབ་པ་ཉུང་། གཅིག ད་བར་དུ་བྲག་མགོའི་རྡོ་ཡི་རོ་སྒམ་ལ་ཞིབ་འཇུག་བྱེད་མཁན་མང་ཆེ་བ་བོད་སྐད་ཡིག་མི་ཤེས་ལ་བོད་ཀྱི་ལོ་རྒྱུས་ལ་ཡང་རྒྱུས་མི་ཆེ་བའི་ཞིབ་འཇུག་པ་ཤ་སྟག་ཡིན་པ། གཉིས། རང་རྒྱལ་གྱི་གཙོ་བོའི་འཁོར་ཕྱོགས(主流)རྒྱའི་རིག་གནས་ཡིན་པས། མཁས་པ་མང་པོས་རྒྱ་ཡི་ལོ་རྒྱུས་ལ་གཞིར་བཟུང་སྒོ་ནས་བྲག་མགོའི་རྡོ་ཡི་རོ་སྒམ་རིག་གནས་ལ་བརྟག་དཔྱད་བྱས་པས་བསམ་བློའི་ཕྱོགས་ཀྱི་བཀག་སྡོམ་ཅུང་ཙམ་ཡོད་པ། གསུམ། བོད་ཀྱི་མཁས་པ་མང་པོ་ཞིག་གདན་འདྲེན་ཞུ་མ་ཐུབ་ལ་དེ་ལས་གཙོ་བོ་ཞིག་ནི་བོད་ཀྱི་མཁས་པ་ནང་དུ་གནའ་རྫས་རྟོག་ཞིབ་ཀྱི་རིག་ཚན་མཁས་པ་ཉུང་བ། དེས་ན་བྲག་མགོའི་རྡོ་སྒམ་རིག་གནས་ཀྱི་ཞིབ་འཇུག་བྱ་བ་འདི་ད་བར་དུ་འགོ་བརྩམས་ཡོད་པ་ཙམ་ཡིན།
ཆ་ཚང་མིན་པའི་རྩིས་གྲངས་ཤིག་རྒྱག་ན། བྲག་མགོ་རྫོང་ནང་ཁོངས་གཤིས་ཆུ་ཆུ་རྒྱུད་ཀྱི་ས་གཤོང་ན་རྡོ་ཡི་དུར་སྒམ་ལྔ་བཅུ་ལྷག་ལས་ཡོད་པའི་དུར་ཁྲོད་ཁག13ཙམ་ཡོད་ལ། དཔྱད་ཞིབ་ལྟར་ན་འདི་རྣམས་ནི་ལོ་ངོ3000ལྷག་གི་སྔོན(商周•汉代)གྱི་ལོ་ངོ་སྟོང་རིང་གི་གནའ་བོའི་ཧོར་པ་མི་ཡི་དུར་ཁྲོད་ཡིན། གཤམ་ནས་བྲག་མགོའི་རྡོ་ཡི་རོ་སྒམ་གྱི་གནས་ཚུལ་རགས་བརྗོད་ཙམ་སྟེ།
༡ མཁར་གསུམ་རྡོའི་རོ་སྒམ་གྱི་དུར་ཁྲོད།
མཁར་གསུམ་ས་ཁུལ་ནི་བྲག་འགོའི་ལྷོ་ནུབ་ཕྱོགས་སུ་གནས་ལ། དཀར་མཛེས་རྫོང་དང་ཐག་ཉེ་ལ་བྲག་མགོ་རྫོང་ནས་སྤྱི་ལེ59ཡོད་པ་སྟེ་ཁྲོན་བོད་གཞུང་ལམ་འགྲིམ་གྱི་མཁར་གསུམ་མཚོའི་ཉེ་འགྲམ་ན་གནས། མཚོ་འཕགས་སྨི3500ཙམ་ཡིན། 1984ལོའི་ཟླ4པར་བྲག་མགོ་མཚོ་འགོ་གློག་ཚིགས་འཛུགས་སྐབས་ཆུ་ལམ་རྐོ་དུས་རྡོ་ཡི་རོ་སྒམ་རྙེད། ཞིང་ཆེན་དང་ཁུལ་གྱི་རིག་དངོས་སྡེ་ཁག་གིས་དུས་ཐོག་དུ་སྲུང་སྐྱོང་བྱས་ཀྱང་། དེ་སྐབས་ཀྱི་རིག་གནས་འདི་ཡི་གཏེར་མཇོག་དང་རྟོགས་ཚད་དམའ་ལ་ཆ་རྐྱེན་ཞན་པ་ལ་སོགས་པའི་རྐྱེན་གང་མང་ཞིག་གིས། དེར་ཐོན་དངོས་རྫས་མང་ཆེ་བ་དམངས་ཁྲོད་དམ་གཏེར་རྐུན་མི་སྣ་ཡི་རུམ་དུ་སོང་ཡོད་ལ། སྲིད་གཞུང་གིས་ལག་ཏུ་ལོན་པའི་དངོས་རྫས་དག་ཀྱང་ས་གནས་གཅིག་མིན་ལ་རིམ་པ་སོ་སོ་ཡི་དངོས་རྫས་བཤམས་སྟོན་ཁང་དུ་ཡོད་པ། རྡོ་ཡི་རོ་སྒམ་རྙེད་ཀྱང་བྲག་མགོ་རྫོང་གིས་མཚོ་འགོ་གློག་གྲྭ་འཛུགས་རྒྱུ་སོགས་ཀྱི་ལས་ཀ་མཚམས་འཇོག་མ་བྱས་ལ་དངོས་རྫས་གསོགས་འཇོག་ཙམ་ལས་བྱས་མ་ཐུབ་ལ་རྡོ་ཡི་རོ་སྒམ་མ་གཞི་ལྟར་སླར་གསོ་དེ་ལས་བྱས་མ་ནུས། འདིས་ད་ལྟའི་ཞིབ་འཇུག་བྱ་བ་ལ་ཕྱོགས་གང་མང་ནས་བཀག་རྐྱེན་ཆེན་པོ་ཐེབས་ཡོད།
1984ལོར་མཁར་གསུམ་གློག་གྲྭའི་ཆུ་རྐའི་འགྲམ་ནས་རྐོ་ཐོན་བྱུང་བའི་རྡོ་ཡི་རོ་སྒམ་ནི275ཡིན། རོ་སྒམ་ས་འོག་ནས་སྨི1.2ནས1.8བར་གནས་ཡོད། སྤྱིར་རོ་སྒམ་འདི་དག་སྒྲིག་ཚུལ་གྲ་འགྲིག་པ། རོ་སྒམ་སོ་སོ་འཕྲེད་ཞེང་གི་བར་ཚད་ཅུང་ཆུང་བ། རོ་སྒམ་དུ་སྤྱོད་པའི་རྡོ་ཚང་མ་ནག་སྐྱ་ཡིན་ཡང་རྡོ་ལེབ་འདི་དག་གི་ཆེ་ཆུང་དང་མཐུག་ཚད་མི་འདྲ་བ། རོ་སྒམ་གྱི་ཚུལ་ཡང་མི་འདྲ་བ་སྟེ་ཆ་ཚང་རྡོ་སྒམ་དང་། ཕྱེད་ཚང་རྡོ་སྒམ། རྡོ་སྒམ་མ་ཡིན་པ་གསུམ། ཆ་ཚང་རྡོ་སྒམ་ནི་འགྲམ་གཉིས་དང་མགོ་རྐང་གཉིས། ཁེབས་ལེབ་བཅས་རྡོ་ལེབ་ཡིན་པ། ཆེས་རིང་བ་ཞིག་ཏེ་སྨི༢ཙམ་ཡོད་པ། རྡོ་ལེབ་མཐུད་མཚམས་ས་འདུམ་བྱུག་ཡོད་ལ་མི་ཡིས་ལག་རྗེས་སོགས་དོད་ཡོད། རོ་སྒམ་ནང་གི་མི་རུས་ཅུང་ཆ་ཚང་ཡིན་པ། ཕྱེད་ཚང་རྡོ་སྒམ་ནི་མགོ་རྐང་གཉིས་དང་ཁེབས་ལེབ་གསུམ་པོ་རྡོ་ལེབ་ཡིན་ལ་འགྲམ་གཉིས་རྡེའུ་དང་འདུམ་ལས་རྩིག་པ། རྡོ་སྒམ་མ་ཡིན་པ་ནི་ས་དུང་དུ་རོ་བཅུག་ཡོད་པ། ནར་སོན་པའི་མིའི་རོ་སྒམ་ཕལ་ཆེ་རིང་ཚད་སྨི1.5ནས1.9བར་ཡིན་ལ་ཞེང་མི་འདྲ་བ། མཐོ་ཚད་སྨི0.6དང0.9ཡིན། རྐོ་འདོན་བྱུང་བའི་རོ་སྒམ275ལ་གཞིགས་ན། དེ་ལས་མ་ཚང་རྡོ་སྒམ219ཡོད། ཕྱེད་ཚང་རོ་སྒམ44ཡོད། ས་དུང་རོ་སྒམ12ཡོད། དེ་ལས་བྱིས་པའི་རོ་སྒམ19ཡོད།
མཁར་གསུམ་རྡོའི་རོ་སྒམ275ལས148ལ་དུར་རྫས་ཡོད་པ། དུར་རྫས་གྲངས་ཀ་དང་རིགས་སྣ་ཅུང་ཉུང་བ། ཟངས་རྫས246དང་རུས་ཆས54ཐོན་ཡོད་ལ། རྒྱན་སྤྲས་ཀྱི་གཡུ། བྱུ་རུ། མགྲོན་བུ། རྡོ་ཆས(软玉和硬玉)སོགས་ཡོད། བརྟག་ཞིབ་ལྟར་ན། འདི་མ་མཐའ་ཡང་ལོ་ངོ2500སྔོན་གྱི་རོ་སྒམ་ཡིན།
༢ བྲག་མགོ་རྫོང་ཐོག་རྡོ་ཡི་རི་སྒམ་གྱི་དུར་ཁྲོད།
དུར་ཁྲོད་འདི་ཁྱབ་རྒྱ་ཅུང་ཆེ་བ་སྟེ། ཤར་ནུབ་ཞེང་སྨི200དང་ལྷོ་བྱང་རིང་ཚད་སྨི1000ཙམ་ཡོད། 1952ལོར་བྲག་མགོ་རླངས་འཁོར་ས་ཚིགས་འཛུགས་དུས་རྡོ་ཡི་རོ་སྒམ་བརྒྱ་ལྷག་རྙེད། ཟངས་ལྕགས་སོགས་ཀྱི་རྫས་དངོས་མ་རྙེད་ལ་རྡོ་ཆས་ཡོད་མེད་མི་གསལ། 1980ལོར་བྲག་མགོ་རྒྱང་བསྒྲགས་ཅུས་སོགས་འཛུགས་དུས་རྫ་ཆས་ནག་པོ་རྙེད་ཀྱང་ད་ལྟ་བརླག་ནས་མི་རྙེད། 2000ལོར་དམངས་འཐུས་དང་སྲིད་གྲོས་ཁང་པ་འཛུགས་དུས་རྡོའི་རོ་སྒམ14རྙེད་པ། བརྩེགས་པའི་རོ་སྒམ(叠葬)ཡོད་ལ་ཐོག་སྒམ་མེད་ལ་འོག་རྡོ་སྒམ་ཡིན། དེའི་ནང་རོ་མེད་རྡོ་སྒམ་ཡང་ཡོད། སྤྱིར་རོ་མེད་རོ་སྒམ༣དང་སྒམ་མེད་རོ་འཇོག་བ4། ཆ་ཚང་རོ་སྒམ7ཡོད། རོ་སྒམ་འདི་དག་ལས་ལྕགས་རིགས་དངོས་རྫས་གཅིག་ཀྱང་མེད་ལ་ཚང་མ་རྡོ་ཆས་ཡིན། འདི་བརྟག་དཔྱད་ལྟར་ན(西周)སྐབས་ནས་བརྒྱུད་པའི་རྡོ་སྒམ་ཡིན།
༣ བྲག་མགོ་རྫོང་ནུབ་ཕྱོགས་ཀྱི་རྡོའི་རོ་སྒམ་གྱི་དུར་ཁྲོད།
འདི་ནི་བྲག་མགོ་རྫོང་དུ་ཞིང་པའི་ཁང་པ་ལས་དུས་སྔ་ཞུགས་ཐར་ཐོར་ཏུ་རྙེད་པ་ཡིན་ལ་ད་བར་དུ་རྒྱ་ཁྱོན་ཚོད་དཔག་བྱས་ཐུབ་མེད། ས་གནས་འདི་བྲག་མགོ་རྫོང་ཐོག་གི་ནུབ་ཕྱོགས་ཀྱི་རི་གཤོང་དེའོ།།དུར་སྒམ་འདི་དག་ལས་དུང་། ཟངས་ཆས། རྫ་ཆས། ལྷ་སྐུ་སོགས་རྙེད་བྱུང་། བརྟག་དཔྱད་ལྟར་ན་འདི་དཀར་མཛེས་དང་ཉག་རོང་སོགས་ནས་ཐོན་པའི་དུར་སྒམ་དང་ཆ་འདྲ་བ་ལ་མ་མཐའ་ཡང(秦汉)དུས་རབས་ཀྱི་ཡིན། ཆེས་ཕྱི་མ་ཡང་ཧན་(西汉)དུས་རབས་ལས་སྔ་བ། དུར་སྒམ་ལས་ཐོན་པའི་རྣ་གཉིས་ཅན་གྱི་རྫ་སྐྱ་དང་རྔ་བ་ས་ཁུལ་གྱི་རྡོ་ཡི་དུར་སྒམ་ལས་ཐོན་པའི་ལུག་རའི་རི་མོ་ཅན་གྱི་རྣ་གཉིས་རྫ་སྐྱ་དང་གཅིག་མཚུངས་ཡིན་པས།དུར་སྒམ་འདི་ཡི་མེས་པོ་དང་རྔ་བའི་རྡོ་ཡི་དུར་སྒམ་གྱི་མེས་བོ་བར་འབྲེལ་བ་ཆེན་པོ་ཡོད་པར་མངོན།
བ་བཏགས་རྡོ་ཡི་རོ་སྒམ་གྱི་དུར་ཁྲོད་ནི་བྲག་མགོ་རྫོང་ནས་ཤར་དུ་སྤྱི་ལེ12ཀྱི་བ་བཏགས་གྲོང་ཚོ་ན་ཆགས་ཡོད། ཁྲོན་བོད་གཞུང་ལམ་དང་སྤྱི་ལེ་གཅིག་ཙམ་ཡོད། རྡོ་ཡི་རོ་སྒམ་འདི་དག་ནི་རིང་ཚད་སྨི500ཙམ་དང་མཐོ་ཚད་སྨི10ཙམ་གྱི་བྲག་རི་དྲང་མོ་ཞིག་ན་གནས། རོ་སྒམ་གྲངས་ཀ་བརྒྱ་ལས་ལྷག་ཡིན། རིག་གནས་གསར་བརྗེ་ཆེན་མོའི་སྐབས་སུ་གཏོར་བརླག་སོང་། ད་ལྟ་རོ་སྒམ་ཐར་ཐོར་འགའ་ལ་གཞིགས་ན། རོ་འཇོག་དུས་ཐོག་མ་ས་ངོས་ནས་མཐོ་ཚད2དང3ཙམ་ཡིན་པའི་ས་བྲག་ཏུ་དུང་དྲང་མོ་ཞིག་བརྐོས་རྗེས། རྡོ་ལེབ་བརྩིགས་ཏེ་རོ་དེ་རུ་བཅུག་ནས་རྡོ་ལེབ་ཀྱིས་ཁ་བརྒྱབ་རྗེས་ས་སོགས་ཀྱིས་སྟོང་པ་དེ་ཁ་བཀབ། བ་བཏགས་རྡོ་ཡི་རོ་སྒམ་གྱི་དུར་ཁྲོད་ནས་ཅ་དངོས་ཅི་ཡང་མ་ཐོན་པས་ལོ་རབས་དུ་ཡིན་སོགས་དཔྱད་མི་ཐུབ།ས་གནས་དེ་ཡི་མི་རྣམས་ཀྱིས་སོག་པོའི་དུར་སྒམ་ཡིན་ཟེར། བྲག་མགོ་ཡི་རྡོ་ཡི་རོ་སྒམ་རིག་གནས་ཞིབ་འཇུག་ལས་ཀ་འདི་ཡིས་ལོ་རྒྱུས་རིག་པ་ཕྱོགས་ནས་བྲག་མགོ་ས་ཆ་འདི་ཡིས་ལོ་རྒྱུས་རིག་པ་ཕྱོགས་ནས་བྲག་མགོ་ས་ཆ་འདི་ཡི་མེས་པོ་སུ་ཡིན་སྐོར་གྱི་སྟོང་ཆ་ཞིག་བསྐང་ཐུབ་པར་མ་ཟད། བོད་ཀྱི་ལོ་རྒྱུས་ནང་གི་སྟོང་ཆ་ཞིག་ཀྱང་བསྐང་ཐུབ། དེ་ལས་ད་བར་དུ་སྙོག་དྲ་ཅུང་ཆེ་བའི་འཇང་རིགས། ཆའང་རིགས། སོག་པོ་ལ་སོགས་ཡི་མི་རིགས་མང་པོ་ཞིག་དང་བོད་རིགས་བར་གྱི་འབྲེལ་བ་སོགས་ཇེ་གསལ་དུ་གཏོང་བ་ལ་རྒྱུ་ཆ་གསར་པ་སྐྲུན་ཐུབ། ད་ལྟའི་ཁམས་ཕྱོགས་དང་མཐུད་མཚམས་ཀྱི་གཡག་རྔ། ཁྲེང་ཏུའུ་ལ་སོགས་ཀྱི་རྒྱ་ཁུལ་ན་གཏན་སྡོད་བྱེད་པའི་མི་རིགས་འདི་བོད་རིགས་ཀྱི་རྒྱུད་པ་ཡིན་མིན་གྱི་དཔྱད་གཞི་གསར་པ་ཞིག་ཀྱང་འདོན་བྱུང་། སྟོན་པ་གཤེན་རབས་དང་གདོད་མའི་བོན་ཆོས་ཀྱི་ལོ་རྒྱུས་སྐོར་ལ་དཔྱད་གཞི་རྒྱུ་ཆ་གསར་པ་འདོན་བྱུང་། ཞང་ཞུང་། མི་ཉག་སོགས་ཀྱི་ལོ་རྒྱུས་དང་སྲོང་བཙན་སྔོན་གྱི་བོད་ཡིག་ཞིབ་འཇུག་ལ་རྒྱུ་ཆ་གསར་པ་འདོན་ཡོད།
སྤྱི་ལོ2013ལོའི་ཟླ4ཚེས17ཉིན་སི་ཁྲོན་བྲག་མགོ་རྫོང་རྒྱལ་ལམ317གྱི་ཨར་ལས་རུ་ཁག་གིས་ཉི་པ་ཤང་དུ་ཨར་ལས་བྱེད་སྐབས་ཉི་པ་ཤང་བྲོ་པ་གྲོང་ཚོའི་ཉེ་འགྲམ་དུ་རྡོའི་པུར་སྒམ་ཞིག་རྙེད་པ་རེད།
ཟླ4ཚེས17ཉིན་བྲག་མགོ་རྫོང་རིག་གནས་ཡུལ་སྐོར་རླུང་འཕྲིན་གློག་བརྙན་བརྙན་འཕྲིན་ལུས་རྩལ་ཅུས་ལ་ཉི་པ་ཤང་སྲིད་གཞུང་གི་སྙན་ཞུ་འབྱོར་རྗེས་དེ་མ་ཉིད་དུ་མི་སྣ་སྒྲིག་འཛུགས་བྱས་ནས་ཉི་པ་ཤང་བྲོ་པ་གྲོང་ཚོར་བསྐྱོད་དེ་ལས་ཡུལ་དངོས་ལ་རྩད་ཞིབ་ཐིག་ལེན་བྱེད་སྐབས་ཨར་ལས་ནང་གཏོར་ཤིག་ཕོག་པའི་རྡོའི་པུར་སྒམ་གཉིས་རྙེད་པ་རེད།
རྫོང་རིག་དངོས་ལས་དོན་མི་སྣས་འཕྲལ་མར་གཏོར་བཤིག་ཕོག་པའི་རྡོའི་པུར་སྒམ་ལ་གཙང་བཤེར་བྱས་པ་སྟེ། རྡོའི་པུར་སྒམ་དང་པོའི་རིང་ཚད་ལ་ལི་སྨི230དང་། ཞེང་ཚད་ལ་ལི་སྨི80གཏིང་ཚད་ལ་ལི་སྨི53བཅས་ཡོད་པ་དང་། རྡོའི་པུར་སྒམ་གཉིས་པའི་རིང་ཚད་ལ་ལི་སྨི195དང་། ཞེར་ཚད་ལ་ལི་སྨི52གཏིང་ཚད་ལ་ལི་སྨི48བཅས་ཡོད་པ་རེད། ད་དུང་རྡོའི་པུར་སྒམ་དང་པོའི་ནང་ལིའི་ལག་གདུབ་གཉིས(ཆག་གྲུམ)དང་མཛུབ་རུས1ཡོད་པ་དང་། པུར་སྒམ་གཉིས་པའི་ནང་མིའི་ཀེང་རུས་ཆ་མི་ཚང་བ1ཡོད་པ་རེད།


text:
བོན་གྱི་བཤད་ཚུལ་འདི་དག་ཞིབ་ཏུ་བསམ་ཚེ་དེང་སང་ཚན་རིག་གི་བཤད་ཚུལ་དང་ཡོངས་སུ་མཐུན་པར་སྣང་།
རྩོམ་བྲིས་པ། ནོར་བུ་ཚེ་རིང་།
ཡོང་ཁུངས་ནོར་བུ་ཚེ་རིང་གི་ཟིན་བྲིས།
ཉི་ཟླ་གཟའ་སྐར་སོགས་ཀྱི་ལྟ་ཚུལ།
རྩོམ་འདི་རྩོམ་པ་པོ་ནོར་བུ་ཚེ་རིང་གི་ཧི་བོན་ཟིན་བྲིས་ལས་དྲངས། མ་རྩོམ་ཆ་ཚང་གཟིགས་དགོས་ཚེ་འདིར་གནོན་ནས་ཕེབས་རོགས།
དེ་བཞིན་དུ་གཡུང་དྲུང་བོན་རྣམས་ཀྱིས་མཐོངས་ཀྱི་ཉི་ཟླ་གཟའ་སྐར་སོགས་ཀྱང་ཞི་ལའི་ཨཱ་པའོ་ལོ་ཡི་གཏམ་རྒྱུད་དང་མེ་གླིང་གི་ཉི་མ་ལྔའི་གཏམ་རྒྱུད་དང་རྒྱའི་ཧེའུ་ཡེའི (后羿) ལྟ་བུ་ལ་སོགས་ལྷ་སྒྲུང་ཁོ་ནའི་བཤད་ཡུན་མེད་པར་ཚན་རིག་དང་མཐུན་པའི་ལྟ་ཚུལ་ཞིག་ཡོད་པ་ཡང༌། 《མཛོད་འགྲེལ》ལས། “ཉི་ཟླ་གཟའ་སྐར་སྣང་སྲིད་རྒྱན་ཞེས་པ། ཆུ་རླུང་འཁྲུགས་པའི་སའི་སྙིང་བོ་ལས་ཉི་མ་ཟླ་བ་འབྱུང༌། དེའི་འོད་ཟེར་འཐོར་བས་གཟའ་དང་སྐར་མ་སྐར་ཕྲན་འབྱུང་ངོ༌། །དེས་ལོ་ཟླ་རྩི་བའི་གྲངས་རྡོ་དང༌། སྣང་སྲིད་གསལ་བའི་རྒྱན་དུ་བྱུང་ངོ༌། །”ཞེས་པ་ལྟར་དང༌།
ཉི་ཟླ་གཟའ་སྐར་དེ་དག་ནི་རླུང་གི་ནུས་པ་ཞིག་ལ་བརྟེན་ནས་རང་བསྐོར་བརྒྱག་བཞིན་ཡོད་པར་འདོད་དེ། དེ་ཉིད་ལས། “དེ་ལྟར་ཉི་ཟླ་གཟའ་སྐར་སྤྲིན་དང་གཞའ་ཚོན་རྣམས། རླུང་བཞིའི་འཁོར་ལོས་སྐོར་ཏེ། དེ་གང་ཞེ་ན། རླུང་རྫི་བ་དུང་ཕྱུར་འོད་ཀྱི་འཁོར་ལོ་ཅན་གྱིས་འཕུལ། རླུང་མ་བ་ཤ་ཤོ་འོད་ཀྱི་བ་དན་ཅན་གྱིས་འདེགས། བེ་ཅི་རམ་པ་སྲིད་པའི་འཁོར་ལོ་ཅན་གྱིས་སྐོར། རླུང་འཕྱོ་བ་བང་མགྱོགས་གསལ་བའི་སྒྲོན་མ་ཅན་གྱིས་སྣ་འདྲེན་པ་དང་བཞི་སྟེ། དེ་ཡང་ཐ་དད་པའི་རླུང་བཞི་མ་ཡིན་ཏེ། ཉི་ཟླ་གཟའ་སྐར་རང་རང་ལ་རང་ཆས་སུ་ཡེ་ནས་གནས་པ་ཡིན་ནོ། །”ཞེས་དང༌། 《མདོ་དྲི་མེད》ལས་ཀྱང༌། “ཉི་མ་དཔག་ཚད་ལྔ་བཅུ་གཅིག། ཟླ་བ་དཔག་ཚད་ལྔ་བཅུ་འོ། །ཕུལ་དེད་བསྐོར་གསུམ་རླུང་གིས་བཏེགས། །”ཞེས་སོ། །
བོན་གྱི་བཤད་ཚུལ་འདི་དག་ཞིབ་ཏུ་བསམ་ཚེ་དེང་སང་ཚན་རིག་གི་བཤད་ཚུལ་དང་ཡོངས་སུ་མཐུན་པར་སྣང་སྟེ། ད་ལྟ་ཚན་རིག་པ་རྣམས་ཀྱིས་བར་སྣང་ཁམས་ནི་ལོ་དུང་ཕྱུར150སྔོན་ལ་འབར་གས་ཆེན་པོ་ཐེངས་གཅིག་བྱུང་རྗེས་སུ་གྲུབ་པར་འདོད་དེ། འབར་གས་དེས་དངོས་པོ་ཐམས་ཅད་ཕྱོགས་བཞིར་གཏོར་པས་རྒྱུ་སྐར་རྣམས་བྱུང་ཞིང་དེ་ནས་ཚེ་སྲོག་ཀྱང་བྱུང༌། ཉི་མའི་ཁྱིམ་རྒྱུད་ནི་བརྟན་སྐར་ཆེན་པོ་འབར་གས་བྱུང་བ་དེ་ལས་བྱུང་བའི་རྒྱུ་རྡུལ་དང་གློག་རྡུལ་གཉིས་འདྲེས་པའི་རླུང་ལས་གྲུབ་པ་དང༌། དེ་ནི་ཉི་མའི་འཐེན་ཤུགས་ཀྱིས་ཁ་ལོ་བསྒྱུར་བའི་སྐར་མའི་གོ་ལའི་མ་ལག་ཅིག་ཡིན། སྤྱིའི་བརྟན་སྐར་མ་ལག་ནང་གི་སྐར་མའི་གོ་ལ་རྣམས་ཀྱང་ཆ་སྙོམས་སུ་ཁྱབ་ཡོད་པ་ཞིག་མ་ཡིན་པར་ཁྱུ་ཚོགས་དང་ཁྱུ་ཚོགས་བྱས་ནས་ཡོད་པའི་བརྟན་སྐར་གྱིས་ཆུ་འཁོར་གྱི་དབྱིབས་ཅན་དང་འཇོང་དབྱིབས་ཅན། སྒྲིབ་མེད་མེ་ལོང་གི་དབྱིབས་ཅན་དང་གཞན་ཡང་ཆ་མ་ངེས་པའི་དབྱིབས་སྣ་ཚོགས་སུ་གྲུབ་ཡོད་ཅིང་དེ་ལ་བརྟན་སྐར་མ་ལག་ཟེར། སྤྱིའི་བརྟན་སྐར་མ་ལག་གི་ནང་དུ་བརྟན་སྐར་མ་ལག་ས་ཡ་བཅུ་ཡོད་པར་བཤད་ལ། བརྟན་སྐར་མ་ལག་དེ་ལ་ཆེ་ཆུང་མི་འདྲ་བ་སྣ་ཚོགས་ཡོད་དེ། ཆུང་བ་ལའང་བརྟན་སྐར་ཁྲི་ཕྲག་རེ་ཡོད་པ་དང༌། ཆེ་བ་ལ་བརྟན་སྐར་བྱེ་བ་ཡན་ཡོད་དོ། །ཉི་མ་གནས་པའི་བརྟན་སྐར་གྱི་མ་ལག་དེ་ལ་དགུ་ཚིགས་ཀྱི་མ་ལག་ཟེར་ཞིང༌། ཉི་མ་ནི་དགུ་ཚིགས་མ་ལག་ཁྲོད་ཀྱི་འོད་དང་ཚ་ཟེར་དྲག་པོ་འགྱེད་པའི་བརྟན་སྐར་ཁོ་ན་ཡིན། དེའི་འཐེན་ཤུགས་ནི་ཤིན་ཏུ་ཆེ་བས་རྒྱུ་སྐར་དང་སྐར་མ་དུ་བ་མཇུག་རིང་སྟེ་སྐར་མ་ཆེ་ཆུང་ཐམས་ཅད་འདུས་པའི་སྐར་མའི་གོ་ལའི་འགུལ་སྐྱོད་ལ་ཁ་ལོ་སྒྱུར་བཞིན་ཡོད་པར་བཤད། {13}ཡིན་ནའང་ཉི་ཟླ་དང་སའི་གོ་ལའི་འཁོར་ཚུལ་གྱི་ཐད་ལ《མདོ་དྲི་མེད》ལས། “རི་རབ་ལོགས་ལ་ཉི་ཟླ་འཁོར། ”ཞེས་ཉི་ཟླ་གཉིས་རིའི་རྒྱལ་པོ་རི་རབ་ལ་བསྐོར་བ་བརྒྱག་པའི་བཤད་ཚུལ་དེ་ནི་དགོངས་པ་གཞན་ཡོད་པའམ་ཡང་ན་ད་ལྟའི་མིའི་རིགས་ཀྱི་ཤེས་རིག་ཆུ་ཚད་ཀྱིས་དེ་ལྟར་དུ་མ་མཐོང་པ་མིན་ན་དེང་དུས་ཚན་རིག་གི་བཤད་ཚུལ་དང་ཡོངས་སུ་འགལ་འདུག་གོ །
གཞན་ཡང་ནམ་མཁའི་སྤྲིན་དང་གཞའ་ཚོན། ཐོག་དང་སེར་བ་སོགས་ཀྱི་ཐད་ལའང་གཡུང་དྲུང་བོན་གྱིས་གདོད་མའི་སྤྱི་ཚོགས་སུ་མི་རྣམས་ཀྱིས་དེ་དག་ནི་རང་བྱུང་ཁམས་ཀྱི་སྣང་ཚུལ་ཞིག་ཡིན་པ་མ་རྟོགས་པར་ལྷའི་ཆོ་འཕྲུལ་དུ་བསམ་སྟེ། དེ་ལ་རྨོངས་དད་དང་མཆོད་བཀུར་བྱེད་པ་ཞིག་མ་ཡིན་པར་ཚན་རིག་དང་མཐུན་པའི་ལྟ་ཚུལ་ཞིག་བཟུང་ཡོད་པའང་འདི་ལྟར། “ཐོག་དང་སེར་བ་འབྲུག་དང་གློག་ཅེས་པས། ཉི་མ་མེའི་སྙིང་བོ་ལས་གྲུབ་པ་དང༌། རྫུ་འཕྲུལ་ཤུགས་ཀྱིས་རླུང་འཁོར་ལོ་ཅན་བྱའི། རྫུ་འཕྲུལ་གྱིས་དཀྲུགས་ཤིང་བསུབས་པ་ལས། བར་སྣང་གི་རྡུལ་ཕྲ་རབ་ཞུན་དུ་འདུས་པས་ལྕགས་སུ་གྲུབ། དེ་མོ་རྗེ་ཁུ་གྲགས་ཀྱི་ལྗགས་ལས་སྤྲུལ་བ་འབྲུག་བྱུང༌། ཟླ་བ་ཆུའི་སྙིང་བོའི་ཟིལ་པ་རླུང་གི་འཁོར་ལོ་ཅན་གྱིས་བསྐྱགས་པས་སེར་བ་བྱུང༌། དེ་འབྲུག་གི་ལྕེ་ཡར་མར་འཁྱུག་སྐྱེན་གྱི་མཐིལ་སྐྱོགས་ལ་བླངས་ནས། དེ་རྣམས་ས་ཐེའུ་ནག་པོ་མིག་ཅིག་བྱ་བའི་ཐོག་ཏུ་འབེབས་པ་སྟེ། དེ་ཡང་ཚ་གྲངཤུགས་དང་གསུམ་ཡེ་ནས་རང་ཆས་སུ་བསྲིད་པས་སོ། །སྤྲིན་དང་ཁུ་རླངས་གཞའ་ཚོན་གསལ་ཞེས་པ། དེ་ལྟར་ཐོག་སེར་ཁ་ཆར་གློག་འབྲུག་དང་བཅས་པ་བབས་པས། དེའི་ཁུ་དྲོས་པ་ལས་རླུང་བྱུང་བས་ཁུ་རླངས། དེ་བར་སྣང་གི་མཁའ་ལ་འཁྲིགས་པས་སྤྲིན། མེ་ཆུ་ས་རླུང་གི་ངད་པ་མཁའ་ལ་ཉི་མའི་ཟེར་གྱིས་དྲིལ་བས་གཞའ་ཚོན་དེ་སོ་སོ་ན་བཀྲ་བས་གསལ་ཞེས་བྱའོ། །”ཞེས་གསུངས་པ་དང༌། ཡང༌། “ཐོག་ནི་མེ་འབར་བའི་རང་བཞིན་དུ་གནས་ལ། སེར་བ་ནི་ཆུ་འཁྱགས་ཀྱི་རང་བཞིན་དུ་འོང……”ཞེས་དང༌། “དེ་རླུང་གིས་བསྐྱོད་པས་འོད་གློག་ཏུ་འོང་ངོ༌། །”ཞེས་དང༌། “དེ་རླུང་གིས་དྲག་ཏུ་བསྐྱོད་པ་ལས་ཐོག་འབྱུང་ངོ༌། །”ཞེས་དང༌། “དེ་རླུང་དང་རླུང་དུ་འཐབས་པའི་ངད་ཀྱིས་ཆུ་འཁྱགས་ཏེ་སེར་བར་འབྱུང་ངོ༌། །རླུང་དང་རླུང་དུ་འཐབས་པའི་ཤུགས་ལས་འབྲུག་བྱུང་ངོ༌། །དེས་ན་ཐོག་སེར་དང་ཁུ་ཆར་འབྱུང་བ་དེ་ཙུག་ལགས་སོ། །”{14}ཞེས་པའི་ཚིག་འདི་དག་གིས་རང་བྱུང་ཁམས་ཀྱི་སྣང་ཚུལ་དེ་རྣམས་ལ་ལོ་ཉིས་སྟོང་བརྒྱད་བརྒྱའི་སྔོན་ནས་ཚན་རིག་དང་མཐུན་པའི་འགྲེལ་བ་བརྒྱབ་ཡོད་པ་ནི་ཤིན་ཏུ་ནས་རང་རེ་བོད་མི་རིགས་ཀྱི་བློ་གྲོས་ཡིན་ནོ། །


text:
ཁོད་པོ་བློ་གྲོས་ཐོགས་མེད་ཀྱིས་ ༡༣༠༡ ལོར་གཏེར་བཞེས་པའི་སྲིད་པ་རྒྱུས་ཀྱི་ཁ་བྱང་ལས། “ང་ཡི་མཆོག་གི་སྤུལ་པ་ལ། གཤེན་ལ་ཀླུ་དགའི་མཚན་ཅན་འབྱུང་། གསང་སེམས་གཉིས་ལས་ཐུགས་འབྱོངས་ནས། མཚོ་རྔ་བྲག་ལ་གཏེར་སྒོ་དབྱེ། བསྟན་པ་ཉི་མའི་ཟེར་བཞིན་སྤེལ།” ཞེས་ལུང་དུ་བསྟན་པའི་སྐྱེས་མཆོག་བསྟན་པའི་སྒྲོན་མེ་སྤྲུལ་སྐུ་གཤེན་ཆེན་ཀླུ་དགའ་ (༩༩༦-༡༠༣༥) ལོར་སྐུ་འཁྲུངས་པ་དེ་ཉད་ལ་བཀའ་བབས་ཀྱི་བུ་ཆེན་བཟི། རྒྱལ་མཚན་ཐོགས་པའི་མི་བཞི། ལྕོག་རོ་སྲིད་པའི་མ་ལྔ། ཉང་སྟོད་ཀྱི་དཔོན་བཞི། ཁ་འཁོར་བ་ཉེར་གཅིག་ལ་སོགས་མང་དུ་བྱུང་ཀྱང་། ཐུགས་སྲས་དམ་པ་མཆོག་ཏུ་གྱུར་པ་བསྟན་པ་ལ་བཀའ་དྲིན་ཆེ་བ་ནི། དབང་ལྡན་གཞུ་ཡས་ལེགས་པོ། བྲུ་ཆེན་ནམ་མཁའ་གཡུང་དྲུང་། བྲུ་ཤ་ཁྱུང་གི་རྒྱལ་མཚན། སྤོ་སྟོན་དཔལ་མཆོག་བཟང་པོ་སྟེ། བྲུ་ཞུ་སྤ་གསུམ་དུ་གྲགས་པ་དེ་རྣམས་ཡིན། རྩོམ་ཡིག་འདིའི་འཕྲོ་ཀློག » »
1,678 total views, 3 views today
༧སྨན་རིའི་དགེ་བཤེས་གསོ་བྱེད་རིན་ཆེན་བསྟན་འཛིན་ལགས་ནས་ཨུ་རུ་སུ་ཡི་གྲོང་ཁྱེར་ཨང་གཉིས་པ་སང་སི་པིས་ཊ་སི་སྦུར་གི་ཟེར་བའི་ཉེ་འདབས་མཐའ་ཡི་རྒྱ་མཚོའི་འགྲམ་དུ་གཡུང་དྲུང་བོན་གྱི་དགོན་པ་གསང་སྔགས་གཡུང་དྲུང་བདུད་འདུལ་གླིང་དང་གསོ་རིག་འབུམ་བཞིའི་སློབ་གྲྭ་ཞང་བོད་གསོ་རིག་བདེ་ཕན་སློབ་གླིང་བཅས་གསར་བསྐྲུན་གནང་བའི་བརྒྱུད་རིམ་དང་དེའི་གནས་ཚུལ་མདོར་བསྡུས། རྩོམ་ཡིག་འདིའི་འཕྲོ་ཀློག » »
2,651 total views, 1 views today
བོན་གཞིས་ཐོབ་རྒྱལ་གསར་པར་གནས་ཆགས་པའི་བཙུན་དགོན་རདྣ་སྨན་གླིང་འདི་ནི་ནི་ཕྱི་ལོ་ ༢༠༠༡ ལོའི་ཕྱི་ཟླ་ ༤ ཚེས་ ༡༡ ཉིན་༧སྐྱབས་རྗེ་༧སྨན་རིའི་མཁན་ཆེན་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་གིས་ཕྱག་བཏབས་གནང་བ་ཞིག་རེད། རྩོམ་ཡིག་འདིའི་འཕྲོ་ཀློག » »
2,301 total views, 2 views today
ཨར་ལྟ་བླ་མ་རིན་པོ་ཆེ་གཤེན་གྱི་རྣམ་འབྱོར་བ་ཚུལ་ཁྲིམས་རྣམ་རྒྱལ་མཆོག་གིས་ཨུ་རུ་སུའི་རྒྱལ་ས་མོ་སི་ཁོལ་གྱི་ཉེ་འགྲམ་དུ་གཡུང་དྲུང་བོན་གྱི་དགོན་སྡེ་བོན་དགོན་རྫོགས་ཆེན་ཡོངས་རྩེ་གླིང་ཞེས་པ་གསར་བཞེངས་མཛད་བཞིན་པ། རྩོམ་ཡིག་འདིའི་འཕྲོ་ཀློག » »
1,910 total views, 1 views today
དགོན་དེར་ཁ་སྐད་དུ་ར་ལག་གཡུང་དྲུང་གླིང་ཟེར། བོན་གྱི་ལོ་རྒྱུས་ཡིག་རིགས་འགའ་ཞིག་ལ་གཞིགས་ན། རབ་ལེགས་གཡུང་དྲུང་གླིང་ནི་ཅུང་སྔ་བའི་བོན་གོང་(དགོན)རྙིང་མ་ཞིག་ཡིན་མོད། བར་སྐབས་སུ་ཉམས་གུད་དུ་སོང་ནས་མིང་ཙམ་དུ་གྱུར། དེ་ནས་༧རྒྱལ་ཚབ་སྐྱབས་མགོན་སྣང་སྟོན་ཟླ་བ་རྒྱལ་མཚན་གྱིས་གཙང་གཡས་རུའི་ཡར་ལུང་གཙང་པོའི་འགྲམ། ཡུལ་ས་འོལ་ལ་རྒྱལ་བཟང་མདུན་དུ་བོད་རབ་བྱུང་བཅུ་བཞི་པའི་ ཤིང་རྟ་༼༡༨༣༤༽ལོར་ཡང་བསྐྱར་ཕྱག་བཏབ། གྲྭ་ཚང་གཡུང་དྲུང་གླིང་དང༌། ཀུན་གསལ་གླིང་དང༌། ཀུན་ཁྱབ་གླིང་། ཀུན་གྲགས་གླིང་བཅས་བཞི་དང༌། ཁང་ཚན་བརྒྱད། གྲྭ་བཙུན་བཞི་བརྒྱ་ལྷག་ཙམ་ཡོད། དེ་ནས་རབ་ལེགས་གཡུང་དྲུང་གླིང་མཁན་རབས་དྲུག་པ་ཀུན་མཁྱེན་ཤེས་རབ་བློ་གྲོས་ ཀྱིས་མཐོང་གྲོལ་གཞལ་མེད་ཁང་ལ་སོགས་གཙུག་ལག་ཁང་གསར་བཞེངས་ཀྱིས་དགོན་པ་རྒྱ་ཆེར་བཏང༌། མདོ་སྔགས་ཀྱི་བསྟན་པ་དར་ཞིང་རྒྱས་པ་སྤེལ། རྩོམ་ཡིག་འདིའི་འཕྲོ་ཀློག » »
2,458 total views, 1 views today
དེ་ཡང་རྒྱུད་ཡེ་ཁྲི་མཐའ་སེལ་ལས། ལོ་རྒྱུས་ཁུངས་ནས་མ་བཤད་ན། ཡིད་མི་ཆེས་པའི་རྒྱུ་རུ་འགྱུར། ཞེས་གསུངས་པ་ལྟར། འདི་ནས་གླེང་བར་བྱ་བ་ནི། ༧རྫ་སྨོན་རྒྱལ་གཡུང་དྲུང་གླིང་ནས་༧རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་མཆོག་འཇིག་རྟེན་མི་ཡི་གཟུགས་སྤྲུལ་ནས་མི་ལོ་ཧྲིལ་པོ་༡༨༠༣༢འཁོར་བའི་འཁྲུངས་མཆོད་དང་འབྲེལ་སྟེ། རྫ་སྨོན་རྒྱལ་གཡུང་དྲུང་གླིང་གི་ངོ་སྤྲོད་མདོ་བསྡུས་ཙམ་ནི། རྩོམ་ཡིག་འདིའི་འཕྲོ་ཀློག » »
1,534 total views, 1 views today
༄༅།། །།ཨཱོྃ་སྭཏི། ཨེ་མ་ཧོ། མ་གཡོས་བདེ་ཆེན་རྒྱལ་པོ་ཀུན་ཏུ་བཟང། མ་སྐྱེས་རང་འབྱུང་ལོངས་སྤྱོད་རྫོགས་པའི་སྐུ། མ་འགག་རྩལ་ཆེན་སྤྲུལ་སྐུ་འཕྲིན་ལས་ཅན། མ་བཅོས་ལྷུན་གྲུབ་སྐུ་གསུམ་སངས་རྒྱས་བསྟོད། ངོ་མཚར་གྲངས་མེད་རྒྱན་པའི་སྨན་རི་ཡི། དཀར་ཆགས་པད་ཚལ་བཞད་པའི་ལྟད་མོ་འདི། གུས་ལྡན་བསོད་ཅན་རྣམས་ཀྱི་གཟིགས་པའི་ཚེ། མདངས་ལྡན་དབྱར་རྔ་ཐོས་པས་དགའ་སྤྲོ་ཆེ། ཡུལ་ཆེན་བཅོ་བརྒྱད་ཡུལ་གྱི་སྙིང་པོ་ཡི། མཆོག་ཐུན་གྲུབ་གནས་དཔལ་ལྡན་སྨན་རི་འདི། འཛམ་གླིང་ཉེར་ལྔ་ཡུལ་གྱི་གཙོ་བོ་དང། གངས་ཆེན་བོད་ཀྱི་ལྟེ་བ་ཡིན་པའི་ཕྱིར། མདུན་དུ་ཡུལ་ཆེན་བྱ་བའི་གྲོང་ཞིག་ཡོད། རྩོམ་ཡིག་འདིའི་འཕྲོ་ཀློག » »
1,692 total views, 1 views today
༧གཤེན་གྱི་གསང་སྔགས་སྒོམ་སྒྲུབ་གླིང་ཞེས་པའི་སྔགས་དགོན་དེ་ནི་ཡུལ་ཆེན་མོ་མ་ཧཱ་བྷ་ར་ཏའི་བྱང་ཕྱོགས་སུ་གནས་ཆགས་པའི་བོན་གཞིས་ཐོབ་རྒྱལ་གསར་པའི་རྒྱབ་ངོས། ༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་གི་ནུབ་ངོས་སུ། ཕྱི་ལོ་༢༠༠༥ལོར་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་གིས་གསར་སྐྲུན་གྱི་དབུ་འཛུགས་གནང་སྟེ་ད་ལོར་ལེགས་འགྲུབ་བྱུང་ཡོད་པའི་༧གཡུང་དྲུང་བོན་གྱི་གོས་དཀར་ལྕང་ལོ་ལྡན་པའི་སྔགས་ཀྱི་འདུས་སྡེ་ཞིག་རེད། རྩོམ་ཡིག་འདིའི་འཕྲོ་ཀློག » »
3,059 total views, 1 views today


text:
Thursday, January 8, 2015
ལོ་གསར་མཚམས་ཀྱི་སྟ་གོན།
ངོས་ཀྱི་ཆོས་ཚོགས་ནས་སྔ་ནས་གྲ་སྒྲིག་བྱས་ཟིན་པ་ལྟར་དེ་རིང་ནས་བཟུང་སྟེ་ཉིན་གསུམ་ལོ་གསར་སྐབས་སུ་མཚམས་ལ་འདུག་རྒྱུ་དེ་ཡིན། ན་ནིང་ནས་བཟུང་སྟེ་ངོས་ཀྱི་དགེ་ཕྲུག་རྣམས་དང་ལྷན་ལོ་གསར་སྐབས་སུ་མཚམས་ལ་འདུག་གི་ཡོད། མི་རྣམས་ཀྱི་ངག་རྒྱུན་ལ་happy new year! ལོ་གསར་ཞེས་པ་འདི་ནི་ཚང་མས་སྐྱིད་པོའི་ལོ་མགོ་བཟུང་ཞིང་། སྡུག་གི་ལོ་མཇུག་བསྡུ་བའི་དུས་ཆེན་ཁྱད་པར་ཅན་ཞིག་ཏུ་ངོས་འཛིན་བྱེད་ཀྱི་ཡོད། ངོས་ལ་མཚོན་ན་སྐྱིད་སྡུག་གང་ཡིན་པ་དེ་ཉིད་ནི་རྒྱུ་མེད་རྐྱེན་མེད་ལས་བྱུང་བ་མ་ཡིན་པར་རྒྱུ་རྐྱེན་ཚང་བའི་དགེ་སྡིག་ལས་བྱུང་བ་ཡིན་པར་ངོས་འཛིན་བྱེད་ཀྱི་ཡོད།དེ་ལྟར་ཡིན་པའི་རྒྱུ་མཚན་ལ་བརྟེན་ནས་ད་རེས་གསར་ལོ་ཚུལ་འཆར་འདི་ཉིད་ཀྱང་དོན་མེད་སྡིག་ལས་ཀྱིས་བསུས་ན་ལོ་འདིའི་ནང་ཅི་བྱས་མི་དགེ་བར་འགྱུར་བ་དང་། རྟེན་འབྲེལ་གྱི་དབང་གིས་རང་ཉིད་གང་དུ་སོང་ཡང་བཀྲ་མ་ཤིས་པར་ཡོང་བས་དེ་ལས་ཀྱང་ཆོས་ཀྱི་མུག་གེས་མནར་བའི་ལུང་པ་འདིར་དམ་ཆོས་ཀྱི་བདུད་རྩིའི་བགོ་བཤའ་རེ་བྱས་ན་རང་གཞན་གཉིས་ཀར་དགེ་མཚན་ཆེ་བས་རྒྱུ་མཚན་དེར་བརྟེན་ད་རེས་ལོ་གསར་སྐབས་སུ་ཕྱོགས་ཡོངས་ནས་ཕེབས་པའི་ངོས་ཀྱི་དགེ་ཕྲུག་རྣམས་དང་ཆོས་གྲོགས་ཕོ་མོ་ཡོངས་ལ་ཉིན་གསུམ་རིང་བདེ་ཆེན་ཞིང་སྒྲུབ་དང་། རྫོགས་ཆེན་ཚིག་གསུམ་གནད་བརྡེགས་ཀྱི་ཆོས་ཁྲིད་བྱེད་འཆར་ཡོད། མཚམས་ལ་འདུག་ས་ནི་ངོས་ཀྱི་ཆོས་ཚོགས་ནས་ཐག་ཉེར་ཡོད་པའི་ཡེ་ཤུའི་ཨ་ནེའི་དགོན་པ་ཞིག་ནང་དུ་ཡིན། དགོན་པ་འདིའི་ཁོར་ཡུགས་ནི་ཡངས་ཤིང་རྒྱ་ཆེ་ལ། དགོན་པའི་ཁང་ཐོག་ནས་མར་བལྟས་ན་སྐད་གྲགས་ཅན་གྱི་ཁལ་མེར་རྒྱ་མཚོ་ཉིད་ཀྱང་སྔོ་ཡོམ་ཡོམ་མིག་ལམ་དུ་མཐོང་ཐུབ། དེ་རིང་མཚམས་ལ་འདུག་མཁན་མགོ་སེར་ནག་ཕལ་ཆེར་མི་གྲངས་བཞི་བཅུ་མ་ཟིན་ཙམ་ཡོད་སྐད་འདུག དེ་ནི་མི་འབོར་ཉུང་ཞིང་གྲོང་པ་ཆུང་ཆུང་འདི་ལ་ལྟོས་ན་མི་གྲངས་མང་པོ་ཡིན། དོ་ནུབ་དགོང་ཟས་ཚར་མ་ཐག་མཚམས་ཀྱི་ཕན་ཡོན་དང་ཆོས་བཤད་མདོར་བསྡུས་གྲུབ་པར་བྱེད་ནས་སང་ཉིན་མཚམས་ཀྱི་དངོས་བཞིའི་སྐབས་སུ་ཞོགས་པ་བདེ་ཆེན་ཞིང་སྒྲུབ་ཚར་གཅིག་དང་ཆོས་ཐུན་རྗེས་མར་ཚིག་གསུམ་གནད་བརྡེགས་ངོ་སྤྲོད་སོགས་བྱེད་རྒྱུ་ཡིན། a
Subscribe to: Post Comments (Atom)


text:
༢༠༡༧ ཟླ་ ༡༠ ཚེས་ ༡༩ རེས་གཟའ་ཕུར་བུ།
༄༅། །འདི་གར་ནང་སྲིད་ལས་ཁུངས་ནས་བཏང་གནས་ནང་འཁོད་དོན། ཧོན་སུར་རབ་རྒྱས་གླིང་ས་གནས་ས་ཁང་ཞིབ་འཇུག་ཚོགས་ཆུང་ནས་ཞིབ་འཇུག་ཟུར་འདོན་ཞུས་པའི་གཤམ་གསལ་གཞིས་མི་ཁག་ (དོ་བདག་གི་མཚན་བྱང་འཁོད་པ་) ནས་ས་ཁང་གི་སྒྲིག་གཞིར་སྲུང་བརྩི་མ་བྱེད་པར་ལོ་མང་རིང་ས་ཁང་བེད་མེད་སྟོང་པར་བཞག་པ་སྒྲིག་འགལ་ཚབས་ཆེ་གྱུར་ཡོད་ནའང་ད་ལན་མུ་མཐུད་བདག་བེད་ཐུབ་ན་མཐའ་མའི་གོ་སྐབས་གཅིག་འབུལ་རྒྱུ་ལགས་ན། གོ་སྐབས་ལེན་འདོད་ཡོད་རིགས་དོ་བདག་རང་ཉིད་དམ་འདོད་གཅིག་ནང་མི་ཁུངས་ལྡན་ཡིན་པ་སུ་རུང་ནས་ཕྱི་ལོ་ ༢༠༡༧ ཟླ་ ༡༢ ཚེས་ ༣༡ ནང་ཚུད་ས་གནས་འགོ་འཛིན་ལས་ཁུངས་སུ་ངོ་བཅར་གྱིས་སྒྲིག་འགལ་ཇི་བྱུང་ལ་འགྱོད་བཤགས་དང་སླད་ས་ཁང་དང་འབྲེལ་བའི་ཁྲིམས་སྒྲིག་དང་སྲིད་ཇུས་གཏན་འབེབས་ཁག་ལ་བརྩི་སྲུང་དམ་དོན་ཞུ་རྒྱུའི་ཁས་ལེན་དམ་འབུལ་ཡིག་ཐོག་འབུལ་དགོས།
ཅི་སྟེ་གོང་འཁོད་དུས་བཀག་ནང་ཞུ་གཏུགས་འབྲེལ་བ་མ་བྱུང་ཚེ་གཏན་འཇགས་གཞིས་ཐོན་ངོས་འཛིན་གྱིས་ས་ཁང་དེ་དག་བཙན་བྱོལ་བོད་མིའི་གཞིས་ཆགས་ཁག་གི་ས་ཁང་བདག་འཛིན་དང་བེད་སྤྱོད་བྱེད་ཕྱོགས་ཀྱི་སྒྲིག་གཞི་དོན་ཚན་ ༥(༡) དང་ ༡༡(༡) དགོངས་དོན་དང་། རྒྱ་གར་གཞུང་གི་བཙན་བྱོལ་བོད་མིར་མཐུན་རྐྱེན་སྦྱོར་སྤྲོད་བྱེད་ཕྱོགས་ཀྱི་སྲིད་བྱུས་ (༢༠༡༤)གཏན་འབེབས་དོན་ཚན་ ༤ (ཁ་དང་ག་) འབྲུ་དོན་ལྟར་མངའ་སྡེ་གཞུང་ནས་དབུས་ངལ་སེལ་ཚོགས་པའི་མིང་ཐོག་བོགས་མར་གནང་བའི་གཞིས་ཆགས་ཀྱི་ས་ཁང་བེད་སྤྱོད་གཏོང་རྒྱུའི་དབང་ཚད་དབུས་ངལ་སེལ་ཚོགས་པར་ཡོད་པ་བཅས་ཀྱི་ཆ་རྐྱེན་འོག་ཕྱིར་བསྡུ་གནང་སྟེ་སྐྱབས་བཅོལ་བོད་མི་ས་ཁང་མེད་རིགས་སྒུག་ཐོ་བང་རིམ་ལྟར་བགོ་སྤྲོད་བྱ་རྒྱུ་ཡིན་པའི་གསལ་བསྒྲགས་སུ།
དབུས་བོད་མིའི་སྒྲིག་འཛུགས་ནང་སྲིད་ལས་ཁུངས་ནས་ ༢༠༡༧ ཟླ་ ༡༠ ཚེས་ ༡༨ ལ།།
ཧོན་སུར་རབ་རྒྱས་གླིང་གཞིས་ཆགས་ནང་ཡོད་ས་ཁང་སྟོང་པ་བེད་མེད་ལྷག་བསྡད་པ་རྣམས་ཀྱི་ཐོ་གཞུང་།


text:
ནོར་བུ་གླིང་ག
- །
- པ་སངས།, 26 ཟླ་དྲུག་པ། 2015 18:13
- ། འཇམ་དབྱངས་ཤེས་རབ།
ནོར་བུ་གླིང་ག་ནི་ལྷ་ས་གྲོང་ཁྱེར་གྱི་ནུབ་ངོས་སྤྱི་ལེ་གསུམ་ཙམ་གྱི་སར་གནས་ཤིང་། དེ་ནི་སྤྱི་ལོའི་དུས་རབས་བཅོ་བརྒྱད་པའི་ལོ་རབས་ལྔ་བཅུའི་ནང་ཐོག་མར་སྐྲུན་འགོ་ཚུགས།
ནོར་གླིང་གི་སྤྱིའི་རྒྱ་ཁྱོན་སྤྱི་ལེ་གྲུ་བཞི་མ་ཁྲི་སུམ་ཅུ་སོ་དྲུག་ལྷག་ཙམ་ཟིན་ཞིང་ཁྱོན་བསྡོམས་ཁང་མིག་སུམ་བརྒྱ་བདུན་ཅུ་དོན་བཞི་ཙམ་ཡོད་པ་དང་། དེ་ནི་སྡེ་ཚན་ཆེན་པོ་གཉིས་སུ་དབྱེ་བར་ཤར་ངོས་སུ་ནོར་བུ་གླིང་ག་དང་། ནུབ་ངོས་སུ་སྤྱན་བསལ་གླིང་ག་ཆགས་ཡོད། ནོར་བུ་གླིང་གའི་བཟོ་སྐྲུན་གཙོ་བོ་ནི་སྐལ་བཟང་ཕོ་བྲང་དང་། སྤྱན་བསལ་ཕོ་བྲང་། རྟག་བརྟན་མི་འགྱུར་ཕོ་བྲང་བཅས་ཡིན།
སྤྱི་ལོའི་དུས་རབས་བཅོ་བརྒྱད་པའི་ལོ་རབས་ལྔ་བཅུའི་སྔོན་དུ་ད་ལྟའི་ནོར་གླིང་ཆགས་ཡུལ་འདི་ལྗོན་ཤིང་གླ་བ་སོགས་སྐྱེ་ཤིང་སྣ་ཚོགས་ཀྱིས་ཁེངས་པའི་“ལྷོ་ནུབ་གླ་བའི་ཚལ་”ཞེས་སྐྱེད་ཚལ་ཉམས་དགའ་བ་ཞིག་ཡིན། ནོར་བུ་གླིང་ག་ཞེས་པའི་ཐ་སྙད་བྱུང་ཚུལ་ཐད་སྔར་གྱི་དུས་ཤིག་གི་ཚེ་ན་ལྷོ་ནུབ་གླ་བའི་ཚལ་གྱི་མཁའ་དབྱིངས་ནས་གློ་བུར་དུ་འབྲུག་ལྡིང་། འཇའ་དབྱིབས་ནོར་བུ་འདྲ་བ་ཞིག་ལྟ་སྣང་དུ་མངོན་པས་ས་ཆ་དེར་མི་ཁག་གཅིག་གིས་ནོར་བུ་གླིང་ག་ཞེས་འབོད་པར་བརྟེན་རིམ་བཞིན་ཐ་སྙད་དེ་རྒྱུན་འབྱམས་སུ་ཐོགས་པ་རྒན་རབས་རྣམས་ཀྱི་ངག་སྒྲོས་སུ་གྲགས།
སྤྱི་ལོ ༡༧༥༡ ལོར་བོད་སྡོད་ཨམ་བན་ནས་གྲོས་འགོ་བཏོན་པ་བཞིནཏཱ་ལའི་བླ་མ་སྐུ་ཕྲེང་བདུན་པ་སྐལ་བཟང་རྒྱ་མཚོ་མཆོག་གནས་འདིར་ཆབ་བཞུགས་འཕྲོད་བསྟེན་མཛད་ཡུལ་བཞུགས་སྒར་དབུ་གཡབ་ཕོ་བྲང་ཞེས་པ་གསར་རྒྱག་བྱས། ནོར་བུ་གླིང་གའི་མཁར་ལ་སྔ་བ་དེ་ཡིན། དེ་ནས་ལོ་བཞི་སོང་རྗེས་བོད་རབ་བྱུང་བཅུ་གསུམ་པའི་ཤིང་ཕག་སྤྱི་ལོ ༡༧༥༥ ལོར་ཏཱ་ལའི་བླ་མ་སྐུ་ཕྲེང་བདུན་པ་སྐལ་བཟང་རྒྱ་མཚོས་སྐལ་བཟང་ཕོ་བྲང་ཕྱག་བཏབ། དེ་ནི་ནོར་ར་བུ་གླིང་གའི་ནང་གི་ཕོ་བྲང་སྔ་ཤོས་དེ་ཡིན། ཕོ་བྲང་འདི་རྡོ་རྩིག་ཐོག་ཚད་རིམ་པ་གཉིས་ལྡན་གྱི་ཐོག་ནང་དུ་མཆོད་ཁང་དང་། སྲུང་མ་ཁང་། ཚོམས་ཆེན། གཟིམ་ཆུང་། ཕྱག་དཔེ་ཁང་སོགས་ཡོད་པས་འདིར་ཏཱ་བླ་སྐུ་ཕྲེང་རིམ་བྱོན་གྱི་དབྱར་ཀའི་བཞུགས་གནས་དང་གཞུང་སྲོལ་མཛད་སྒོ་ཁག་གནང་ཡུལ་དུ་གྱུར། ཏཱ་བླ་སྐུ་ཕྲེང་བརྒྱད་པ་འཇམ་དཔལ་རྒྱ་མཚོའི་སྐུ་ཐོག་ཏུ་སྐལ་བཟང་ཕོ་བྲང་རྒྱ་སྐྱེད་མཛད་པ་དང་ཕྱོགས་མཚུངས་སྲིད་སྐྱོང་དེ་མོ་བདེ་ལེགས་རྒྱ་མཚོས་ཐུགས་འགན་བཞེས་ཏེ་སྔར་སྐུ་ཕྲེང་བདུན་པ་མཆོག་ཆབ་བཞེས་འཕྲོད་བསྟེན་གནང་ཡུལ་རྫིང་བུ་དེ་རྒྱ་སྐྱེད་དང་འབྲེལ་དེ་གར་སྤྲོ་ཁང་ལྷུན་གྲུབ་དགའ་ཚལ་གསར་རྒྱག་མཛད།
བོད་རབ་བྱུང་བཅོ་ལྔ་པའི་ཆུ་ཁྱི་སྤྱི་ལོ ༡༩༢༢ ལོར་ཏཱ་བླ་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོས་ནོར་གླིང་བཞུགས་སྒར་སླར་ཡང ༡༩༢༧ ལོར་རྒྱ་སྐྱེད་ཀྱིས་ནུབ་དུ་སྤྱན་བསལ་ཕོ་བྲང་ཐོག་བརྩེགས་གསུམ་དང་ལྡན་པ་གསར་བཞེངས་ཐོག་རྩི་ཤིང་མེ་ཏོག་རིགས་ཀྱང་མང་པོ་འདེབས་འཛུགས་མཛད། སྤྱན་བསལ་གླིང་ག་དང་སྤྱན་བསལ་ཕོ་བྲང་ཞེས་པའི་མཚན་གྱི་འབྱུང་ལུགས་ནི་ཕོ་བྲང་འདིའི་ཨར་པོའི་དོ་དམ་སྤྱི་ཁྱབ་སྐུ་བཅར་ཐུབ་བསྟན་ཀུན་འཕེལ་ལ་སྤྱི་ཚོགས་ཐོག་སྤྱན་བསལ་ཀུན་འཕེལ་ལགས་ཞེས་འབོད་ཀྱི་ཡོད་པས་ཕོ་བྲང་དང་བཞུགས་གླིང་གི་མཚན་དུ་ཡང་སྐབས་དེའི་ཨར་པོའི་དོ་དམ་སྤྱི་ཁྱབ་ཀྱི་མཚན་དོད་ནས་དྲས་ཏེ་སྤྱན་བསལ་ཕོ་བྲང་ཞེས་ཀུན་གྱིས་འབོད། བོད་རབ་བྱུང་བཅུ་དྲུག་པའི་ཤིང་རྟ་སྤྱི་ལོ ༡༩༥༤ ལོར་ཏཱ་ལའི་བླ་མ་སྐུ་ཕྲེང་བཅུ་བཞི་པ་བསྟན་འཛིན་རྒྱ་མཚོས་སླར་ཡང་བྱང་ངོས་སུ་རྟག་བརྟན་མི་འགྱུར་ཕོ་བྲང་གསར་བཞེངས་མཛད་ནས་རྒྱལ་ཁབ་ཕྱི་ནང་ཀུན་ཏུ་གྲགས་པའི་མིས་བཟོས་བཞུགས་གླིང་ཉམས་དགའ་པ་འདི་གྲུབ།
ནོར་གླིང་རྟག་བརྟན་མི་འགྱུར་ཕོ་བྲང་འདི་བཞིན་བཟོ་སྐྲུན་གྱི་བཀོད་པ་ཤིན་ཏུ་ཕུན་སུམ་ཚོགས་པ་ལྷའི་གཞལ་ཡས་ཁང་ས་གཞིར་འཕོས་པ་ལྟ་བུ་ཞིག་ཡོད་པས་སྐལ་བཟང་ཕོ་བྲང་དང་། སྤྱན་བསལ་ཕོ་བྲང་སོགས་ལས་ཀྱང་དེ་བས་བརྗིད་ཆགས་ཡིད་དབང་འཕྲོག་པར་སྣང་། ཕོ་བྲང་འདིའི་ནང་གཟིམ་ཆུང་ཁག་དང་། ཚོམས་ཆེན། མཆོད་ཁང་སོགས་བསྡོམས་ཁང་མིག་བཞི་བཅུ་སྐོར་ཡོད་ལ། ཡང་སྟེང་དུ་གདུགས་དང་། རྒྱལ་མཚན། འཁོར་ལོ། རི་དྭགས་ཕོ་མོ། བྱ་ཤང་ཤང་། བཀྲ་ཤིས་རྫས་རྟགས་བརྒྱད་ཀྱིས་བརྒྱན་པའི་སྤེན་བད་སོགས་ཀྱིས་ལེགས་པར་སྤྲས་ཤིང་ཕྱི་ནང་གི་བཟོ་ཁྱད་དང་། མཛེས་བཀོད་ཤིན་ཏུ་ལྟ་ན་སྡུག་ཅིང་བོད་ལུགས་ཨར་སྐྲུན་གྱི་ལག་རྩལ་ཆ་ཡོངས་སུ་རྫོགས་པའི་ཁྱད་ཆོས་ཀྱི་ཐོག་ནས་བོད་མི་རིགས་རང་ཉིད་ཀྱི་རྒྱ་མཚོ་ལྟར་གཏིང་ཟབ་པ་དང་། ཉི་ཟླ་ལྟར་འོད་འཚེར་བའི་རིག་གཞུང་ཁྱད་དུ་འཕགས་པ་ཡོད་པ་མཚོན་ཐུབ།
ཕོ་བྲང་ནང་གི་གཟིམ་ཆུང་སོ་སོའི་སྐྱ་ལྡེབས་སུ་ལྡེབས་བྲིས་ངོ་མཚར་ཅན་དུ་མ་བཞུགས་པ་དཔེར་ན། གཟིམ་ཆུང་ཕྱག་དཔེ་ངོ་མཚར་སྣང་བསལ་གྱི་ནུབ་སྐྱར་སྟོན་པ་བཅོམ་ལྡན་འདས་འཕགས་ཡུལ་གྱི་གནས་ཆེན་རྡོ་རྗེ་གདན་གྱི་བྱང་ཆུབ་ཤིང་དྲུང་ན་སྐྱིལ་མོ་ཀྲུང་དུ་བཞུགས་པ། གཡས་གཡོན་དུ་མཆོག་ཟུང་གཉིས་དང་། མདུན་དུ་འཁོར་ལྔ་སྡེ་བཟང་པོ། མཐའ་སྐོར་དུ་རྒྱན་དྲུག་མཆོག་གཉིས་སོགས་ནི་དེང་དུས་ཀྱི་བྲིས་ཆ་ལྟ་བུར་མཚོན་པར་བྱས། གཞན་ཡང་ཚོམས་ཆེན་སྲིད་ཞི་འདོད་རྒུ་འཁྱིལ་བའི་ནང་ནུབ་སྐྱ་ནས་འགོ་བཙུགས་ཏེ་ཤར་སྐྱའི་བར་མུ་འབྲེལ་རི་མོའི་རྣམ་པ་དང་མཚུངས་པའི་བོད་ཀྱི་ལོ་རྒྱུས་ཀྱི་དུས་སྐབས་ཧྲིལ་པོ་མདོར་བསྡུས་སུ་བྲིས་ཡོད།
དེའི་ནང་གཙོ་བོ་བོད་ཀྱི་སྣོད་བཅུད་ཀྱི་འཇིག་རྟེན་ཆགས་ཚུལ་དང་། པུར་རྒྱལ་གྱི་འཕེལ་འགྲིབ། བསྟན་པ་སྔ་དར་ཕྱི་དར་དང་། གསང་སྔགས་གསར་ཪྙིང་དར་ཚུལ། དེ་བཞིན་ཆོས་ལུགས་གྲུབ་མཐའ་ཁག་དར་ཚུལ། གཞན་ཡང་སྤྱི་ལོ ༡༣༩༡ ལོར་ཏཱ་བླ་སྐུ་ཕྲེང་དང་པོ་རྒྱལ་བ་དགེ་འདུན་གྲུབ་པ་སྐུ་བལྟམས་པ་ནས ༡༩༥༥ ལོར་ཏཱ་བླ་སྐུ་ཕྲེང་བཅུ་བཞི་པ་མཆོག་པེ་ཅིང་ནས་བོད་དུ་ཕྱིར་ལོག་ཕེབས་པའི་གནས་ཚུལ་བཅས་ཏཱ་བླ་སྐུ་ཕྲེང་རིམ་བྱོན་གྱི་མཛད་རྣམ་ལ་སོགས་ཁྱོན་བསྡོམས་རི་མོ་ལེ་ཚན་སུམ་བརྒྱ་བཅུ་མེད་གཅིག་བྲིས་ཡོད། ལྡེབས་བྲིས་དེ་དག་གིས་བོད་ཀྱི་སྤྱི་ཚོགས་ཀྱི་འཚོ་བའི་ཁྱད་ཆོས་དངོས་གསལ་པོར་མཚོན་ཡོད་པས་བོད་ཀྱི་ལོ་རྒྱུས་འཕེལ་རྒྱས་འགྲོ་ལུགས་ཞིབ་འཇུག་བྱེད་རྒྱུའི་རྒྱུ་ཆ་ལེགས་པོ་ཞིག་ཡིན།
ནོར་བུ་གླིང་གར་ལྕགས་རི་ཕྱི་ནང་གཉིས་ཡོད་པ་དང་ཕྱོགས་བཞིར་སྒོ་མོ་ཆེ་བཞི་དང་། གཞུང་སྒོའི་གཡས་གཡོན་དུ་རྡོའི་སེང་གེ་བརྗིད་ཉམས་དང་ལྡན་པ་གཉིས་ཡོད། རྡོ་སེང་དེ་གཉིས ༡༩༤༠ ཙམ་ལ་གྲ་བཞི་ནས་དབོར་སྐད། ཕྱི་ལྕགས་རི་དཀར་པོ་དང་ནང་ལྕགས་རི་སེར་པོའི་ནང་དུ་ཧ་ཅང་མཛེས་བཀོད་ལྡན་པའི་ཕོ་བྲང་ཁག་ཁྲ་ལྷམ་མེར་གནས་ཡོད་པ་དང་། ལྕགས་རིའི་ཕྱི་ནང་སོ་སོའི་ནང་རོལ་དུ་ངོས་འཇམ་པའི་རྡོ་གཅལ་དང་། ལམ་གཡས་གཡོན་དུ་དྲི་ངད་ལྡན་པའི་མེ་ཏོག རྣམ་པར་བཀྲ་ཞིང་ཕྱོགས་མཚམས་ཀུན་ཏུ་དུས་བཞིར་མི་ཉམས་པའི་སྔོ་ལྗང་ཅན་གྱི་ལྷ་ཤིང་ཤུག་པ་དང་། སྨྱུག་མ། འབྲས་ལྡན་ཤིང་སྣ་ཚོགས་ཀྱིས་དཀྲིགས་པ། ངོས་འཇམ་པའི་ས་གཞི་སྔོ་ལྗང་ནེའུ་གསིང་རྨ་བྱའི་མགྲིན་པ་ལྟར་མཛེས་པའི་དབུས་ནས་ལྷུང་ལྷུང་དུ་འབབ་པའི་ཆུ་ཕྲན་གྱི་རྒྱུ་བ་སྙན་པ། དེ་བཞིན་རྡོ་གཅལ་གྱི་ལམ་སྣེ་སོ་སོར་རྣམ་པར་བཀྲ་བའི་མེ་ཏོག་རྒྱ་སེ་ཐག་འཁྱུད་ཀྱི་སྒོ་མོ་གཞུ་དབྱིབས་ཅན་དང་ལྡན་པ་སོགས་ལྷའི་སྐྱེད་མོས་ཚལ་དང་གཉིས་སུ་མ་མཆིས་པ་མཛེས་སྡུག་ངོ་མཚར་དུ་མས་ཕྱུག་པ་ཞིག་ཡོད་པ་དེའི་ནང་རིན་ཐང་ཆེ་བའི་རྩི་ཤིང་མེ་ཏོག་རིགས་མི་འདྲ་བ་དྲུག་ཅུ་རེ་གཉིས་ཙམ་དང་། གཅན་གཟན་རི་དྭགས་དང་། བྱ་རིགས་ལ་སོགས་པ་སྤྱན་གཟིགས་སྲོག་ཆགས་རིགས་མི་འདྲ་བ་ཁག་བཅོ་ལྔ་ལྷག་ཙམ་ཡོད། བཅིངས་འགྲོལ་བཏང་རྗེས་དང་ལྷག་པར་དུ་སྤྱི་ལོ ༡༩༨༨ ལོར་རྒྱལ་ཡོངས་ཀྱི་གཙོ་གནད་རིག་དངོས་སྲུང་སྐྱོབ་སྡེ་ཚོན་དུ་གཏོགས་ཏེ་མི་དམངས་སྲིད་གཞུང་ནས་ནོར་བུ་གླིང་གར་བདག་སྐྱོང་ཉམས་གསོ་ལེགས་པར་མཛད་སྟབས་ད་ཆ་ནོར་བུ་གླིང་གའི་ཕོ་བྲང་ལ་སོགས་པ་འདི་རྣམས་སྔར་བས་མཛེས་སྡུག་ཡིད་དབང་འཕྲོག་ཅིང་བོད་རིགས་མི་དམངས་རྣམས་ཀྱི་སྤྲོ་སྐྱིད་གཏོང་ཡུལ་གཙོ་བོ་ཞིག་ཡིན།
ཡོང་ཁུངས། ཀྲུང་གོའི་བོད་ལྗོངས་དྲ་བ།


text:
རྩོམ་རིག་ལས་མགུར་གླུའི་ཁྱད་ཆོས་སྐོར།
སྟག་བྷེ།
བོད་བྱིངས་ཀྱིས་ཐུན་མོང་གིས་བཀོལ་ཆོག་པའི་སྒྲ་སྦྱོར་ཡི་གེ་འདི་ཉིད་བོད་རྒྱལ་སྲོང་བཙན་སྒམ་པོའི་རིང་དུ་གསར་བཟོ་མཛད་མིན་ད་ལྟའང་རིག་གཞུང་ཞིབ་འཇུག་སྨྲ་བ་དག་གི་ཁྲོད་ན་རྩོད་པའི་ཚ་རླབས་འཇགས་མེད་ཅིང་གཅིག་མཐུན་གྱི་སྡོམ་ཚིག་ཅིག་བཀོད་མེད་པས། ཕྲན་ཉིད་ཀྱིས་ཀྱང་དེའི་ཕྱོགས་སུ་མཐའ་གཅིག་ཏུ་ཐག་གཅོད་མ་བྱས་པར་སྔོན་བྱོན་མཁས་པའི་ལོ་རྒྱུས་ཆོས་འབྱུང་གི་བསྟན་བཅོས་རྣམས་ཀྱི་རྗེས་སུ་འབྲངས་ནས་ཆོས་རྒྱལ་སྲོང་བཙན་གྱི་རིང་ནས་གསར་དུ་བཟོས་པར་བརྗོད་ན་སྙམ། སྲོང་བཙན་སྔོན་དུ་ཐུན་མོང་གིས་བཀོལ་བའི་ཡི་གེ་མེད་ནའང་སྲིད་འབྱོར་རིག་གསུམ་ཆེས་ཆེར་དར་ལ་ལྷག་པར་དུ་སྐབས་དེའི་སྤྱི་ཚོགས་སྣང་ཚུལ་མཚོན་པའི་ངག་ཐོག་རྩོམ་རིག་མང་པོ་ཞིག་མཆིས། རྩོམ་རིག་བརྩམས་ཆོས་དེ་དག་མི་རྣམས་ཀྱིས་ངག་ནས་ངག་ཏུ་བརྒྱུད་དེ་སྲོང་བཙན་གྱི་སྐབས་ནས་ཡི་གེར་བཀོད་པ་ལས་དུས་དེ་རིང་དུ་ཡི་གེར་བཀོད་པ་ཞིག་མིན་ལ། ཆོས་ལྡན་རྒྱལ་རབས་ཀྱི་རིང་ལད་གཟོད་ཡིག་ཐོག་ཏུ་བཀོད་པ་ལ་སྙན་ངག་དང་མོ་ཡིག སྒྲུང་དང་གཏམ་རྒྱུད། རྡོ་རིང་ཡི་གེ ཅོང་ཡིག་བཅས་དེང་གི་རྩོམ་ལུས་དབྱེ་སྟངས་ལྟར་དབྱེ་ན་རྩོམ་རིག་བརྩམས་ཆོས་ཕུན་སུམ་ཚོགས་ཤིང་བོད་རང་ལ་མཚོན་ནའང་དུས་སྐབས་རེར་གལ་ཆེའི་རྩོམ་ལུས་རེ་དམིགས་ཀྱིས་བརྗོད་ཆོག་ཆོག་ཡིན། སྐབས་དེར་མཚོན་ན་མགུར་གླུས་གོ་གནས་ངེས་ཅན་ཞིག་བཟུང་ཡོད་ཅིང་། ཆོས་ལྡན་རྒྱལ་རབས་ཀྱི་ཐུན་མོང་མ་ཡིན་པའི་ཁྱད་ཆོས་ཀྱང་མཚོན་ཐུབ་པར་འདོད་པས་གཤམ་དུ་མགུར་གླུའི་སྐོར་རྐྱང་རྐྱང་གླེང་བར་བྱ་ལ། ཆོས་ལྡན་རྒྱལ་རབས་དུས་སྐབས་ཁོ་ནའི་མགུར་གླུ་གླེང་དགོས་པའི་རྒྱུ་མཚན་འོག་ཏུ་ བཀོད་ཡོད།
དེ་ཡང་ཆོས་ལྡན་རྒྱལ་རབས་ཞེས་བཏགས་པའི་རྒྱུ་མཚན་གང་ཡིན་དང་དེ་དུས་སྐབས་གང་ནས་གང་བར་ངོས་འཛིན་དགོས་པ་ཆབས་ཅིག་ཏུ་བཤད་ན། “བོད་ཀྱི་རྒྱལ་པོའི་ཐོག་མ་གཉའ་ཁྲི་བཙན་པོ་ནས་གནམ་རི་སྲོང་བཙན (འདིར་ཁྲི་ཐོག་རྗེ་བཙན་ཡིན་དགོས) གྱི་བར་རྒྱལ་རབས་ཉི་ཤུ་རྩ་གསུམ་གི་རིང་སངས་རྒྱས་ཀྱི་བསྟན་པའི་མིང་ཙམ་ཡང་མ་བྱུང་ལ། “① ཞེས་ཁྲི་ཐོག་རྗེ་ཐོག་བཙན་གྱི་སྔོན་དུ་བསྟན་པའི་མིང་ཙམ་ཡང་མ་བྱུང་། “དེ་ནས་ཀུན་ཏུ་བཟང་པོའི་སྤྲུལ་པར་གྲགས་པ་ལྷ་ཐོ་ཐོ་རི་སྙན་ཤལ་གྱི་རིང་ལ་རྒྱལ་པོའི་ཕོ་བྲང་གི་སྟེང་དུ། སྤང་སྐོང་ཕྱག་བརྒྱའི་གླེགས་བམ་སོགས་ནམ་མཁའ་ལས་བབས་པ་ཚིག་དོན་མ་ཤེས་ཀྱང་། མཚན་སྙན་པོ་གསང་བར་བཏགས་ནས་མཆོད་དེ་དམ་པའི་ཆོས་ཀྱི་དབུ་བརྙེས་སོ། །”② ཞེས་པའི་ཚིག་ངོས་ཀྱི་གོ་དོན་ལྟར་བླངས་ན་དོན་དངོས་དང་མི་མཐུན་པ་ཞིག་ཏུ་སྣང་མོད། དོན་ལ་ལྷ་ཐོ་ཐོ་རི་གཉན་བཙན་གྱི་རིང་ད་དུང་ཡི་གེ་མེད་ཅིང་གཉན་པོ་གསང་བའི་དོན་རྟོགས་མཁན་མ་བྱུང་ལ་དེ་དག་ལ་མཆོད་པའི་བཀུར་བསྟི་ཙམ་ལས་ཅི་ཡང་མ་བྱས་པས་བོད་བྱིངས་ལ་ནི་དམ་པའི་ཆོས་དར་མེད་དེ། དབུ་བརྙེས་ཞེས་པས་དམ་པའི་ཆོས་ཀྱི་རྟེན་ཙམ་ཡོད་པ་བསྟན། “དེ་ནས་མི་རབས་ལྔ་བ་སྤྱན་རས་གཟིགས་ཀྱི་སྤྲུལ་པ་ཆོས་རྒྱལ་སྲོང་བཙན་སྒམ་པོའི་རིང་ལ་བློན་པོ་ཐོན་མི་སལྷོ་ཊ་རྒྱ་གར་དུ་བརྫངས་ཏེ་རིག་གནས་ལ་མཁས་པར་སྦྱངས་ནས་སངས་རྒྱས་ཕལ་པོ་ཆེ་ལ་སོགས་པ་ཆོས་མང་པོ་བོད་སྐད་དུ་བསྒྱུར་ཏེ་བསྟན་པའི་སྲོལ་ བཏོད་པ་ཡིན་ནོ”③ ཞེས་སྲོང་བཙན་གྱི་རིང་ནས་སྔོན་གྱི་གཉན་པོ་གསང་བ་ཁ་ཕྱེས་ལ། ནང་བསྟན་གྱི་དགོངས་པ་དང་མཐུན་པའི་དགེ་བ་བཅུའི་ཁྲིམས་བཅོས་ཤིང་ཐུགས་དམ་གྱི་ལྷ་རྒྱ་གར་དང་བལ་པོའི་ཡུལ་ནས་སྤྱན་དྲངས་པ། མཐའ་འདུལ་ཡང་འདུལ་གྱི་ལྷ་ཁང་དང་འཕྲུལ་སྣང་ར་མོ་ཆེ་བཅས་རྟེན་དང་བརྟེན་པའི་གཙུག་ལག་ཁང་བཞེངས་པ་བཅས་ལས་སངས་རྒྱས་བསྟན་པར་རྒྱལ་པོའི་སྲིད་ཀྱིས་རྒྱབ་སྐྱོར་མཛད་ནས་ཁམས་ཀུན་ལ་དར་བར་བྱས་ཏེ་བསྟན་པའི་སྲོལ་བཏོད་པས་ཆོས་ལྡན་རྒྱལ་རབས་ཀྱི་ཐོག་མ་རྒྱལ་པོ་འདི་ནས་འགོ་བརྩམས་ཞེས་བཤད་ཆོག དེའི་རྗེས་ཀྱི་བཙན་པོ་རེ་རེའི་རིང་རིམ་བཞིན་དམ་པའི་ཆོས་དར་ཞིང་རྒྱས་ལ་ལྷག་པར་དུ་ཆོས་རྒྱལ་མེས་དབོན་རྣམ་གསུམ་ཞེས་ཁྲི་སྲོང་ལྡེ་བཙན་དང་ཁྲི་རལ་བ་ཅན་གྱི་དུས་སུ་གཙིགས་ཆེན་པོས་ནང་བསྟན་དར་སྤེལ་བྱས་མོད། མཇུག་མཐའི་བཙན་པོ་འུ་དུམ་བཙན་གྱི་རིང”དུས་དེར་སད་དང་སེར་བ་དང་། བཙའ་དང་། མུ་གེ་དང་། མི་ནད་ཕྱུགས་ནད་ལ་སོགས་པ་བྱུང་བས། དེ་ལ་སྙད་བྱས། རྒྱལ་པོའི་ཐུགས་ལ་གདོན་གསོལ་ནས་སངས་རྒྱས་ཀྱི་བསྟན་པ་བསྣུབས་སོ”④ ཞེས་འུ་དུམ་བཙན་གྱིས་གཙུག་ལག་ཁང་གི་རྟེན་བརྟེན་པ་དང་དགེ་འདུན་གྱི་སྡེ་ལ་གང་འདོད་འདོད་ཀྱིས་ཡར་བཤིག་མར་འདྲུད་བྱས་པས། ལྷ་ལུང་དཔལ་རྡོར་གྱིས་རྒྱལ་པོ་གང་ཉིད་བཀྲོངས་ཏེ་ལོ་རྒྱུས་སུ་བོད་བཙན་པོ་སིལ་བུར་ཐོར་བའི་དུས་སྐབས་ཞེས་གྲགས་པ་འདིའི་རིང་ལོ་ངོ་བརྒྱ་དང་ལྔ་བཅུ་ཡས་མས་ལ་དམ་པའི་ཆོས་དར་མ་ཐུབ། འབྲི་གུང་སྐྱབས་མགོན་དཀོན་མཆོག་བསྟན་འཛིན་གྱིས”དེས་ན། སྲོང་བཙན་སྒམ་པོའི་འཁྲུངས་ལོ་ནི་མེ་གླང་སྤྱི་ལོ 617ཡིན་པ་དང་། གཤེགས་ལོ་ནི་ལྕགས་ཁྱི་སྤྱི་ལོ 650ལོར་འཁེལ་བ་ཐེ་ཚོམ་མེད་དོ” ⑤ཞེས་ཡིག་ཚང་དང་སྔོན་བྱོན་མཁས་པའི་བསྟན་བཅོས་ཀུན་གྱི་གུང་བསྒྲིགས་ཏེ་སྡོམ་ཚིག་བཀོད་པའི་སྲོང་བཙན་གྱི་འཁྲུངས་འདས་ལོ་ཚིགས་གཞིར་བཟུང་ན། རྒྱལ་པོ་སྲོང་བཙན་གྱིས་སྤྱི་ལོ 617ལོར་རྒྱལ་སྲིད་བཟུང་པ་ནས་རྒྱལ་པོ་འུ་དུམ་བཙན་བཀྲོངས་པའི་སྤྱི་ལོ 842བར་གྱི་ལོ་ངོ 225ཡི་རིང་ལ་ཆོས་ལྡན་རྒྱལ་རབས་ཞེས་བརྗོད་པའང་མཁས་པ་སྔོན་མ་དག་གིས་བཙན་པོའི་རྒྱལ་རབས་ཞེས་འབོད་པ་ལས་ཀྱང་འཚམ་ཞིང་མཐུན་པར་འདོད་པས་བཏགས་པ་གསལ་ལོ། ། དེ་ཡང་མགུར་གླུའི་ཚིག་འགྲེལ་དང་མགུར་གླུ་དེ་དག་གི་བརྗོད་བྱའི་བསམ་བློའི་ཁྱད་ཆོས་ཐད་དབང་ཆ་དང་ཆབ་སྲིད་གོ་གནས་འཕྲོག་རྩོད་སོགས་ལས་བྱུང་བའི་གནད་དག་དཔྱད་པ་པོ་གང་མང་གིས་དཔྱད་ཟིན་པས་འདིར་དེ་དག་བསྐྱར་ཟློས་ཀྱི་ངལ་བ་སྤངས་ཡོད། དེས་ན་ཆོས་ལྡན་རྒྱལ་རབས་ཀྱི་རྩོམ་ལུས་ཁྲོད་མགུར་གླུའི་རྩོམ་རིག་ལ་ད་དུང་ཁྱད་ཆོས་གཞན་གང་དག་ཡོད་ཅེ་ན།
དང་པོ། གཅིག་གྱུར་གྱི་ཚིག་གི་འགྲོས་ལུགས་ཆགས་པའི་ཁྱད་ཆོས།
སྲོང་བཙན་སྒམ་པོའི་རིང་ཚིག་རྐང་ལ་གཅིག་གྱུར་གྱི་འགྲོས་ལུགས་ཆགས་པ་དེ་ཡང་ཁོང་གི་རིང་གློ་བུར་དུ་གཅིག་གྱུར་ཆགས་པ་ཞིག་མ་ཡིན་པར་གནམ་རི་སྲོང་བཙན་གྱི་རིང་ནས་རིམ་གྱིས་སྔོན་འགྲོའི་ཆ་རྐྱེན་གྲུབ་ཡོད་དེ། སྲོང་བཙན་སྔོན་གྱི “ཚེག་བར་དོ་མི་མཉམ་པའི་མགུར་གླུ་དེ་དག་རིམ་གྱིས་སྤངས་ཏེ་ཚེག་བར་དོ་མཉམ་པའི་མགུར་ལ་མཐོང་ཆེན་མཛད་པར་སྣང་། ཚེག་བར་དོ་མཉམ་པའི་མགུར་གྱི་ལུས་ནི་ཚེག་ཁྱིམ་གསུམ་དང་ལྡན་པ་ཤ་སྟག་ཡིན་ལ། རྐང་པ་གཅིག་གི་ཡི་གེ་མགོ་མ་གཉིས་ཀྱི་མཇུག་ཏུ་ནི {ནྀ} སྒྲ་ཞིག་སྦྱར་ཏེ་ཡི་གེ་སྔ་ཕྱི་གཉིས་མཚམས་སྦྱར་བ་ནི་ཁྱད་ཆོས་མངོན་གསལ་ཅན་ཞིག་རེད།”⑥ གཅིག་གྱུར་གྱི་ཚིག་གི་འགྲོས་ལུགས་ཞེས་པ་དེ་ཡང་གཙོ་བོ་མགུར་གླུ་ཡོངས་ཀྱི་ཚིག་རྐང་རེའི་ཚེག་བར་གསུམ་པ་ངེས་པར་དུ་ནི{ནྀ} སྒྲ་ཡིན་དགོས་ལ། སྐབས་དེའི་མགུར་གླུ་ཡོངས་ཀྱི་ཚེག་བར་སྒྲིག་སྟངས་ནི་ཚིག་རྐང་ཀུན་ལ་ཆ་གཅིག་གི་རྗེས་སུ་ཡ་གཅིག་སྟེ་ནི{ནྀ} སྒྲ་དང་དེའི་རྗེས་སུ་ཡང་བསྐྱར་ཆ་གཅིག དེའི་རྗེས་སུ་ཡ་གཅིག་བཅས་ཆགས་པ་དེ་ཡིན་ཏེ། དཔེར་ན། སད་མར་ཀར་གྱིས་བླངས་པའི་མགུར། “ཡུལ་གྱི་ནི་སྐལ་པོག་པ། ཁྱུང་ལུང་ནི་རྡུལ་མཁར་ཞིག། མུ་སུ་ནི་གཞན་ན་ནེ། ཕྱི་བལྟས་ནི་ངམ་དང་བྲག། ནང་བལྟས་ནི་གསེར་དང་དབྱིག བདག་ནི་གཡར་སྔ་རུ། མཆིས་ཆུ་ནི་མ་ཐོའམ། ཡར་གྱི་ནི་བྱེ་མ་ལ། ལྷན་ལྷན་ནོ་འགྲོས་མོ་འདི། སྐྱི་འི་ཎྀ་པུར་ཐབ་སུ། ཟ་དུར་ནོ་བཏབ་ཀྱང་རུང་། །”⑦ ཞེས་པ་ལྟ་བུ་སོགས་སྐབས་དེར་བྱུང་བའི་མགུར་གླུ་རྣམས་གཅིག་འདྲ་ཡིན་རྐྱེན་ཆོས་ལྡན་རྒྱལ་རབས་ཀྱི་མགུར་གླུ་ཡིན་ན་ངེས་པར་དུ་གཅིག་གྱུར་གྱི་འགྲོས་ལུགས་ཤིག་ཆགས་ཤིང་དེ་ལྟར་དུ་ལེན་པའི་སྲོལ་ཞིག་གྲུབ་ཡོད་པར་མ་ཟད། འགྲོས་ལུགས་འདི་ནི་གོ་གནས་མཐོ་དམའ་དང་རྒྱུ་འབྱོར་བ་ཡོད་མིན་གྱི་ཁྱད་པར་མེད་དེ། དཔེར་ན་རྗེ་བོ་དང་རྗེ་བོ་ཕན་ཚུན་གྱི་བར་དེ་ལྟར་ཡིན་ལ། བློན་པོ་དང་བློན་པོ་ཕན་ཚུན་གྱི་བར་ཡང་དེ་ལྟར་ཡིན་པར་མ་ཟད། ཐ་ན་རང་ཕྱོགས་དང་ཕ་རོལ་བོ་དགྲ་ཕྱོགས་ཀྱི་བར་ཡང་དེ་ལྟར་ཡིན། “དེ་ཡང་སྲོང་བཙན་སྒམ་པོའི་སྐུ་རིང་ནས་བཟུང་དར་ཁྱབ་ཆེ་བར་མངོན། དེའི་ཕྱིར། ཏུན་ཧོང་ཡིག་ཚང་དུ་འབྱུང་བའི་མགུར་གླུ་མང་ཆེ་ཤོས་ནི་ཚེག་བར་གསུམ་ཅན་རེད།”⑧ ཕྱོགས་གཞན་ཞིག་ནས་བསམ་ན་རྗེ་བློན་ཐམས་ཅད་དེ་ལྟ་བུའི་ཚིག་འགྲོས་ལ་ལོབས་ཡོད་པས་གོ་བདེ་ཕྱིར་ཡིན་ནམ་སྙམ།
དེ་ལྟར་བརྩམ་པའི་མགུར་གླུའི་རྩོམ་སྟངས་དེ་རང་དབང་ཅན་མ་ཡིན་ལ། རང་དབང་ཅན་མ་ཡིན་པ་ཟེར་བའང་བརྗོད་བྱ་དང་རྗོད་བྱེད་ཡོངས་ཀྱི་ཆ་ནས་རང་དབང་མིན་པར་གོ་བ་མ་ཡིན་པར་གཙོ་བོ་རྗོད་བྱེད་ཚིག་གི་འགྲོས་ལུགས་ཀྱི་ཆ་ནས་ཡིན་ཏེ། བོད་རྒྱལ་གྲི་གུམ་བཙན་པོའི་སྐབས་སུ་བྱུང་བའི་མགུར་གླུ”འ་བ་ཉི་ཉེ་པས་ཉིད། བྱ་རོ་རོ་ན་མདུང་གི་རྩེ་རང་ནིག། ཡོས་རོ་རོ་ན་ལྷམ་གྱི་གོང་ནིག། བརླའ་བརྡུངས། སྤུར་བཏབ། འོབ་དེ་མྱེད་སྤུ་དེ་མྱེད།”⑨ ཅེས་པའི་མགུར་གླུ་འདིའི་ཚིག་རྐང་གོང་འོག་དོ་མི་མཉམ་ཞིང་ཚིག་རྐང་སོ་སོའི་ཚེག་བར་གྱི་མང་ཉུང་ཡང་མི་འདྲ་སྟེ། ཚིག་རྐང་དང་པོར་ཚེག་བར་གསུམ་དང་གཉིས་པར་ཚེག་བར་དགུ། གསུམ་པར་ཚེག་བར་བརྒྱད། ཚིག་རྐང་བཞི་པ་དང་ལྔ་པར་་ཚེག་བར་གཉིས་རེ། མཇུག་མཐའི་ཚིག་རྐང་དེར་ཚེག་བར་གསུམ་བཅས་ཡིན་པས་ཚིག་རྐང་གོང་འོག་གི་ཆ་ཡ་ཡང་མི་མཉམ་པས་གཅིག་གྱུར་གྱི་འགྲོས་ལུགས་ཤིག་ཆགས་མེད། གཞན་ད་དུང་གནམ་རི་སྲོང་བཙན་གྱི་རིང་མྱང་ཙེང་སྐུ་དང་དབའ་དབྱི་ཚབ་གཉིས་ཀྱིས་བླངས་པའི་མགུར”གཟུས་ནི་ལྷ་བོན་ཏོ། ཁྲོན་མཚན་སློན་ཀོལ་གཟུས་ནྀ་ལྷ་བོན་ཏོ། །སྲིན་བྱ་རྒོད་ཀྱིས་བཏགསྟེ། །ཚེས་པོང་ནག་སེང་གིས་བཏགས་སོ། །རྗེ་བདེན་གྱྀས་ནྀ་བཀོལ་ཏོ། །སྒ་བདེན་གྱྀས་ནྀ་བསྟད་དོ། །མྱྀ་སྨོན་རུམ་དུ་སྤུང་ངོ་། །མཚེ་གཟུགས་རུམ་དུ་འཁྲུངས་སོ། །”⑩ ཞེས་པའང་ཚིག་རྐང་རེ་རེའི་ཚེག་བར་གསུམ་པར་ནི་ {ནྀ}སྒྲ་མེད་པར་མ་ཟད་ཆ་གཅིག ཡ་གཅིག་ཆ་གཅིག་གི་རྣམ་པ་ཅན་ཡང་མ་ཡིན་ལ། ཚིག་རྐང་གོང་འོག་གི་ཚེག་བར་ཡང་འདྲ་མཉམ་མ་ཡིན།
དེང་སྐབས་དམངས་ཁྲོད་དུ་དར་བའི་གཞས་ཚིག་གམ་ཡང་ན་ཕྱིས་བྱུང་བོད་ཀྱི་རྩོམ་རིག་དུས་སྐབས་སུ་བྱུང་བའི་མགུར་མ་དང་ཡང་མི་འདྲ་སྟེ། དུས་ཕྱིས་བླ་མ་དང་རྣལ་འབྱོར་བ་མང་པོས་མི་ལ་རས་པར་མིག་དཔེ་བལྟས་ཏེ་མགུར་གླུ་བསམ་གྱིས་མི་ཁྱབ་པ་ཞིག་བརྩམས་ཡོད་དེ། རྗེ་བཙུན་ཏཱ་ར་ནཱ་ཐའི་ཞལ་གདམས་མགུར་འབུམ། འཇིགས་མེད་དབང་བོའི་ཞལ་གདམས་མགུར་འབུམ། གུང་ཐང་བསྟན་པའི་སྒྲོན་མེའི་མགུར་དབྱངས། ཤར་སྐལ་ལྡན་རྒྱ་མཚོའི་གསུང་མགུར། བྱ་བཏང་ཚོགས་གསུམ་རང་གྲོལ་གྱི་གླུ་དབྱངས་སོགས་མགུར་གླུ་འདི་དག་ཆོས་ལྡན་རྒྱལ་རབས་སམ་དེའི་སྔོན་ནས་བྱུང་བའི་མགུར་གླུ་དང་གཏན་ནས་མི་འདྲ་བར་རྗེ་མི་ལའི་མགུར་འབུམ་གཙོ་བྱས་པའི་ཕྱིས་བྱུང་མགུར་གླུ་ཕལ་མོ་ཆེས་རང་གི་བུ་སློབ་དང་སྐྱེ་བོ་གཞན་པར་ཞལ་གདམས་ཚུལ་གྱིས་ཟབ་མོ་ཆོས་ཀྱི་ལྟ་བ་ཞིག་དྲིལ་སྒྲོག་བྱས་ཡོད། རྟོགས་སླ་བའི་ཕྱིར་དཔེ་ཙམ་དྲངས་ན། རྗེ་ཞབས་དཀར་བའི་མགུར་འབུམ་ཁྲོད་ཁོང་ཉིད་ཀྱིས་མཚོ་སྙིང་མ་ཧཱ་དེ་བ་ནས་སྐལ་བཟང་གི་གདུལ་བྱ་རི་བའི་ཚོགས་ཀྱི་ཞུས་ལན་དུ་གསུང་བའི་མགུར་ལ། “འགྲོ་རྣམས་སྒྲོལ་བའི་ཁུར་ཆེན་བསྣམས། །འགྲོ་གསུམ་ཐར་བའི་གནས་འདྲེན་པའི། །འགྲོ་མགོན་རྒྱལ་བ་ཐུགས་རྗེ་ཅན། །འགྲོ་ཀུན་ཁ་ལོ་ཆོས་ལ་སྒྱུར། །འགྲོ་བའི་དོན་དུ་གླུ་ཞིག་ལེན། །འགྲོ་ལ་ཕན་པར་བྱིན་གྱིས་རློབས། ། ……”11ཞེས་པ་དང”མི་ངན་ཕལ་ཆེར་གྱི་ཁ་འདི་འོག་སྒོ་འདྲ། །བཟའ་སྡིགས་མི་གཙང་ལ་ནམ་ཡང་འཛད་པ་མེད། །བཟའ་སྡིགས་མི་གཙང་དྲིས་ཁྱིམ་ཚང་བཟང་བ་སུན། །འོག་སྒོར་ཁ་གཅོད་ཅིག་ཡོད་ན་ཅི་མ་རུང་། ། “12ཞེས་པ། “བོད་ཡུལ་གྱི་ལྷ་སྐལ་སྤྱན་རས་གཟིགས། །བོད་རྣམས་ལ་ཐུགས་རྗེའི་སྤྱན་གྱིས་གཟིགས། །བོད་ཕྱོགས་ལ་ཕན་པའི་གླུ་ཞིག་ལེན། ཁོད་མི་ལ་ཕན་པར་བྱིན་གྱིས་རློབས། ། “13ཞེས་པ། “སྐྱབས་མཆོག་འཕགས་པ་ཐུགས་རྗེ་ཆེན་པོ་ལ། །གསོལ་བ་འདེབས་སོ་བོད་ལ་ཐུགས་རྗེས་གཟིགས། །བོད་ཀྱི་ལྷ་སྐལ་སྤྱན་རས་གཟིགས་དབང་གི །མཚན་མཆོག་གང་གིས་བརྗོད་ཀྱང་ཐོས་ཚད་ཀྱི། །འགྲོ་རྣམས་ཚེ་འདིའི་ཉེས་པ་ཀུན་ལས་བསྐྱབས། ། “14ཞེས་པ་སོགས་ཕྱི་མ་དོན་གཉེར་གྱི་ཕྱིར་དུ་དམ་པའི་ལྷ་ཆོས་གཙོ་བོར་གཉེར་དགོས་ཤིང་འཇིག་རྟེན་ལས་རྒྱུ་འབྲས་དང་མཐུན་དགོས་པ་གཙོར་བདམས་པའི་མགུར་གླུ་འདི་དག་ནི་ཤོ་ལོ་ཀ་དང་པོ་དེའི་རིགས་ལ་ཚིག་རྐང་རེར་ཚེག་བར་བདུན་རེ་དང་ཤོ་ལོ་ཀ་གཉིས་པའི་རིགས་ལ་ཚིག་རྐང་རེར་ཚེག་བར་བཅུ་རེ། ཤོ་ལོ་ཀ་གསུམ་པ་འདིའི་རིགས་སུ་ཚིག་རྐང་རེར་ཚེག་བར་བརྒྱད་རེ། ཤོ་ལོ་ཀ་བཞི་པ་འདིའི་རིགས་སུ་ཚིག་རྐང་རེར་ཚེག་བར་དགུ་རེ་བཅས་ཡོད་པས་དུས་སྐབས་གཅིག་གི་ནང་དུ་མགུར་གསུང་མཁན་གཅིག་གི་ངག་ལས་ཐོན་པའི་མགུར་གླུའི་ཚིག་འགྲོས་དང་ཆ་ཡ་སྡེབ་སྟངས་ཀྱང་མི་འདྲ་བ་མཐོང་ཐུབ།
དེས་ན་ཆོས་ལྡན་རྒྱལ་རབས་ཀྱི་མཚམས་ནས་གཅོད་དོན་ཡང་གཅིག་གྱུར་གྱི་མགུར་གླུའི་སྲོལ་ཞིག་ཆགས་ཡོད་པའི་རྒྱུ་རྐྱེན་གྱིས་ཡིན་ལ་སྐབས་འདིའི་མགུར་གླུ་ཡོངས་ལ་གཅིག་གྱུར་གྱི་ཚིག་གི་འགྲོས་ལུགས་ཤིག་ཆགས་ཡོད་ཟེར་བའི་རྒྱུ་མཚན་ཡང་གོང་གི་ཆོས་ལྡན་རྒྱལ་རབས་སྔོན་ནས་བྱུང་བའི་མགུར་གླུ་དང་ཕྱིས་ཀྱི་མགུར་གླུ་སོགས་དང་བསྡུར་བ་བགྱིས་ན་ངང་གིས་རྟོགས་ཐུབ།
གཉིས་པ། དབྱངས་ཀྱི་འདེགས་འཇོག་གཅིག་ལངས་གཅིག་འཇགས་ཀྱི་ཁྱད་ཆོས།
དབྱངས་ཀྱི་འདེགས་འཇོག་གཅིག་ལངས་གཅིག་འཇགས་ཞེས་པའང་ཆོས་ལྡན་རྒྱལ་རབས་དུས་སྐབས་ཀྱི་མགུར་གླུ་རྩོམ་རིག་ཐུན་མོང་ལ་ཡོད་པའི་ཁྱད་ཆོས་ཤིག་སྟེ། ཆ་གཅིག་གི་རྗེས་སུ་ཡ་གཅིག་དང་། དེའི་རྗེས་སུ་ཆ་གཅིག་དང་ཡ་གཅིག་བཅས་བྱས་ནས་གྱེར་དགོས་པས་ཚིག་རྐང་རེ་རེའི་ཚེག་བར་དོ་མཉམ་ཡིན་པ་གོང་གི་གཅིག་གྱུར་གྱི་ཚིག་གི་འགྲོས་ལུགས་ལྡན་པའི་ཁྱད་ཆོས་གླེང་བའི་སྐབས་སུ་བཤད་པ་བཞིན། མགོ་མཇུག་ཡོངས་སུ་འདི་ལྟ་བུའི་གདངས་དབྱངས་ཤིག་སྟེ།
(ཆོས་ལྡན་རྒྱལ་རབས་ཀྱི་མགུར་གླུའི་གདངས་དབྱངས་རགས་མཚོན་རི་མོ)
མཚོ་མོའི་རྦ་རླབས་དང་ཆུ་ཡི་རུས་གཉེར་ཇི་བཞིན་གཅིག་ལངས་གཅིག་འཇགས་ཀྱི་འགྲོས་ཤིག་ཆགས་ཡོད། ཚིག་རྐང་གཅིག་གི་ངོས་ནས་དབྱེ་ཞིབ་བྱས་ན། སྔོན་མའི་ཚེག་བར་ཆ་གཅིག་གི་སྒྲ་གདངས་མཐོ་བ་དང་དེའི་རྗེས་ཀྱི་ཡ་གཅིག་སྟེ་ནིའི་སྒྲ་ཅུང་མཐོ་ཞིང་སྲིང་བ། དེའི་རྗེས་ཀྱི་ཚེག་བར་ཆ་གཅིག་གི་སྒྲ་དེ་སྔོན་མའི་ཚེག་བར་ཆ་གཅིག་གི་སྒྲ་དང་ཕལ་ཆེར་མཚུངས་ལ་ཚིག་རྐང་གཅིག་གི་མཇུག་མཐའི་ཡ་གཅིག་གི་སྒྲ་དེ་ཅུང་ཞན་པའི་ཚུལ་གྱིས་སོང་ཡོད། ཡང་ན་གོང་གི་རིས་དབྱིབས་ལས་ཀི་ཁི་གི་ངི་ཅི་ཆི་ཞེས་སྒྲ་ལེན་སྟངས་གཞན་དེའི་སྔོན་མའི་ཚེག་བར་ཆ་གཅིག་གི་སྒྲ་གདངས་ཅུང་མཐོ་བ་དང་དེའི་རྗེས་ཀྱི་ཡ་གཅིག་སྟེ་ནིའི་སྒྲ་མཐོ་ཞིང་སྲིང་བ། དེའི་རྗེས་ཀྱི་ཚེག་བར་ཆ་གཅིག་གི་སྒྲ་སྔོན་མའི་ཚེག་བར་ཆ་གཅིག་གི་སྒྲ་དང་ཕལ་ཆེར་མཚུངས་ལ་ཚིག་རྐངགཅིག་གི་མཇུག་མཐའི་ཡ་གཅིག་གི་སྒྲ་དེ་ཅུང་ཞན་པའི་ཚུལ་གྱིས་སོང་ཡོད།
དཔེར་ན། ཆོས་ལྡན་རྒྱལ་རབས་སྐབས་ཀྱི་སྲོང་བཙན་གྱི་སྲིང་མོ་སད་མར་ཀར་གྱིས་ཞང་ཞུང་གི་ཡུལ་ནས་བླངས་པའི་མགུར་ལ། “ཡུལ་གྱི་ནི་སྐལ་པོག་པ། ཁྱུང་ལུང་ནི་རྡུལ་མཁར་ཞིག། མུ་སུ་ནི་གཞན་ན་ནེ། ཕྱི་བལྟས་ནི་ངམ་དང་བྲག། ནང་བལྟས་ནི་གསེར་དང་དབྱིག། །བདག་གི་ནི་གཡར་སྔ་རུ། མཆིས་ཆུ་ནི་མ་ཐོའམ། ཡར་གྱི་ནི་བྱེ་མ་ལ། ལྷན་ལྷན་ཎྀ་འགྲོས་མོ་འདི། །སྐྱི་འི་ཎྀ་པུར་ཐབ་སུ། ཟ་དུར་ཎྀ་བཏབ་ཀྱང་རུང་། །”15 ཞེས་པ་ལྟ་བུ་ད་ལྟ་ངག་ནས་ཡང་དང་ཡང་དུ་བཀླགས་པས་ཀྱང་མངོན་ཐུབ། དེ་ཡང་དམངས་ཁྲོད་ཀྱི་ངག་ཐོག་ནས་བྱུང་བའི་རྩོམ་རིག་ཅིག་ཡིན་པས་དུས་སྐབས་དེའི་ངག་ཐོག་རྩོམ་རིག་གི་ཁྱད་ཆོས་རྒྱུད་འཛིན་བྱས་ཡོད་ལ། མགུར་གླུ་དེ་དང་དེ་ལྟ་བུ་ལེན་པར་དེང་གི་རྩོམ་པ་པོས་བརྩམས་པའི་གླུ་ཚིག་ཇི་བཞིན་མ་ཡིག་ཅིག་གི་ངོར་ཅེར་ནས་བླངས་ཏེ་སྒྲར་ཕབ་པ་ལྟ་བུ་ཞིག་མ་ཡིན་པར་དུས་ཐོག་ཏུ་རང་གི་བློ་གྲོས་ཀྱི་སྒོ་མོ་ལས་བྱུང་བ་ཡིན་པས། སྐད་ཅིག་མ་གཅིག་གི་ནང་ལ་ངག་ནས་ཁྲོལ་བར་བྱེད་པའི་དབྱངས་ཀྱི་འདེགས་འཇོག་གམ་བསྲིངས་བའི་དབྱངས་དེས་སྔ་མ་སྔ་མ་ལེན་པའི་ཞོར་དུ་ཕྱི་མ་ཕྱི་མར་ཅི་ཞིག་ལེན་དགོས་མིན་ལ་གྲ་སྒྲིག་དང་མནོ་བསམ་གཏོང་བའི་དུས་ཚོད་ཀྱང་ཡོད་དེ། “དེ་འདྲའི་དབྱངས་ཀྱི་སྡེབ་སྦྱོར་གྱིས་ངག་ཚིག་ཇི་ལྟར་བཀོལ་རྒྱུར་ཚོད་འཛིན་ངེས་ཅན་ཞིག་ཐེབས་མོད། དེས་ངག་སྦྱོར་ལ་སྙན་ངག་གི་རྣམ་པ་དང་དྲན་ཤེས་གསོ་བ། རྟོག་པའི་རྒྱུན་འཁྱོངས་པ་སོགས་ལ་དེ་བས་གྲོགས་སུ་གྱུར་ཡོད་སྙམ”16 ཞིང་། ད་ལྟ་ཡང་ད་དུང་དམངས་ཁྲོད་ཀྱི་སྟོན་མོ་སོགས་མང་ཚོགས་འདུ་སར་གླུ་བ་གླུ་མའམ་གཏམ་བཤད་མཁན་པོ་རྣམས་ཀྱིས་དུས་བབ་དང་བསྟུན་ནས་གང་ལ་གང་འཚམ་གྱི་སྐད་ཆ་བསྒྲིགས་ཏེ་གླུ་དང་ལ་གཞས་ལེན་པའམ་གཉེན་བཤད་དང་ཇ་བཤད། མག་བཤད། སྐྲ་བཤད་སོགས་བཤད་པའི་ནུས་པ་ཡོད་པས། ཞིབ་ཏུ་བསམ་ན་གནའ་བོའི་བོད་ཆོས་ལྡན་རྒྱལ་རབས་ཀྱི་རིང་ཡི་གེ་དེ་དམངས་ཡོངས་སུ་ཁྱབ་བརྡལ་དུ་སོང་མེད་པའི་དུས་དེ་ལྟ་བུར་རྒྱལ་ཁབ་ཅིག་གི་སྲིད་འབྱོར་རིག་གསུམ་ལ་ཁ་ལོ་སྒྱུར་མཁན་གྱི་རྗེ་བོ་དང་བློན་པོ་དེ་དག་ལ་ཐད་ཀར་དུས་ཐོག་ཏུ་མགུར་གླུའི་གླུ་ཚིག་དེ་འདྲ་བསྒྲིག་པའི་རྣམ་དཔྱོད་ཡོད་དགོས་ལ་ཡོད་འོས་ཀྱང་འོས། དེ་བས་དམངས་ཁྲོད་ངག་ཐོག་རྩོམ་རིག་གི་ཁྱད་ཆོས་ཤིག་རྒྱུད་འཛིན་བྱས་ཡོད་ཅེས་བརྗོད་ཆོག་ཆོག་ཡིན་ལ། ངག་ཐོག་རྩོམ་རིག་དེ་ཡང་གཙོ་བོ་དབྱངས་ཀྱི་འདེགས་འཇོག་གི་སྟེང་ནས་བཤད་པ་ལགས།
དེས་ན་བོད་ཀྱི་ཆོས་ལྡན་རྒྱལ་རབས་སྐབས་ཏེ། གཙོ་བོ་ཆོས་རྒྱལ་སྲོང་བཙན་དང་བཙན་པོ་འདུས་སྲོང་མང་པོ་རྗེ། ཆོས་རྒྱལ་ཁྲི་ལྡེ་གཙུག་བརྟན་བཅས་ཀྱི་རིང་བྱུང་ཞིང་ཏུན་ཧོང་ཡིག་རྙིང་ཁྲོད་ད་ལྟ་མིག་མཐོང་ལག་ཟིན་དུ་གྱུར་བའི་མགུར་གླུ་གཞན་དག་ཀྱང་དེ་ལྟར་ཡིན་པས་གཅིག་ཤེས་ཀུན་གྲོལ་གྱིས་སོ། །
གསུམ་པ། དཔེ་མང་བཀོད་དེ་བརྗོད་བྱའི་དོན་སྟོན་པའི་ཁྱད་ཆོས།
མི་རིགས་གང་ཞིག་ཡིན་ནའང་མི་རིགས་གང་དེའི་རྩོམ་རིག་བརྩམས་ཆོས་ཁྲོད་དཔེ་མེད་པར་ཐད་ཀར་བརྗོད་བྱའི་དོན་དེ་ཉིད་ཚིག་སྐྱ་བོ་རྐྱང་རྐྱང་གིས་བྲིས་པ་ཞིག་མ་ ཡིན། དེ་བཞིན་དུ་བོད་རང་གི་རྩོམ་རིག་བརྩམས་ཆོས་ཀྱི་ཁྲོད་ནའང་དཔེ་བཀོད་པ་ཧ་ཅང་མང་། འོན་ཀྱང་མཚར་དགོས་པ་ཞིག་ལ་ཐ་ན་བོད་བྱིངས་ཀྱིས་བཀོལ་བའི་ཡི་གེ་གསར་དུ་བཟོས་ནས་ཀྱང་དུས་ཡུན་ཐུང་ངུ་ཙམ་ལས་སོང་མེད་པའི་སྐབས་དེར་བྱུང་བའི་ཆོས་ལྡན་རྒྱལ་རབས་སྐབས་ཀྱི་མགུར་གླུའི་ཁྲོད་ན་གསོན་ཉམས་ལྡན་ཞིང་འོས་ཤིང་འཚམ་པའི་དཔེ་མང་པོ་བཀོད་དེ་བརྗོད་བྱའི་དོན་བསྟན་པ་ཕུན་སུམ་ཚོགས་པས་ད་ལྟ་བསམ་ན་བློ་ཡུལ་ལས་འདས་པ་ཞིག་ཏུ་སྣང་། དཔེ་རུ་བཀོད་པ་དག་ཀྱང་དུས་རབས་བཅུ་གསུམ་པར་རྒྱ་གར་ནས་བོད་དུ་དར་བའི་སྙན་ངག་གི་གཞུང་ཆེན་མོ《མེ་ལོང་མའི》ཁྲོད་ཀྱི་དཔེ་བརྗོད་པད་མ་དང་པད་རྫིང་། ཟླ་འོད་སོགས་གཞན་ཡུལ་རྒྱ་གར་གྱི་སྤྱི་ཚོགས་དང་འབྲེལ་བ་ལྟ་བུ་མ་ཡིན་པར་བོད་རང་ས་རང་ཡུལ་གྱི་རི་ཆུ་བྱ་བྱེའུ་འབའ་འབུ་དང་རི་དྭགས་གཅན་གཟན་སོགས་ཡིན་པས་བོད་རང་སའི་དྲི་མ་མ་ཡལ་བའི་རྩོམ་རིག་བརྩམས་ཆོས་སུ་བགྲང་ཆོག་ཆོག་ཡིན། “དེ་ཡང་རང་བྱུང་ཁམས་ཀྱི་ཆ་རྐྱེན་དང་མཐུན་པའི་སྒོ་ནས་འབྲོག་ལས་གཙོ་གཉེར་ཐོག་ཞིང་ལས་ཀྱང་གཉེར་བའི་ཐོན་སྐྱེད་རྣམ་པ་དེ་ནི་ས་མཐོའི་ཁྱད་ཆོས་གཙོ་བོ་ཡིན་པས་སྐབས་དེའི་མགུར་གླུའི་ནང་དུ་དྲངས་པའི་སྲོག་ཆགས་སྣ་ཚོགས་དང་། རང་བྱུང་ཁམས་ཀྱིདངོས་པོ་གཞན་སྣ་ཚོགས་ཀྱི་དཔེ་ཡིས་བོད་ས་མཐོའི་ཁྱད་ཆོས་གང་ལེགས་མཚོན་པར་བྱས་ཡོད།”17དཔེར་ན། བཙན་པོ་སྲོང་བཙན་གྱིས་དབའ་དབྱི་ཚབ་ཀྱི་ཁྱིམ་ནས་བླངས་པའི་མགུར”ཡར་མོ་ནོ་ཆུ་ཐུངས་ཀྱིས”ཞེས་པར་དབྱི་ཚབ་ཀྱིས་སྔར་བཙན་པོ་སྤུར་རྒྱལ་གྱི་རིང་དུ་ཆབ་སྲིད་ཀྱི་སྣ་ཐུང་མོད་དུས་ད་ལྟ་རིང་དུ་བསྲིངས་ལ། སྔར་ཆབ་སྲིད་ཀྱི་རྒྱ་ཆུང་ཡང་ད་ལྟ་རྒྱ་བསྐྱེད་པའི་དོན་དེ་ཐད་ཀར་མ་བརྗོད་པར་དཔེ་རུ”ཡར་མོ་ནི་ཆུ་ཐུངས་ཀྱིས། །མདོ་ནས་ནི་རྩང་བུ་བསྲིང་། །ཡར་མོ་ཎྀ་ཞེང་ཆུངས་ཀྱིས། །ལྷོ་ནས་ནི་བྱང་དུ་བསྐྱེད། །”18ཅེས་ སྔར་ཡར་ཀླུང་ཆུ་བོ་སྣ་ཐུང་ཡང་དུས་ད་ལྟ་མདོ་ནས་གཙང་དུ་བསྲིངས་བ། སྔར་ཡར་ཀླུང་གཙང་བོ་ཞེང་ཆུང་ཡང་དུས་ད་ལྟ་ལྷོ་ནས་བྱང་དུ་བསྐྱེད་འདུག་ཅེས་བརྗོད་པ་ལྟ་བུ་དང་། སྲོང་བཙན་གྱིས་བླངས་པའི་མགར་”ཡར་མོ་ནྀ་ཆུ་ཐུངས་ཀྱིས་། ཞེས་པའི་ལན་དུ་དབའ་དབྱི་ཚབ་ཀྱིས་བཙན་པོའི་བཀའ་དྲིན་དེ་ལྟ་བུ་གནངས་པ་ལ་ཐུགས་མཉེས་ནས་བླངས་པའི”བཚན་དུ་ནི་བདག་འཚལ་ན”ཞེས་པར། བཙན་པོས་དབྱི་ཚབ་ཀྱི་བུ་ཚ་ཞིག་ལ་གསེར་གྱི་ཡི་གེ་རྒྱུན་མི་འཆད་པར་སྩོལ་རྒྱུ་ཁས་བླངས་པའི་བཀའ་དྲིན་དེ་ནི་བསྐལ་བ་མ་སྟོང་གི་བར་དུ་བརྗེད་མི་སྲིད་པའི་དཔེར། “བྱ་འིས་ནི་ཞུ་པུབ་ན། །ལ་པྱི་ནི་གདངས་སུ་དྲོ། །”19ཞེས་བྱ་མོས་བྱ་ཕྲུག་རུམ་པ་བཞིན་བཙན་པོའི་བཀའ་དྲིན་གྱིས་བསྐྱངས་པའི་བློན་པོ་བདག་ཅག་གི་སེམས་པ་ནི་ཤིན་ཏུ་དྲོའོ་ཞེས་བརྗོད་པ་ལྟ་བུ་ནི་དཔེ་བཀོད་པ་འོས་ཤིང་འཚམ་པ་ཞིག་རེད། གཞན་སྲོང་བཙན་གྱི་གཅུང་མོ་སད་མར་ཀར་གྱིས་ཞང་ཞུང་གི་ཡུལ་ནས་སྤུག་གྱིམ་བཙན་རྨང་ཆུང་ལ་བླངས་པའི་མགུར་གླུའི་ཁྲོད་དུ་ལིག་མྱི་རྷྱ་དེ་བྱང་འབྲོག་ཐང་གི་འབྲོང་བྲེ་སེར་རྭ་རྩེ་རྣོན་པོ་ཅན་དང་ཆུ་ནང་གི་ཉ་མོ་བཅས་ཀྱི་དཔེ་ལ་བྱས་པ་དང་ང་ཞུང་གི་རྒྱལ་པོས་སད་མར་ཀར་ལ་ཡ་མ་བྱས་པས་སད་མར་ཀར་གྱིས་ཁོ་གཉིས་ནི་ནམ་མཁའི་དགུ་ཚིགས་དང་ས་ཡི་ཆུ་མིག་འདྲ་བར་གཉེན་དུ་མི་མཐུན་པའི་དཔེ་རུ་བཀོད་པ་ལྟ་བུ།
གཞན་ཡང་རྟོགས་བདེ་བའི་ཕྱིར་དུ་བཙན་པོ་ཁྲི་འདུས་སྲོང་གི་རིང་ལ་བློན་པོ་མགར་གྱི་བུ་རྒྱུད་གློ་བ་རིང་བའི་ཚེ་འདུས་སྲོང་གིས་བླངས་པའི་མགུར་གླུ་ཁྲོད་བྱུང་བའི་དཔེ་དག་ཐད་ཀར་བཀོད་ན། དགུང་གི་ཉི་མ། དོག་མོ་ས་གཞི། མདའ་དྲང་མོར་སྒྲོ་ཡིས་བརྒྱན་པ། མདའ་དྲང་མོ་ལྟོང་ལ་སྤྲད་པ། མདའ་ཡི་མདེའུ་རྣོ་མོ། འདབ་ཆགས་བྱ། བྱ་ཡི་གཤོག་སྒྲོ། བྱ་ཚེ་ཟད་ཁྲ་ཡི་གཟན་དུ་གྱུར་བ། རུས་སྦལ་འཕུར་ལ་རེ་བ། ཆུ་མིག་དགུང་ལ་འཕྱུར་བ། རྡོ་ཕ་བོང་གྱེན་ལ་འགྲིལ་བ། འོད་སྣང་མེ་ལྕེ་སྦར་བ། ཡར་ལྷ་ཤམ་པོའི་གངས། ཡར་ཀླུང་གཙང་པོའི་ཆུ། གླང་བ་མོ། འབྲོང་ཕོ་མོ། སྟག་དམར་ཡག མཁའ་ལྡིང་གི་རྒོད་པོ། སྐྱིད་ཆུ་སྔོན་མོ། གནུབས་ཀྱི་མཚོ་མོ་གླིང་དགུ། གྲང་པོའི་མཚོ་མོ་ལེ་གོང་། ཤ་མེད་རི་བོ་གངས་དཀར། པྱ་མདའི་ཡུལ་གྱི་ཁང་སྐྱ། ཕྱིང་བའི་ཡུལ་གྱི་སྟག་རྩེ། ནམ་མཁའི་ཉི་ཟླ། མི་ཡིས་རྟ་ལ་ཞོན་པ། རྟ་ཡིས་མི་ལ་ཞོན་པ། རྩྭ་ཡིས་ཟོར་བ་གཅོད་པ། ཟོར་བས་འཇག་རྩྭ་འབྲེག་པ། རྟ་ཕོ་མི་ལ་ཞོན་མི་རུང་བ། རྩྭ་ཡིས་ཟོར་བ་གཅོད་མི་ཐུབ་པ། བྱ་བྱིའུ་མ་བུ་ཁྱུ་གཅིག་ཡོད་པ་ཙི་ཙིས་འུར་སྒྲ་དང་བཅས་མ་ཉིད་ཁྲ་ཡིས་བཟུང་ཞིང་བྱ་ཕྲུག་ཐམས་ཅད་ཐང་ལ་འཁྱམས་པ་ལྟ་བུ་སོགས་དཔེ་མང་པོ་འདི་དག་གིས་གསོན་ཉམས་ལྡན་པའི་སྒོ་ནས་ཁྲི་འདུས་སྲོང་གིས་མགར་གྱི་བུ་རྒྱུད་ལ་བཀྱོན་གནངས་ཚུལ་ སོགས་གསལ་གྱི་ལེར་བསྟན་ཡོད། འདུས་སྲོང་གིས་འཇང་ཡུལ་དུ་དམག་འདྲེན་ཁར་ཅོག་རོ་བཟའ་དང་བརྩེ་དུང་ཟབ་མོ་ཡོད་པས་ཕན་ཚུན་འབྲལ་མི་ཕོད་པ་ལྟར་མཛད་པའི་ཚེ། བློན་པོ་ཁེ་རྒྱལ་ཏོ་རེ་མདོ་སྣང་གིས་རྒྱལ་པོ་ལ་ཐུགས་གསོ་མཛད་པའི་མོད་ལ། བཙན་མོ་ཅོག་རོ་བཟའ་ལ་མཚང་འདྲུ་བའི་གླུ་བླངས་པའི་ཁྲོད་ཀྱང་དཔེ་མང་པོ་ཡོད་དེ། དཔེར་ན། འབྲོང་རུ་ཐུར། སྟག་རིས་བཀྲ། རྟ་མདོ་བ། འབྲོང་གི་རྭ་ཅོ། སྟ་མ་སྟེའུ། ཉ་ཡི་དྲི། ཟངས་ཀྱི་གཡའ། ཁྱི་ཡིས་བདའ་བ། བསེར་མ་རླུང་བཅས་དང་། གཞན་ཅོག་རོ་བཟས་བློན་པོ་ཁེ་རྒྱལ་ཏོ་རེ་ལ་བླངས་པའི་མགུར་དང་པ་ཚབ་རྒྱལ་ཏོ་རེའི་མགུར། མགར་མང་པོ་རྗེ་སྟག་བཙན་གྱིས་བཟའ་ཟླ་ཅོག་རོ་བཟའ་དང་ལྷན་ཅིག་ཏུ་རྒྱ་ལ་བླངས་པའི་མགུར་གྱི་ཁྲོད་ནའང་དཔེ་མང་པོ་ཡོད་མོད་རེ་རེ་བཞིན་མ་བཀོད་པས་གོང་གི་འདི་དག་ལས་ཆོས་ལྡན་རྒྱལ་རབས་དུས་སྐབས་ཀྱི་མགུར་གླུའི་ཐུན་མིན་གྱི་ཁྱད་ཆོས་གཞན་ཞིག་སྟེ། རང་ས་རང་ཡུལ་དང་འབྲེལ་བའི་དཔེ་མང་བཀོད་དེ་བརྗོད་བྱའི་དོན་སྟོན་པའི་ཁྱད་ཆོས་ཤིག་ཡོད་པ་སུ་ཡིས་བལྟས་ཀྱང་མཐོང་ཐུབ་བོ། །
བཞི་བ། ཤུགས་དྲག་པོའི་བརྩེ་ཚོར་གྱིས་ཕྱུག་པའི་ཁྱད་ཆོས།
སྤྱིར་རྩོམ་རིག་བརྩམས་ཆོས་གང་ཡིན་ནའང་ཚོར་འདུ་ཤུགས་དྲག་པོ་ཞིག་གིས་བཅིངས་ཡོད་དེ། ལྷག་པར་དུ་སྐབས་འདིའི་མགུར་གླུ་ལ་མཚོན་ནའང་བརྩེ་དུང་དང་ཚོར་འདུས་ཆེས་ཆེར་ཕྱུག་པ་ལས། རང་དགར་ཅི་བྱར་མི་ཤེས་པའི་སྐབས་སུ་བླངས་པ་ལྟ་བུ་ཞིག་མ་ཡིན་ལ། མགུར་གླུ་བཞེངས་མཁན་ཚང་མའི་སེམས་པ་དགའ་བ་དང་སྐྱོ་བའི་སྐབས་སུ་མགུར་གླུའི་ལམ་ནས་སོ་སོའི་སེམས་སུ་དྲན་པའི་དོན་དེ་ཕན་ཚུན་ལ་སྟོན་བཞིན་ཡོད་དེ། དཔེར་ན། བཙན་པོ་སྲོང་བཙན་སྒམ་པོའི་དུས་སུ་མཐའ་བཞིའི་རྒྱལ་ཕྲན་དབང་དུ་བསྡུ་ཞིང་ཆབ་སྲིད་དང་དཔལ་འབྱོར་འཚོ་བ། རིག་གནས་བཅས་ཕྱོགས་གང་ཐད་ནས་འཕེལ་རྒྱསསུ་ཕྱིན་ཏེ་རྒྱལ་པོ་སྲོང་བཙན་སྒམ་པོ་ཐུགས་དགྱེས་ཏེ་དབའ་དབྱི་ཚབ་ལ་བླངས་པའི་མགུར་ལས། “ད་ནས་ནི་ཕན་ཆད་དུ། ཁྱོད་ཀྱིས་འྀ་ང་མ་གཏང་བཏང། ང་འྀས་ཡིས་ནི་ཁྱོད་མྱྀ་གཏང་། ང་འྀས་ཡིས་ནྀ་ཁྱོད་བཏང་ན། དགུང་མཐའི་ནི་སྲུང་དུ་རུང་། ཁྱོད་ཀྱིས་ཎྀ་ང་བཏང་ན། ངས་པོ་རྣུ་རྨད་སྨད་དུ་རུང་།” 20ཞེས་པ་འདི་ནི་དབྱི་ཚབ་ཕ་ཚན་ནས་བཙན་པོ་ལ་གློ་བ་ཉེ་བས་སྲོང་བཙན་གྱིས་རྒས་ནས་ཡོད་པའི་དབྱི་ཚབ་ཀྱི་བུ་གང་རུང་ལ་གསེར་གྱི་ཡི་གེ་རྒྱུན་མི་ཆད་པར་སྩོལ་རྒྱུར་ཁས་བླངས་ཏེ་མགུར་བླངས་པ་ཡིན་ལ། འདི་ནི་གཙོ་བོ་རྗེ་བློན་ཕན་ཚུན་བར་དུ་ཡིད་ཆེས་ཟབ་མོ་སྟོན་པའི་བརྩེ་ཚོར་དང་ཀུན་སློང་ཞིག་གིས་བསླངས་ཏེ་བླངས་ཡོད།
དབྱི་ཚབ་ཀྱིས་བཙན་པོར་བླངས་པའི་མགུར་ལས”བཙན་དུ་ནྀ་བདག་འཚལ་ན། ཆུང་ན(ནས)ནི་རྗེ་ཁུར་ཆིག(ཅིང)པྱུག་དུ(ཕྱག་ཏུ)ནྀ་བདག་འཚལ་ན། ལྷ་རྀ(རིས)ནི་གཡང་སྐྱོང་ཤྀག རྗེ་འྀས་ཡིས་ནི་བཀའ་སྩལ་བསྩལ་ན། གཞའ་མ་ཎྀ་ཡུན་ཀྱི(གྱི)སྲིད།”21ཅེས་པའང་བློན་པོའི་སེམས་ཤིན་ཏུ་མགུ་ཞིང་སྐྱིད་པ་སྟོན་པའི་བསམ་པ་དེ་བཅོས་མིན་དུ་མགུར་ལ་དྲངས་ནས་བསྟན་པ་རེད། སྲོང་བཙན་གྱི་གཅུང་མོ་སད་མར་ཀར་གྱིས་བླངས་པའི་མགུར་ལས”སྐྱ་མོ་ཎྀ་བསེང་བསེང་མོ”ཞེས་པའི་ཚིག་སོགས་ཀྱིས་སད་མར་ཀར་རང་ཉིད་ཞང་ཞུང་གི་ཡུལ་ནས་རྒྱལ་པོ་ལིག་མྱི་རྒྱ་དང་འགྲིག་ཐབས་མེད་པས་སེམས་ཤིན་ཏུ་སྐྱོ་བའི་དོན་སྟོན་ཞིང་རང་ཡུལ་དྲན་པའི་འདུན་པའང་ཅིག་ཅར་དུ་བསྟན་ཡོད་ལ། བཙན་པོ་སྲོང་བཙན་རྗེ་འབངས་ཀྱིས་ཞང་ཞུང་དབང་དུ་བསྡུ་བའི་རྒྱལ་ཁར་རྟེན་འབྲེལ་ཞུ་ཆེད་སྟོན་མོའི་སྐབས་སུ་བླངས་པའི་མགུར་ལས་སྲོང་བཙན་སྒམ་པོས་བློན་པོ་མགར་ལ་མཐོང་ཆེན་པོ་མཛད་པ་དང་རྗེ་བློན་བར་གྱི་མཛའ་བཤེས་དང་བརྩེ་བའི་དུང་བ་ཟབ་མོ་མངོན་ཡོད་ཅིང་། བློན་ཆེན་པོ་མགར་སྟོང་བཙན་ལ་བསྟོད་བསྔགས་ཀྱང་མཛད་ཡོད་པས་མགུར་བཞེངས་མཁན་གྱི་ཚིག་རྐང་རེ་ལ་ཤུགས་དྲག་པོའི་བརྩེ་ཚོར་གྱིས་ཕྱུག་ཡོད།
གཞན་ཡང་རྗེ་བློན་ཕན་ཚུན་བར་འགལ་བ་བྱུང་དུས་བླངཔ་ལ་འདུས་སྲོང་མང་པོ་རྗེའི་རིང་བླངས་པའི་མགུར་དེ། བཙན་པོ་འདུས་སྲོང་གིས”ཀྱེ་གནའི་ནི་ཐོག་མ་རུ། གཞེ་འི་ནི་དང་པོ་ལ། དགུང་སྔོ་ནི་མ་འོག་གི། དོག་མོན་ནི་ཡ་སྟེངས་ན། མ་འཕང་ནི་ཤ་མྱི་ཁུམས། །འཕངས་ན་ནི་རལ་ཡང་སྟོངས། །རེ་ན་ནི་གཐང་དུ་ན། །རེ་དཀུའ་ནི་མཚུལ་དུ་དཀུའ། །”22ཞེས་པ་ནི་བཙན་པོ་འདུས་སྲོང་མང་པོ་རྗེའི་རིང་བློན་པོ་མགར་གྱི་བུ་རྒྱུད་གློ་བ་རིང་པར་བླངས་ཤིང་མགུར་འདི་ནི་ཏུན་ཧོང་ཡིག་རྙིང་དུ་ཚུད་པའི་མགུར་གླུ་ཁྲོད་ཅུང་རིང་བའི་གྲས་ཡིན་ལ། འདིར་བཙན་པོ་རང་ཉིད་དང་སྐུ་གོང་མའི་བཀའ་དྲིན་དང་ཆེ་བ་བརྗོད་ཡོད་པ་དང་། མགར་གྱི་བུ་རྒྱུད་མགར་ཁྲི་འབྲིང་བཙན་བྲོད་ལ་རྗེ་བོ་བྱེད་རྒྱུའི་ཧམ་སེམས་ཡོད་ཀྱང་དེ་ནི་རྦབ་རྡོ་གྱེན་ལ་འགྲིལ་འདྲའི་དཔེ་མི་སྲིད་པར་བརྗོད་ཅིང་རྗེ་བློན་གཉིས་ཀྱི་དབང་ཐང་དང་ཆབ་སྲིད་ཀྱི་མངའ་རིས་ལ་ཁྱད་པར་ཤིན་ཏུ་ཆེ་བས་མགར་གྱི་བུ་རྒྱུད་ཀྱིས་རང་ཚོད་མ་ཟིན་ན་བཅོམ་ཉེན་ཆེ་ཞེས་ཐ་ཚིག་དྲག་པོ་བསྒྲགས་པ་ཞིག་ཡིན་པས། ཐ་ཚིག་འདི་སྒྲོག་པ་པོ་རྒྱལ་པོ་འདུས་སོང་ཁོ་རང་ལ་མཚོན་ནའང་ཤིན་ཏུ་གཟབ་ནན་གྱིས་བླངས་ལ་ཉན་པ་པོ་མགར་གྱི་བུ་རྒྱུད་ཁྲི་འབྲང་བཙན་བྲོད་རང་ཉིད་ལ་མཚོན་ནའང་ཧ་ཅང་ཚབས་ཆེ་བའི་གནས་ཤིག་ཡིན་པས། འདི་ལྟ་བུའི་མགུར་གླུ་རྗེ་བློན་ཕན་ཚུན་བར་ལ་བཞེང་དུས་ཕྱོགས་གཉིས་ཀར་སེམ་པའི་བརྩེ་ཚོར་དྲག་པོ་ཞིག་སྟེ། གཅིག་ནི་ཁྲོ་ཞིང་དཔའ་བའི་ཚུལ་གྱིས་དང་ཅིག་ཤོས་ཉམས་ཆུང་ཞིང་སེམས་པ་ཀློང་ཀློང་པོར་བྱེད་པ་ཞིག་གོ །
དེ་ཡང་བརྩེ་ཚོར་གྱིས་ཕྱུག་པའི་མགུར་གླུ་འདི་དག་གི་འབྱུང་ཁུངས་སམ་དམིགས་ས་གཙོ་བོ་ནི་སྐབས་དེའི་ཆབ་སྲིད་དགོས་མཁོ་དང་གོ་གནས་འཕྲོག་རྩོད། རྒྱལ་སའི་མངའ་ཁོངས་འཕྲོག་རྩོད་བཅས་ཀྱི་ངོས་ཁོ་ན་ལས་བྱུང་བའི་བརྩེ་དུང་ཤུགས་དྲག་པོས་ཕྱུག་པ་ལས་གོང་ནས་གླེང་ཟིན་པའི་རྗེ་མི་ལའི་མགུར་འབུམ་སོགས་ཕྱི་དར་མགུར་གླུ་མང་པོ་ཞིག་དང་གཏན་ནས་མི་འདྲའོ། །
ལྔ་བ། ཞར་བྱུང་དུ་མགུར་གླུ་གཞན་འགའ་གླེང་བ།
ཞར་བྱུང་དུ་གླེང་དགོས་པ་ཞིག་ལ་ཕྱིས་བྱུང་བསྟན་བཅོས་མང་པོ་རུ་ཁྲི་སྲོང་ལྡེ་བཙན་རིང་བྱུང་བར་གྲགས་པའི་མགུར་གླུ་འགའ་སྟེ། བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་མ་བཞེངས་གོང་སློབ་དཔོན་པདྨ་འབྱུང་གནས་བསམ་ཡས་ཧས་པོ་རིར་བྱོན་དུས་ཆོས་རྒྱལ་ཁྲི་སྲོང་ལྡེ་བཙན་དང་བློན་པོ་ཐམས་ཅད་བསུ་བར་བྱོན་མོད། དེར་རྒྱལ་པོས་ང་ས་བདག་རྒྱལ་པོ་ཡིན་ལ་རྒྱལ་ཁྲིམས་དང་ཆོས་ཁྲིམས་གཉིས་ཀྱི་བདག་པོ་ཡིན་པས་སློབ་དཔོན་གྱིས་ང་ལ་ཕྱག་བྱེད་སྙམ། སློབ་དཔོན་གྱི་ཐུགས་དགོངས་ལ་ང་སྤྲུལ་བའི་སྐུ་ཡིན་ལ་གྲུབ་པ་ཐོབ་པའི་རྣལ་འབྱོར་པ་ཚེའི་རིག་འཛིན་བརྙེས་པ་ཡིན་པས་རྒྱལ་པོས་ང་ལ་ཕྱག་བྱེད་སྙམ་སྟེ་སུས་ཕྱག་འཚལ་རྒྱུ་ལ་མ་མཐུན་པས། དེ་ལ་སློབ་དཔོན་གྱིས་ང་ཆེ་ང་བཙན་གྱི་མགུར”ཁམས་གསུམ་སེམས་ཅན་འཆི་ལ་རྟག །ཡོ་ག་ཚེའི་རིག་འཇིན་བརྙེས། །ང་འཆི་མེད་པད་མ་འབྱུང་གནས་ཡིན། །ཁམས་གསུམ་དབང་སྡུད་ཀྱི་གདམས་ངག་ཡོད། ། བོད་ཀྱི་མངའ་བདག་ལྷ་སྲས་ལ། །ཁྱེད་མངའ་ཐང་ཆེ་བར་གློ་བ་དགའ། །རྒྱལ་པོ་ཉིད་ལ་ཕྱག་མི་འཚལ། །རྒྱལ་པོའི་ན་བཟའ་བཞེས་ཕྱག་འཚལ། །”23ཞེས་པ་དེ་བེས་པ་དང་། སློབ་དཔོན་གྱིས་ལྷ་འདྲེ་ཐམས་ཅད་ཟིལ་གྱིས་གནོན་པའི་ཕྱག་རྒྱ་མཛད་ནས”ཧཱུྃ་ང་ནི་པད་མ་འབྱུང་གནས་ཏེ། མངལ་གྱི་དྲི་མས་མ་གོས་མཚོ་སྐྱེས་རྡོ་རྗེ་ཡིན། །ལུས་ལ་གནོད་པས་མི་ཚུགས་རྒྱུ་ལུས་དག །ཡོ་ག་ཚེ་ཡི་རིག་འཛིན་གྲུབ་པ་བརྙེས། །ངའི་ལུས་ངག་ཡིད་གསུམ་ལྷ་རུ་གསལ། ། “24ཞེས་པའི་མགུར་བཞེས་པ། ད་དུང་བསམ་ཡས་གཙུག་ཁང་བཞེངས་གྲུབ་གནངས་ནས་དགའ་སྟོན་བསྟོད་དབྱངས་ཀྱི་མགུར་སོགས་མང་པོ་ཞིག་བྱུང་མོད། ཆོས་ལྡན་རྒྱལ་རབས་ཀྱི་མགུར་གླུའི་ཁྱད་ཆོས་དག་གླེང་སྐབས་འདི་དག་གླེང་མེད། དེ་ཡང་སྐབས་འདིའི་མགུར་གླུ་དག་ནི་ཚིག་གི་འགྲོས་ལུགས་དང་དབྱངས་ཀྱི་འདེགས་འཇོག དཔེར་བཀོད་པ། བརྗོད་བྱའི་བསམ་བློ་སོགས་གང་ཐད་ནས་ཆོས་ལྡན་རྒྱལ་རབས་ཀྱི་མགུར་གླུ་གཞན་དང་མི་འདྲ་བ་དང་གཅིག ཏུན་ཧོང་གི་མ་ཡིག་དངོས་སུ་མཐོང་རྒྱུ་མི་འདུག་པ་དང་གཉིས། ཕྱིས་བྱུང་བསྟན་བཅོས་རྩོམ་མཁན་དག་གིས་སྐབས་དེའི་ལོ་རྒྱུས་དང་བསྟུན་ནས་འོས་འཚམ་གྱི་མགུར་བསྒྲིགས་པའང་མི་སྲིད་པ་མེད་པ་དང་གསུམ་བཅས་ཀྱི་རྒྱུ་མཚན་གྱིས་ཆོས་ལྡན་རྒྱལ་རབས་སྐབས་སུ་གཅིག་ཏུ་བསྲེས་ཏེ་མ་གླེང་ལ། དཔལ་དོན་གྲུབ་རྒྱལ་སོགས་སྔོན་མའི་མགུར་གླུར་དཔྱད་མཁན་དག་གིས་ཀྱང་གོང་གི་མགུར་གླུ་འདི་དག་མ་གླེང་བ་ལའང་རྒྱུ་མཚན་མེད་པ་མ་ཡིན་སྙམ།
མདོར་ན། ཆོས་ལྡན་རྒྱལ་རབས་ཀྱི་དུས་སྐབས་སུ་བྱུང་བའི་མགུརགླུ་དག་ནི་དེའི་སྔོན་གྱི་མགུར་གླུ་དང་མ་འདྲ་ལ་ཕྱི་དར་མགུར་གླུ་དང་ཡང་མ་འདྲ་བས། འདིར་ཆེད་དུ་དུས་མཚམས་དེར་བྱུང་བའི་མགུར་གླུ་དག་གི་གདངས་དབྱངས་ལས་མངོན་པའི་ཁྱད་ཆོས་དང་ཚིག་འགྲོས་ལས་མངོན་པའི་ཁྱད་ཆོས། དཔེ་མང་བཀོད་པའི་ཁྱད་ཆོས། གཞན་ད་དུང་མགུར་གླུ་བཞེངས་མཁན་གྱི་རྗེ་བློན་འབངས་གསུམ་སུ་ཡིན་ནའང་ཤུགས་དྲག་པོའི་བརྩེ་དུང་དང་ཚོར་འདུས་བཅིངས་ཏེ་བཞེངས་པའི་ཁྱད་ཆོས་བཅས་ཡོད་པ་མ་ཟད། ཡིག་ཐོག་སྙན་ངག་གི་སྔོན་འགྲོའི་ཆ་རྐྱེན་བསྐྲུན་པའི་ཁྱད་ཆོས་ཀྱང་ཡོད་མོད། ནུས་ཚོད་ཀྱིས་གོང་གི་དེ་དག་ལ་རང་བློས་དཔྱད་ཙམ་བྱས་པ་ཡིན། དེ་ཡང་རིག་ཚན་མི་འདྲ་བའི་ངོས་དང་དཔྱད་མཁན་མི་འདྲ་བ་སོ་སོས་བལྟས་ན་ད་དུང་ཡང་སྔོན་མའི་དཔྱད་མཁན་དག་གིས་གླེང་ཟིན་པ་དང་ཕྲན་གྱིས་གླེང་བའི་ཁྱད་ཆོས་མ་འདུས་པའི་རིག་ཚན་གཞན་གྱི་ཁྱད་ཆོས་གང་མང་མཆིས་ངེས་པས། ཕྲན་གྱིས་སྔོན་མ་དག་གི་གྲུབ་འབྲས་ལ་བསྐྱར་བཟློས་ཀྱི་ངལ་བ་དང་དུ་བླངས་པ་མ་ཡིན་པར་བོད་རང་གི་ཡབ་མེས་གོང་མའི་རིག་གནས་བང་མཛོད་ལས་རྩོམ་རིག་བརྩམས་ཆོས་ཀྱི་ཞིང་ས་གཤིན་པོར་འཁྲུངས་པའི་མགུར་གླུའི་ཁྱད་ཆོས་གཞན་དག་ལ་ཁ་གསབ་ཙམ་དང་གཟུར་གནས་མཁས་པ་རྣམས་ནས་ད་དུང་དེའི་ཁྱད་ཆོས་ལ་གོམ་གང་མདུན་སྤོས་ཀྱིས་ཞིབ་འཇུག་བྱེད་སྨོན་གྱི་ཀུན་སློང་དག་པོས་བྲིས་པའོ། །
ཡོང་ཁུངས་བོད་ནང་གི་དྲ་བ།


text:
ཕྱི་ལོ་ ༢༠༡༧ ཟླ་ ༦ ཚེས་ ༧ རེས་གཟའ་ལྷག་པ།
༄༅། །དབུས་བོད་མིའི་སྒྲིག་འཛུགས་ཀྱི་སྲི་ཞུ་ལས་ཐོག་པ་རྣམས་དང་གསར་ཞུགས་གནང་མཁན་རྣམས་ལ་ས་རཱ་མཐོ་སློབ་ཏུ་དུས་ཡུན་རིང་ཐུང་འདྲ་མིན་ཐོག་ལས་བྱེད་འོས་སྦྱོང་དང་ཟབ་སྦྱོང་ཕུལ་བ་དག་དངོས་སུ་སྲི་ཞུ་སྒྲུབ་སྐབས་ཕན་ཐོགས་གང་ལེགས་བྱུང་དང་བྱུང་མུས་ཡོད་ཅིང་། སྐབས་ ༡༥ བཀའ་ཤག་གི་དགོངས་གཞི་དང་བསྟུན་ཏེ་ཨ་རི་ (USAID) ལས་གཞིའི་རོགས་སྐྱོར་འོག་ས་རཱ་མཐོ་སློབ་ཏུ་མ་འོངས་བོད་མིའི་སྒྲིག་འཛུགས་མ་ལག་ནང་སྲི་ཞུའི་ལས་བྱེད་ཀྱི་དམིགས་སྒོར་སྔོན་འགྲོའི་འོས་སྦྱོང་ཐེངས་གཉིས་པ་དེ་ས་རཱ་བོད་ཀྱི་མཐོ་རིམ་སློབ་གཉེར་ཁང་དུ་ཕྱི་ལོ་ ༢༠༡༧ ཟླ་ ༧ ཚེས་༣ནས་འགོ་འཛུགས་ཀྱིས་ཟླ་གྲངས་བཅུའི་རིང་གནང་གཏན་འཁེལ་བས་འོས་སྦྱོང་བ་གྲངས་ ༣༠ ཡིག་རྒྱུགས་ཀྱི་ལམ་ནས་གསར་བསྡུ་བྱ་རྒྱུ་ཡིན་པ་དང་། འཛུལ་ཞུགས་བ་ཚོའི་སྟབས་བདེ་ཁོ་ནར་དམིགས་ཏེ་ཟབ་སྦྱོང་དེ་དུམ་བུ་གཉིས་སུ་ཕྱེ་སྟེ་ཐོག་མའི་ཟླ་གྲངས་ ༥ བོད་ཨིན་སྐད་ཡིག་ཟབ་སྦྱོང་དང་། ལྷག་མ་ཟླ་གྲངས་ ༥ ལས་བྱེད་དམིགས་སྒོར་མཁོ་བའི་ཁྲིམས་སྒྲིག་གཙོ་འགྱུར་ཐོག་ཟབ་འཁྲིད་ཞུ་རྒྱུ་ལགས་ན། གཤམ་གསལ་ཆ་རྐྱེན་རྣམས་ཚང་ཞིང་འཛུལ་ཞུགས་གནང་བློ་ཡོད་རིགས་ནས་ཟབ་སྦྱོང་དུམ་བུ་སོ་སོར་འཚང་སྙན་འབུལ་འཐུས་ཆོག་པ་ཡིན།
སྔོན་འགྲོའི་འོས་སྦྱོང་འཛུལ་ཞུགས་ཀྱི་ཆ་རྐྱེན་གཤམ་གསལ།
༡༽ རང་ལོ་ ༣༥ ལས་མ་བརྒལ་བ།
༢༽ ཉུང་མཐར་ཉེ་བའི་གཙུག་ལག་རབ་འབྱམས་དང་ཚད་མཉམ་སློབ་ཐོན་ལག་འཁྱེར་ཡོད་པ།
༣༽ དྭང་བླངས་དཔྱ་དངུལ་འབུལ་འབབ་ ༢༠༡༧།༣།༣༡ བར་གཙང་ཕུལ་ཟིན་པའི་ལག་དེབ་ཀྱི་ཤོག་གྲངས་དང་པོ་དང། གཉིས་པ། མཐའ་མ་བཅས་ཀྱི་ངོ་བཤུས་འབུལ་དགོས།
༤༽ གནས་ཡུལ་རྒྱལ་ཁབ་ཏུ་གནས་སྡོད་ཆོག་པའི་སྐྱབས་བཅོལ་ལག་འཁྱེར་ (RC) དུས་འགྱངས་ཡོད་པའི་ངོ་བཤུས་དགོས་ཀྱང་། བལ་ཡུལ་དང་འབྲུག་ཁུལ་གྱི་སྐྱབས་བཅོལ་བོད་མི་ཚོར་ས་འགོ་ལས་ཁུངས་ནས་རྒྱབ་གཉེར་ཡོད་ཚེ་སྐྱབས་བཅོལ་ལག་འཁྱེར་གྱི་ངོ་བཤུས་མེད་ན་འཐུས་རྒྱུ།
༥༽ ཁྲིམས་མཐུན་སྐྱེས་ཚེས་ལག་འཁྱེར་ (Birth Certificate) གྱི་ངོ་བཤུས་བཅས་ཚང་དགོས།
གོང་གསལ་ཡིག་ཆའི་ངོ་བཤུས་ཁག་ལ་འབྲེལ་ཡོད་ས་གནས་འགོ་འཛིན་ནམ། ལས་བྱེད་འདེམས་ལྷན་ནས་བསྐོ་གཞག་བྱས་པའི་སྲི་ཞུའི་ལས་བྱེད་ཟུང་དྲུང་གནས་རིམ་ཡན་སུ་རུང་ནས་དག་མཆན་ལས་དམ་ (Attestation) ཞུས་ཏེ། ཕྱི་ལོ་ ༢༠༡༧ ཟླ་ ༦ ཚེས་ ༢༥ ཕྱི་དྲོ་ཆུ་ཚོད་ ༥ འགྱངས་མེད་རང་ཁྱིམ་ཁ་བྱང་དང་། ཁ་པར་ཨང་། གློག་འཕྲིན་ (Email) སོགས་ཁ་གསལ་བཀོད་དེ་ས་རཱ་བོད་ཀྱི་མཐོ་རིམ་སློབ་གཉེར་ཁང་གི་གཤམ་གསལ་ཁ་བྱང་ཐོག་སོ་སོའི་འཚང་སྙན་དང་མཉམ་དུ་འབུལ་དགོས། གོང་གསལ་དུས་བཀག་རྗེས་འཚང་སྙན་ཕུལ་འབྱོར་རིགས་རྩིས་མེད་གཏོང་རྒྱུ།
ཟུར་མཆནཿ ས་རཱ་མཐོ་སློབ་ནས་སྔོན་འགྲོའི་ཚུད་རྒྱུགས་ ༢༠༡༧ ཟླ་ ༦ ཚེས་ ༣༠ ཉིན་གནང་གཏན་འཁེལ་ཡོད་པས། དུས་ཐོག་འཚང་སྙན་འབྱོར་རིགས་རྣམས་ལ་ས་རཱ་མཐོ་སློབ་ནས་ཞིབ་འཇུག་དང་འབྲེལ་འོས་ཆོས་ཚང་བ་རྣམས་ལ་ཚུད་རྒྱུགས་ཆེད་འབོད་བརྡ་གཏོང་རྒྱུ་ཡིན་ན་དེ་རིགས་ནས་སྐབས་བསྟུན་ལག་འཁྱེར་སོགས་ཡིག་ཆ་ངོ་མ་ཁག་མཉམ་འཁྱེར་གྱིས་ས་རཱ་བོད་ཀྱི་མཐོ་སློབ་ཁང་དུ་འབྱོར་ཐོ་འགོད་དགོས་པ་བཅས་ཀྱི་གསལ་བསྒྲགས་སུ། བཀའ་དྲུང་ཡིག་ཚང་ནས་ ༢༠༡༧ ཟླ་ ༦ ཚེས་ ༦ ལ།།
The Principal
College for Higher Tibetan Studies
Sarah, Dharamsala
Distt. Kangra, H.P. – 176213Phone: +91-98-05-914071
Email: chts.sarah@gmail.com